
AT ANG IKA 
ANIBERSARYO NG F) 
PARTIDO KOMUNISTA NG PILIPINAS 


“Sa ika-45 anibersaryo ng muling pagtatatag ng 
Partido Komunista ng Pilipinas sa teoretikong batayan 
ng Marxismo-Leninismo-Maoismo, ipinagdiriwang na- 
tin ang natipon at bagong mga tagumpay ng Partido 

at mamamayang Pilipino sa bagong demokratikong 
rebolusyon laban sa naghaharing sistema ng malalaking 
kumprador at panginoong maylupang sunud-sunuran sa 
imperyalismong US. 

“Determinado tayong isulong ang bagong 
demokratikong rebolusyon sa batayan ng ating lakas 
sa ideolohiya, pulitika at organisasyon, pangibabawan 
ang ating mga pagkakamali at kahinaan, ilatag ang 
ating mga tungkulin at isakatuparan ang mga iyon 
upang ibunsod ang mas malalaking tagumpay sa 
rebolusyonaryong pakikibaka. 

‘Ang krisis ng pandaigdigang sistemang kapita- 
lista ay nagtatagal at lumalala. Bunga nito, patuloy 
ang paglalim at paglubha ng palagiang krisis ng lokal 
na naghaharing sistema. Ang kundisyon ng krisis ay 
nagdudulot ng di mabatang pagdurusa sa mamamayan 
at nagtutulak sa kanila na lumaban sa lahat ng paraan. 

Alinsunod sa disenyo ng US, layunin ng Oplan 
Bayanihan na wasakin ang rebolusyonaryong kilusan 
o pawalansaysay ito sa pagkukumbina ng papatin- 
ding mga brutal at mapanupil na kampanyang militar 
at ng huwad na paglalarawan sa rehimeng Aquino 
bilang modelo ng mabuting pamamahala, pag-unlad ng 
ekonomya at tagapamigay ng limos sa pinakanagdarahop, 
laluna sa mga larangang gerilya. 

“Subalit sa ngayon, ang malalang pagkabigo ng 
Oplan Bayanihan ay napakalinaw. Patuloy na 
lumalawak at lumalakas ang digmang bayan. Ang mga 
rebolusyonaryong pwersa at mamamaya'y umaasa na 
sa pamamagitan ng walang kapagurang pagsisikap at 
pakikibaka, susulong sila mula estratehikong depensiba 
tungong estratehikong pagkapatas. 

“Ang rehimen ni Aquino ay inilalantad at 
kinukundena ng mamamayan dahil sa paglilingkod 
nito sa interes ng mga nagsasamantalang uri, na 
kinabibilangan din niya, sa pangangayupapa niya 
sa imperyalistang US, sa pagpapalala ng atrasadong 
katangian ng ekonomya at sa pagiging korap dahil sa 

pagnanakaw ng pondong publiko at pagtanggap ng suhol 
mula sa malaking negosyo. 

“Ang imperyalistang US at ang mga lokal na nagsa- 
samantalang uri ay umasa noon na mapipigilan 
ng rehimeng Aquino ang rebolusyonaryong kilusan, 
mapagkakasundo ang nagriribalang reaksyunaryong 
pwersa at mapatatatag ang naghaharing sistema. 
Subalit pinalalala nito ang krisis sosyo-ekonomiko at 
pampulitika at itinutulak ang mamamayan na mag- 
alsa. Ang panawagan para sa pagpapatalsik o pagbibitiw 
ng rehimeng Aquino ay lumalawak at tumatalas.” 
(Komite Sentral, Partido Komunista ng Pilipinas, 
Disyembre 26, 2013) 


A ng isyung ito ang ambag ng ULOS sa 
pagdiriwang ng ika-45 anibersaryo 
g Partido Komunista ng Pilipinas. 
Sa pamamagitan ng rebolusyonaryong 
panitikan, itinatampok ng ULOS ang 
maningning na nakaraan ng Partido at ang 
pinamumunuan nitong rebolusyonaryong 
mamamayan, ang magiting na pagharap sa 
mga hamon ng kasalukuyan, hanggang sa 
natatanaw na maliwanag na kinabukasan. 


MABUHAY ANG IKA! D 
ANIBERSARYO NG l 
PARTIDO KOMUNISTA NG PILIPINAS! 


Dalawang magkapares na tula, binungkos sa pamagat na 
Ipagdiwang ang Ika-apatnapu't limang Anibersaryo ng 
PKP! ang naglalahad ng 45 taong kasaysayan ng Partido-- ang 
tulang Kasaysayang Dinalisay ng Pakikibaka ang unang 
bahagi, at ang tulang Paglihis, Pagwawasto at Muling Pagsulong 
ang pangalawa. 


Binibigyan ng Mga Alon sa Dagat ng Nakaraan ng dagdag na 
kulay ang kasaysaysan ng Partido sa inipong mga karanasan ng 
ilang kasamang tuwirang nakibahagi sa iba't ibang panahon ng 
pagsusulong ng rebolusyonaryong kilusan. 


At ngayong patuloy nang sumusulong ang digmang bayan sa 

mas mataas na antas ng pakikidigma, makikita ang kasiglahan 
ng kilusan sa mga hayag at lihim na pakikibakang inilulunsad 
ng mga manggagawa sa monolog na Manggagawa ng Planta, 
Manggagawa ng Sambayanan at ng maralitang tagalunsod sa 
kwento ng Bumangon na ang Singko. 


Inilalarawan naman ang kalagayan at pakikibaka ng mga 
magsasaka sa tulang Manginig Ka Hanggang Talampakan, 
Panginoon at Tiyo Carding ng Mindanao, habang ang 
pagkilos ng kanilang sandigan, ang Bagong Hukbong Bayan, ay 
isinalaysay sa mga kwentong T.O.D. at Si Rosita at si Yolanda, 
sa mga tulang Hanay, Mass Work, Malutong Gabon at Ako 
ang Bagong Hukbong Bayan, at sa Mapulang Pagpupugay 
kay Kasamang Gab. 


Makikita ang binhi ng tunay na demokratikong gubyernong 
bayan sa mga panayam na Sa KRB, Higit na Malakas ang 
Mamamayan at Hinggil sa Rebolusyonaryong Hustisya. 


Pinagtatagpo ng tulang Ugnayan ang hayag at lihim na 
pakikibaka sa kalunsuran at ang digmang gerilya at rebolusyong 
agraryo sa kanayunan. Sa mga akdang Pagpapasya ng Isang Ina 
at Free(dom) Verse at sa awit na Luzon, Visayas, Mindanao 
ay ipinapanawagan at muling pinaninindigan ng mga kasama 
mula sa iba't ibang lugar ang paglahok sa kabuuang pagsisikap 
sa pagsusulong ng digmang bayan. 


Ang mga itinatampok sa isyung ito ay ilan lamang sa mga 
kongkretong tagumpay ng rebolusyonaryong kilusan sa 45 
taon ng mapagpunyaging pakikibaka. Tuntungan ang mga 
ito sa pagsusulong ng rebolusyonaryong digma patungo sa 


IPAGDIWANG ANG IKA-APATNAPU'T 
LIMANG ANIBERSARYO NG PKP! 


KASAYSAYSANG 
DINALISAY NG PAKIKIBAKA 

NI SILVIA MADIAGA 

1. 


Nilinang sa sakahan, pinanday sa pabrika, 
Iginiit sa eskwelahan, pinaandar sa kalsada 
Ng kasaysayang dinalisay ng pakikibaka, 
Hiyas ng Pilipinas — ang Partido Komunista. 


II. Paghahanda sa Muling Pagtatatag ng Partido 


Dekada sisenta'y ligalig ang mga bayan 
Sa Cold Wars, witchhunts, agresyon sa Byetnam. 
Pagsasamantalang imperyalista ay nilalabanan 
Ng malawak na masa ng sandaigdigan. 
Sa anti-imperyalistang pandaigdigang kilusan 
Malalaking bato ang nangag-uumpugan, 
Rebisyonismong moderno ni Khrushchov nanlinlang 
Inilantad naman ni Mao at nagtunggalian. 
Dakilang Debate na nangagsagutan, 
Kampong sosyalista ay nagkabiyakan. 


Sa Pilipinas, prontera'y nasaid, magbubukid wala nang malinang 
Dahil sa pyudalismo, lupa'y inari ng asenderong swapang. 

Mga magsasaka sa syudad nagdagsaan 

Hanap ay empleyong di naman matagpuan. 

Industriyalisasyo’y binansot ng imperyalistang patakaran 

Ng dekontrol, debalwasyon, kontrol ng IMF-World Bank, 
Manggagawa't maralitang lunsod ang pangunahing pumasan 
Presyong mataas! Sahod na mababa! Mga kapitalistang kalabisan! 


MARSO 2014 fos 


10 


Baya’y bumabangon, masa’y nagpupuyos 
Ngitngit ng lipunan ay bulkang sasabog! 


Ngunit pakikibaka'y di mapamunuan 
Ng lumang kapisanang lupaypay sa kamalian, 
Mga punang inihapag ayaw pag-aralan 
Kaya't kabataa'y nagsariling hakbang 
At mga halaw na aral sa Tsina, Rusya, at Byetnam, 
Pakikibakang kabang-yaman ng sangkatauhan 
Pinagdaop sa pag-aaral ng kasaysaya't lipunan— 
Naging linya ng demokratikong rebolusyon ng bayan. 
SND naghapag, mga pagsusuri 
At pinalaganap ang linya ng ND. 


Demonstrasyong anti-CAFA ang pumutok na paglaban 
Sa panggigipit sa mga guro, estudyante at kabataan 
Na nagpapalaganap ng makabayang kaisipan, 
Hanggang itinatag ang Kabataang Makabayan. 
Mga bagong kadre'y nagtuon sa Marxista-Leninistang pag-aaral, 
Nilagom ang karanasan, pinuna ang mga kamalian 
At ang Unang Pagwawasto'y ginawang kilusan, 
Sumilip ang liwanag sa dulo ng karimlan. 
Kung walang rebolusyonaryong teorya 
Rebolusyonaryong kilusa'y wala 
Sa kasaysayang dinalisay ng pakikibaka 
Tumindig sa Maoismo ang Partido Komunista. 

IJ. Muling Pagtatatag ng PKP (MLM) 


Noong sisenta’y otso, Disyembre bente sais 
Taliba ng proletaryo’y muling itinindig 
Sa prinsipyong MLM, papel na iginuhit 
Ng uring manggagawang namumunong salik. 
Pagsusuri sa lipunan ay tinanganang mahigpit: 
Pangunahing kaaway ay imperyalismong ganid, 
Na sumusuhay sa pyudalismong katotong matalik 
At burukrata-kapitalistang mga limatik. 
Baya’y malapyudal at malakolonyal 
Bagong DRB lang ang s'yang kalutasan. 


Uring magsasaka ang pangunahing bisig, 
Karapatan sa lupa ay sa digma igigiit. 
Binuong hukbong baya'y lalaki mula maliit 
Kukubkob sa lunsod mula sa mga bukid. 
Mga anyo ng paglaban ay walang mawawaglit, 
Armado ang pangunahin ngunit parlamentaryo'y kalakip. 
Lahat ng mamamayang sa tatlong ismo ay galit 
Nagkakaisang prente ang siyang magbibigkis. 
Upang tatlong salot ay mawakasan na 
Ang sagot ng baya'y matagalang digma! 


Pambansang industriyalisasyon sa ekonomya'y iguguhit 
Habang rebolusyong agraryo sa kanayuna'y iuugit 

Sa gubyernong koalisyon na siyang ititindig 
Demokratikong karapatan ng masa ay di ipagkakait. 

Itataguyod ang syensya, libreng edukasyon, malayang tinig, 
Karapatan sa pulitika ng kababaihan ay di na panaginip 
Pagpapasya-sa-sarili ng pambansang minorya ay igigiit 
At di-pantay na mga tratado sa basurahan ihahagis. 

Ito’y PDRB na ating programa 

At ang sosyalismo ang s’yang perspektiba. 


Demokratikong sentralismo sa organisasyo’y huhugis 
Sa buong kasapian na ang malayang tinig 
Ay bubuklurin ng sentro sa iisang tindig, 
Sa isip at kilos, pagkakaisahin nang mahigpit. 
Tagumpay ng bansa ang siyang uugit 
Ng landas patungo sa sosyalismong nais. 
Papawiin nang ganap ang imperyalismong ganid 
At palalayain ang buong daigdig. 
Dala’y wastong linya sa pulitika 
Organisasyon at ideolohiya 
Sa kasaysayang dinalisay ng pakikibaka 
Namuno sa paglaban ang Partido Komunista. 


IV. Panimulang Paglalatag ng Pakikidigmang Gerilya 


Krisis pampinansya noong sitenta’y nagpalaki ng lamat, 
Nag-agawan sa umimpis na yaman ang mga bayawak. 
Bumahang petrodollars nag-unahang sinunggab 

Ng mga kroni at tuta na umutang ng limpak-limpak. 
Militar na paksyon ni Marcos ay pinalakas 

At sa Plaza Miranda, karibal na paksyon ay winasak. 

Ngunit nang writ suspension sa Agosto’y ipinatupad 
Protestang bayan ay lalong namukadkad 
“Pagka't hukbong bayan ay naitayo na 
May maaasahang sandigan ang masa. 


Ang Bagong Hukbong Bayan, mula Isabela't Tarlac 
Sa malalaking isla ay nagsimulang umugat 
Sa tulong ng masa at sa labanan nagparami ng armas 
Sinagot ng estado ng reaksyunaryong dahas. 
Dalawang daan limampung-libong baseng masa ang humarap 
Sa Task Force Lawin, Task Force Saranay, iba pang pagsisikap 
Ng rehimeng US-Marcos na kilusa'y malansag 
Ngunit rebolusyo'y sa buong bayan inilatag. 
LRP ang naging batayang aralin, 
OG at RGRL gabay sa gawain. 


Unang Sigwang bumulwak sa paaralan, kalsada, komunidad, 
Pambansa-demokratikong linya sa buong bansa itinulak 
Nagsagutan ang mga boykot, rali at pag-aklas 
Sinagot ng estado ng Militar na Batas! 
Pagsaklot ng puting lagim, bukod-tanging Partidong nangahas 
Na ang masa'y pakilusin, organisahin at imulat 
At ang kilusang lihim sa kalunsuran ay ilatag 
Mga sonang gerilya'y magbukas, magpalawak 

NDF binuong lihim na alyansa 

Kontra-tatlong ismo ang pagkakaisa. 


Hanggang lunsod noong sitenta’y singko ay muling namulaklak 
Sa mga kilos protesta, mga welgang sumambulat. 

Diktadurang Marcos natanggalan ng panindak. 
Rebolusyong agraryo sa kanayuna’y namalas 
Gubyernong bayan at samahang masang matatag, 
Hukbong bayang sa taktikal na opensiba pumakat. 
Armadong paglaban sa kapulua’y lumaganap. 

Mula sa masa at tungo sa masa 

Ang paglalatag ng digmang gerilya 

Sa kasaysayang dinalisay ng pakikibaka 

Gumabay sa pagsulong ang Partido Komunista. 


V. Matatag na Pagsulong ng Rebolusyon 


Sa Batas Militar, kabuhayan ng bayan ay sumadsad 
Limang bilyong dolyar na dayuhang utang sa buwis nagpabigat 
Ginamit sa imprastrukturang pasikat na puno ng kickback. 
PD 27, Samahang Nayon, napatunayan nang huwad. 
Masang anakpawis lalong natutong pumiglas 
Sa mga masaker, tortyur, hamlet, iba’t ibang pandarahas 
Kahit panggitnang pwersa’y nagsikap umigkas 
Diktadurang US-Marcos sa dulong kanan inilagak. 
Sa napakatinding pulitikang krisis 
BHB’y lumaki nang lalong mabilis. 


Sitenta’y sais nang mga karanasan ay iangat 

Sa Mahigpit Nating Mga Tungkulin na sa pagkilos inilapat. 
Ang linyang makauri sa mga samaha’y nagpatatag 
Antipasistang kilusan sa anti-imperyalista inilangkap. 
Silangang Kabisayaan ang nanguna sa paglulunsad 

Ng mga pamplatung T.O. na papasinsin, papalaganap. 
Sa bansa’y tatlumpung larangang gerilya ang humatak 
Sa kaaway upang sa kapulua’y mapilitang kumalat. 
Ito ay pagtupad nitong PKDB 
Na sa Pilipinas naging pagsusuri. 


Hanggang otsenta’y sais, lumaki na at sukat 
Ang kasapian ng Partido’y tatlumpung libo na ang pakat 
Armas ng Hukbo’y sa anim na libo lumagpas 
At mga larangang gerilya’y sa animnapu pumatak. 
Ngunit anong saklap, maling linya’y di nasipat 
At ang bwelo ng wasto ay unti-unting nangatngat. 
Malapyudal at malakolonyal na pagsusuri'y inungkat 
Pangmamata sa Maoismo ay naging palasak. 

May adbenturismo, may rebisyunismo, 

Nais likidahin pati ang Partido. 


Sa linyang “SCO” at “RA-WA”, mga kumpanya sa Minda’y itinatag 
Na sa Kampanyang Ahos bumulusok din sa talampas. 
Pundasyong MLM na dati nang nailatag 
Inuk-ok ng kakulangan sa pag-aaral at paggagap. 
Sa dating wastong pundasyon, karamihan ng kadre'y nagsikap 
Na sa matinding krisis ng naghahari, rebolusyon ay lumakas. 
At nang paslangin si Aquino, malawakang protesta'y sumagsag, 
Diktadurang US-Marcos, sa EDSA ibinagsak! 

Laganap, sinsin ng gerilyang digma 

Sa lalim at lawak ng baseng masa 

Sa kasaysayang dinalisay ng pakikibaka 

Patuloy na sumulong ang Partido Komunista 

VI. 


At kahit ginipit at nilinlang ng rehimeng US-Aquino 
Kahit binomba ng dilaw na hukbo nito 
Kahit sa tama at mali ay nagkalito-lito 
Kahit dinahas ni Ramos na berdugo 
Kahit binayo ng OBL ni Arroyo 
Kahit pinasaklaw ng US ang OpBay ni Noynoy Abno 
Rebolusyonaryong kilusan ay hindi nagupo 
Patuloy na tumitibay, patuloy na lumalago 
Pagwaksi ng mali, pagtangan sa tama 
Batayang prinsipyo ay mahalaga 
Sa kasaysayang dinalisay ng pakikibaka 
Nagwasto at tumatag ang Partido Komunista. 


SND - ang aklat na Struggle for National Democracy (Makibaka 
para sa Pambansang Demokrasya) 

ND - National Democracy o Pambansang Demokrasya 

CAFA - Committee on Anti-Filipino Activities ng Kongreso, na nag- 
uusig sa at nagpaparatang na komunista ang mga nagdadala ng 
nasyunalismo 

OG - Organizational Guide and Report Outline na naglalaman ng 
mga gabay sa pag-uulat at paano nagtatayo ng mga organisasyong 
masa 

RGRL - Rebolusyonaryong Gabay sa Reporma sa Lupa 

PD 27 - Presidential Decree 27, dikreto ni Marcos hinggil sa huwad 
na reporma sa lupa 

PKDB - Ang mga Partikular na Katangian ng ating Digmang 
Bayan 

TO. - taktikal na opensiba 

SCO - Strategic Counter-Offensive 

RA-WA - Red Area-White Area, kung saan binigyan ng 
magkapantay na kahalagahan ang kanayunan at kalunsuran, at sa 
kalaunan ay mas bumigat pa ang diin sa kalunsuran 

OBL - Oplan Bantay Laya 

OpBay - Oplan Bayanihan 

IPAGDIWANG ANG IKA-APATNAPU'T 
LIMANG ANIBERSARYO NG PKP! 


PAGLIHIS, PAGWAWASTO 
AT MULING PAGSULONG 


NI CELSO SINAG 


Isang katotohanang laon na nating tangan-tangan 

Sa Partido, dalawang linya'y laging nagtutunggalian 
Kahit na sumusulong at nasa pinakakainaman 

Iyan ay batas ng pag-unlad at lipunang kinalulugaran 


Sa lahat ng yugto ng pagsusulong ng rebolusyon 
PKP, nakapailalim sa batas ng kontradiksyon 
Laging tatangkain ng burgesyang ipasok at ibaén 
Mapanlasong gawi at kaisipa'y maipusisyon 
MARSO 2014 Woes 

Kumikilos ang burgesya mula sa labas ng Partido 

O nakapupuslit sa loob na di nagbagong elemento 
Pinalalabas na mga ideyang petiburges ay proletaryo 
At inaatake ang linyang MLM nang kubli o krudo 


Patotoo nito sa dekada otsenta ang unang mga taon 
Kilusa'y mabilis kaysa nakaraang mga taon na sumulong 
Pero hindi nasustini, pumihit, at inisyatiba'y nawala 
At bandang huli, nagkamit ng pagkalalaking pinsala 


Ang mga larangang gerilya'y lumawak ang teritoryo 
Tuluy-tuloy na umunlad ang kilusang demokratiko 
Na lalong sumigabo nang paslangin si Ninoy Aquino 
Lalunang nahati ang hanay ng mga reaksyunaryo 


Pagkakatao'y sinunggaban para mabilis na bumugso 

Ang kilusang masa sa kalunsuran at para mabuo 
Pinakamalawak na prente kaya milyun-milyo't libu-libo 
Ang nag-alsa noong “86 at ibinagsak --- pasistang berdugo 


Dahil sa papel ng pambansa-demokratikong kilusan 

Na alyansang manggagawa't magsasaka ang sandigan 

Ang rehimeng Aquino na humalili sa diktadura'y napilitan 
Na palayain lahat ng detenidong pulitikal sa bilangguan 


Di nagtagal pilit itinatwa ng rehimen na may kinalaman 
Sa pagbagsak sa diktadura ang rebolusyonaryong kilusan 
People power at aklas na militar daw ang may kagagawan 
Kaya nakamit diumano ang kalayaan ng ating bayan 

Batid ng balana na ang rebolusyonaryong kilusan 

Ang pinakamalaking organisadong pwersa at samahan 
Na patuloy na nakibaka at nagpursigi sa pakikipaglaban 
Para pasistang diktadura’y ibagsak at mapangibabawan 


Lumaki ang Partido sa higit tatlumpung libong kasapian 
Sa labing-apat na rehiyon may higit animnapung larangan 
Naitatag mga samahang masa at organo ng kapangyarihan 
At higit limang libong HPR ang lakas ng hukbong bayan 


Militar ng kaaway malayung-malayo ang kalamangan 

Sa anim na libong mandirigma ng Bagong Hukbong Bayan 
Pero puu-puong libong milisyang bayan ang katuwang 

At daan-daan libong SDU ng pangmasang samahan 


Ang tagumpay na ito’y dahil sa matibay na pundasyon 

Sa pagpupunyagi sa wastong linya ng mga rehiyon 

Batay sa saligang dokumento ng Partido, PKDB at MNT 
At sa mabilis na paglubha ng krisis ng sistemang naghahari 

Sa kabilang banda, nabuo sa huling bahagi ng dekada sitenta 
Ang maling mga agos at tunguhing malaki ang pinsala 
Nagkahugis sa plenum noong dyes-i-nwebe mil otsenta 

Nang kwestyunin kung Pilipinas ay malapyudal na malakolonya 

Mas urbanisado daw kaysa Tsina nang ito’y magrebolusyon 
Kwarenta porsyento ang populasyon ng lunsod at poblasyon 
Sa katunaya'y giit nito na si Marcos ay nag-industriyalisa 
Kaya ngayon lipunang Pilipino raw ay malakapitalista na 


Tinatanaw ng pagsusuring ito na baguhin ang estratehikong linya 
Matagalang digmang bayan hindi na raw angkop at laos na 
Mas malaki raw papel ng pakikibakang rebolusyonaryo sa lunsod 
Insureksyong lunsod ang kailangan para igpaw ay maibunsod 


Kinontra ng Hinggil sa Moda ng Produksyon ang agos na ito 
Sa Patalong Landas ng AFP matalas na sinagot ang konsepto 
Na lalaki ang hukbong bayan kapag nakamit ang bilang na takda: 
Sa wala-sa-panahong bertikalisasyon ay mahigpit na nagbabala 


Pero nangibabaw ang mali, minadali ang igpaw sa “abanteng subyugto” 
Ipinagtibay bilang ikatlo't huling subyugto itong “SCO”, 

Kung saan tampok ang papel ng insureksyong lunsod na armado 
At isinulong, adelantadong regularisasyon ng hukbo 


"Regularisasyon" ay pagbubuo ng dagdag na burukrasya sa Partido 
Na kulang naman sa teoretikal at ideolohikal na pagbubuo 
Paglalatag ito ng dagdag na antas ng komand at istap sa hukbo 
At tutok sa gawaing militar -- walang gawaing masang solido 

Nagpursigi sa wastong linya sa unang mga taon ng otsenta 
Pero di naglaon, dahil dito, mas tahasang linyang militarista 
Inengganyo ng linyang “SCO” sa Mindanao ang paghahalu-halo 
Ng adbenturismong militar at panlunsod na “insureksyunismo 


Insureksyong lunsod daw ang pinakamataas na pakikibaka sa pulitika 
Pinatindi ang pakikidigmang partisano at pawalis na propaganda 
Naglunsad ng mga "welgang bayan" na naghahakot ng magsasaka 
Mula sa kanayunan, o kaya'y nagtetsekpoynt sa mga kalsada 


Higit kalahati ng hukbong bayan ang absolutong konsentrado 
At kinaligtaan ang mas mahalagang gawaing masang solido 
Naging bulnerable sa atake ng kaaway at nalagay sa pasibo 
Itinuring ding mapagpasya - gawaing internasyunal sa ibayo 


Sunud-sunod ang pagkatalo ng hukbong absolutong konsentrado 
Mga presisong reyd ng kaaway sa kilusang lihim sa lunsod at baryo 
Dahil dito napakarami ang nahuli at nagbuwis ng buhay 
Maling isinisi sa nakapuslit sa kilusan na “DPA ng kaaway” 


Sa gayon nagsimula ang” Kampanyang Ahos” na isang isterya 
Pinayagan ang tortyur at pagpatay sa madugong pamumuksa 
Daan-daang kasapi ng Partido at aktibista ang biktima 
Nakademoralisa, bumagsak ang bilang ng kasapi at baseng masa 


Pagpasok sa lokal na Usapang Pangkapayapaan, 1987 SAGADA 

Sa kabila nito, di iniulat, malalaking kabiguan ng maling linya 
Iprinisinta pa ngang maganda ang pagsulong pati ang resulta 
Kaya’t sa Plenum noong 1985 pinagtibay pa nga 

Ang pagpapatindi tungo sa “SCO” ng pakikidigma 

Patuloy na lumala ang krisis sa ekonomya at pulitika 

Nang paslangin si Ninoy Aquino, nagalit ang balana 

Higit pang sumigla ang malawakang kilusang antipasista 

Sa pamamagitan ng snap presidential elections pilit sinawata 


Sa malinaw na dayaan, namuhi nang husto ang masa 
Ibinagsak ang pasistang diktadura sa pag-aalsang EDSA 
Binagabag ng ultra-Kanan at mga labi ng diktadura 

Ang rehimeng Aquino sa sunud-sunod na tangkang kudeta 


Ang marami sa mga detenidong pulitikal ay pinalaya 
Ibinalik ang mga palamuti ng diumanong demokrasya 
Pinagtibay ang konstitusyong “87 na reaksyunaryo 

At reaksyunaryong paghahari’y matibay na ipinwesto 


Nagdaos ng negosasyong pangkapayapaan kuno 

“Yun pala, paniniktik at Oplan ay ipinupwesto 

Noong Nobyembre 1986, pinaslang sina Alay-ay at Olalia 
Minasaker mga magsasakang nagmartsa sa Mendiola 


Nagpatibay ng mga batas ang bagong halal na Kongreso 
Isinabatas dikta ng imperyalismong neoliberalismo 
Gaya ng Omnibus Investment Code at Herrera Law 

At Comprehensive Agrarian Reform Law diumano 


Sa pangalawang hati ng dekada otsentang iyon 

Natulak sa adbenturismo ang iba’t ibang rehiyon 
Nagbuo ng wala-sa-panahong malalaking pormasyon 
Humina ang gawaing masa at militarisado ang sitwasyon 


Dahil kumaunti ang mga iskwad na naggagawaing masa 
Lumiit nang husto ang ating organisadong baseng masa 
Di nakaangkop sa psy-war at paniniktik na isinagawa 
Naisulong ng kaaway - gradwal na konstriksyong pakana 


Dahil hindi napapanahong naiwasto ang kamaliang “kaliwa” 
Nasundan ang KAHOS ng iba pang “anti-DPA" na isterya 
Gaya sa NL, sa Negros, sa ST at mga organo sa Maynila 
Pinabagal ang pag-unlad, sa ilang panaho't kilusa'y pinahina 


Sa pagkukunwaring pinauunlad, Marxista-Leninistang teorya 
Hindi na raw malapyudal ang lipunan, isang suhetibistang linya 
Malakapitalista raw ito, at nagharap ng "mas madaling paraan" 
Para maagaw ang poder at isulong ang rebolusyong panlipunan 

Naririyan ang “kaliwang” mga oportunista - mga putsistang militar 
Sa malalaking yunit ng hukbong walang baseng masa sila’y heneral 
Mga insureksyunistang lunsod na panggagaya ang nilalayon 
Sa Nicaragua sa kanilang kontra-awtoritaryang insureksyon 


Naririyan din ang Kanang oportunismong dala-dala ng popdemista 
Ang NDF daw gagawing “Bagong Katipunan” na mistula 

Sa programa'y inalis ang pamumuno ng proletaryado 

Para raw maakit sa nagkakaisang prente ang mga alyado 


May panukala na nagpalabnaw sa nilalaman ng programa 
Nag-uulit sa mga ideyang burges ng kontra-rebolusyong Dengista 
Panukalang baguhin pagsusuring PKUS ay rebisyunista 

Para tulong militar mula kanya at kanyang mga alyado'y makuha 


Mga panukalang ito'y binigo ng mga tunay na rebolusyonaryo 
Dahil umiigting ang digmang bayan at krisis ng reaksyunaryo 
Hanggang sa ang iba't ibang pwersa'y magtagpo at bumugso 
At noong 1986 sa pagbabagsak ng pasistang diktadura ay tumungo 


Pero matapos bumagsak ang pasistang diktadura sa pag-aalsa 
Boykot sa snap presidential elections pilit pinalaki nila 

Bilang estratehikong kamalian at nang-upat pa laban sa sentro 
At nagpasalamat sa demokratikong espasyo at sa rehimeng Aquino 


Kabilang sa mga Kanang oportunista ang nagtataguyod sa liberalismo 
Populismong burges, sosyal-demokrasya, Gorbachovismo, Trotskyismo 
Nakiisa sila sa mga “kaliwang” oportunista sa pagsusuri sa lipunan 
Na itong Pilipinas raw ay malakapitalista na ang kalagayan 


Anila'y mapalalakas ng anti-komunistang kaisipan ang Partido 
“Pundamentalista” raw ang pagtataguyod sa MLKMZ sa loob nito 
Akala mo'y sopistikado, ipinagmatwid ang eklektisismo 
Napakaraming ideyang petiburges para palitan iyong sa proletaryo 

Tinugon ng Krisis at Rebolusyong Pilipino ang maling mga ideya 
Sinabing pinabagsak si Marcos ng Simbahan, militar at pag-aalsang masa 
At katangian ng rehimeng Aquino na komprador burges din 
Inapdeyt ang LRP at inilinaw ang bagong kalagaya’t tungkulin 

Nakiisa ang “kaliwa” sa Kanang oportunista sa pagsasabi 
Na ang boykot ang pinakamalaking kamalian ng PKP 

Para ikubli ang mas mapaminsalang katangian at bunga 

Ng kamalian nila sa prinsipyo’t linya at kamalian sa isterya 


Anila’y tanging mga insureksyong lunsod at importasyon ng armas 
Sa gradual constriction ng mga larangang gerilya, ito ang lulutas 
Estratehiya ng AFP na isulong — digmang madaling tinatapos 

Malalaking pormasyong militar at malalakas na armas ang ibuhos 


Noong 87-88 nabigo ang kanilang patakarang isinulong 

Na tinaguriang pambansang koordinadong mga operasyon 
Mga operasyong harasment na umubos sa maraming amunisyon 
Banderang kapos, nawalan ng loob, kumiling sa kapitulasyon 


Habang ipinagpatuloy ang wala-sa-panahong regularisasyon 
Ang mga “kaliwang” oportunista, sa lunsod naman dumuon 
Isang manipestasyo'y pagdidiin na nila sa insureksyon 
Napakalinaw na sa linya ng MDB ito'y isang pagpupusong 


Dahil daw lumaki ang kalunsuran at kanyang populasyon 
Kung dati'y 70-30, ngayo'y 60-40 na ang diin ng rebolusyon 
Kinaligtaan ang pagpapasampa ng mga kadre't aktibista 
Mula kanayunan ang mga kadre'y sa kalunsuran pinapunta 

Pilit naglunsad ng insureksyunistang mga aksyon 
Welgang bayan kuno, at mga labang paralisasyon 
Pinauso ang panununog ng bus, sumalig sa koalisyon 
Para pampuno sa mga kakulangan sa mobilisasyon 


Hindi na raw magsasaka ang pangunahing pwersa 

Kundi ang tambalan ng manggagawa't magsasaka 
Digmang bayan daw sa nayon, sa lunsod partisano naman 
Ang anyo ng pakikibakang naaangkop sa kasalukuyan 


Nagbuo ng baseng partisano, pinaigting, partisanong operasyon 


Iyon na raw ang anyo ng armadong pakikibakang kaayon 
Lumiit ang mobilisasyon sa mga demonstrasyong gasgasan 
Kaya't mga organisasyon sa baseng partisano'y pinuruhan 


Kumupos ang mga samahan at lumiit ang kasapian 

Ang kamalian ng “kaliwang” linya'y lubos na napatunayan 
Panimulang pinuna ang mga tagibang sa gawaing masa -- 
“Bertikalisasyon” na puminsala sa papalapad na pwersa 


Umigting sa sentral na organo ang tunggalian sa linya 
Maging ang pagbubuo ng NDF ay minaniobra 
Ginawang pederasyon ito sa halip na alyansa 

At PKP at BHB ay nakapailalim sa desisyon niya 

Ilan sa “kaliwang” oportunista ay sumanib sa mga Kanan 

Para makakuha ng pusisyong istap ay nagmaniobrahan 

Sa iba’t ibang reaksyunaryong partido at ahensya ng gubyerno 
Kontra-Mao, kontra-PKP at anti-komunista, isinulong pang lalo 


Siniyasat ng Partido ang laki ng pinsala sa baseng masa 
Bunga ng nagpapakitid-sa-sarili na “kaliwang” linya 
Higit animnapung porsyento ang nawala sa buong bansa 
Sa mga organisado, sa hukbo at mga larangang gerilya 

Noong 1990, pormal na iniurong ng Komite Sentral ang “SCO” 
At batay sa ulat-rekomendasyon ng mga organo ng Partido 
Inihanda ang pagsusulong ng dakilang kilusang pagwawasto 
Pangyayari’y binaybay, pinsala’y sinuri at paglalagom ay binuo 


Pangunahing kamalian sa ideolohiya’y malubhang kapabayaan 
Sa gawaing pang-ideolohiya at pag-angat ng kamulatan 

Sa pulitika, pinakamalalang anyo ng kaliwang oportunismo 
Ang insureksyunismong lunsod at militar na adbenturismo 


Sa organisasyon naman, nilabag ang demokratikong sentralismo 
Pagbabaseng lunsod at ultrademokrasya, at burukratismo 

Pati na paglabag sa mga patakaran sa seguridad mismo 

Ang mga ito ang mga aral at kahinaang kailangang iwasto 

Sa panahong inakala ng “kaliwang” oportunistang tigas-ulo 

Na maibibigwas nila ang katapusang dagok sa Partido 
Pinagtibay - Muling Pagtibayin..., Manindigan sa Sosyalismo 
At sinuri ang mga usapin at mga resolusyon ay binuo 


Tinangka itong pigilin ng ilang “kaliwang” oportunista 
Inilantad nila ang kanilang pusisyong Trotskyista 

Na hindi na kailangan ang matagalang digmang bayan 
Kung ang mga pag-aalsang lunsod maisusulong lamang 


Ikinubli ang pusisyong ito hanggang nakatipon sila 

Ng may sapat na bilang ng tagasuportang anti-Maoista 
Hinahangad na mula sa loob ang Partido ay magdisintegra 
At ang rebolusyon ay ganap nang malusaw at mawala 


Kasabay ng ubos-lakas na pagsisikap na masawata 

Ang tangkang wasakin ang partido't kilusang masa 
Isinulong ang Ikalawang Dakilang Kilusang Pagwawasto 
Nitong huling dekada ng ikadalawampung siglo 


Sa esensya ang IDKP ay kampanya ng teoretikal na edukasyon 
Para muling pagtibayin ang saligang mga prinsipyo ng rebolusyon 
Punahin at itakwil ang iba't ibang suhetibistang kamalian 

At muling pasiglahin ang rebolusyonaryong pwersa't kilusan 

Ang mga organo ng partido ay nagtasa at naglagom 
Tinukoy ang partikular na linyang ipinatupad at iprinaktika 
At ang inabot na pinsala sa hukbo at baseng masa 

At sa kaisipan at gawi ng mga kasama’t Partidista 


Naglunsad ng kampanya sa pag-aaral sa batayang prinsipyo 
Malaganap na inaral ang BKP, IKP at mga batayang dokumento 
Pati na mga tugon sa mga nag-reject na kontra-rebolusyonaryo 
Tinuligsa ang rebisyunismo, liberalismo, populismo at Trotskyismo 


Inilinaw ang mga tungkulin sa muling pagpapasigla ng kilusan 
Sa pagkontra sa operasyong pangwawasak ng mga taksil sa bayan 
Sa pagbawi sa, at reedukasyon ng mga tauhang naguluhan 

At pagbawi sa rekursong kanilang inagaw at pinagpasasaan 


Inilinaw rin ang mga tungkulin sa reoryentasyon at pagwawasto 
Ng deployment ng mga kadre at kasapi ng Partido at hukbo 
Gayundin ang pagtitibay ng gawain sa mga mandirigma 

Sa armadong pakikibaka, pagbubuo ng base at reporma sa lupa 


Pinuna at itinakwil ng IDKP ang “kaliwang” oportunistang linya 
Nag-aakalang sapat na ang gawaing masa't ang punto'y narating na 
Para magtatag ng absolutong konsentradong batalyon at kumpanya 
Na may sapat na yunit istap para tagumpay, mas mabilis na makuha 

Tiyak na matatalo ang rebolusyon kung gawaing masa’y bibitiwan 
Dahil dito nagmumula ang pulitikal na superyoridad natin sa kaaway 
Lantay pananaw militar - kung paano ang kaaway ay lumalaban 
Iyon din ang gagawin, kaya't lakas militar niya'y mangingibabaw 


Pinuna at itinakwil ng IDKP ang Kanang oportunistang linya 
Na nagsasabing dapat bawasan ang armadong pakikibaka 

At sa demokratikong kilusang masa ay gawing segundaryo 
Gayong ang wasto ay pangunahin ang pakikibakang armado 


Kung armadong pakikibaka ay pakikitirin, pahihinai’t babawasan 
Tiyak at tiyak na magagapi ang pakikibaka ng sambayanan 
Ang turo ni Mao Zedong kailanma'y huwag kalilimutan 
Walang anuman ang mamamayan kung walang hukbong bayan 

Mula noon, masiglang ipinatupad ng Partido ang wastong linya 
Pagkubkob sa kalunsuran mula sa kanayunan ang estratehiya 
Ginawang mga platun ang wala-sa-panahong batalyon at kumpanya 
Tumayong sentro de grabidad ng mga yunit na lubog sa masa 


Napigil ang pagdausdos, lumakas at sumulong ang hukbong bayan 
Dumami ang mga taktikal na opensiba't lumawak ang mga larangan 
Pero dahil sa gawaing masa na pinahirap ng nakaraang kamalian 
Doon sa konserbatismo'y nasadlak at pumaling naman 

Ngunit sa tanglaw ng kasalukuyang pangkalahatang panawagan 
Sa kalakhan, ang konserbatismong ito'y napangibabawan 
Isulong ang malaganap at masinsing pakikidigmang gerilya 

Na nakabatay sa lumalalim at lumalawak na baseng masa 


Pinatibay pa ito ng reporma sa lupa't pakikibakang agraryo 
Mga samahang masa at OKP ay maramihang binuo 
Itinatag ang mga larangan at ang kaaway ay pinadudugo 
Sa palaki nang palaking saklaw, naglunsad ng mga TO 


Matagumpay ang Ikalawang Dakilang Kilusang Pagwawasto 
Itinakwil at iwinaksi ang adbenturismo at insureksyunismo 
Pinagtibay muli ang saligang pagsusuri at mga prinsipyo 

Mga Oplan ng kaaway ay binigo't sumulong sa gitnang subyugto 


Puspusang hinarap ang mga usapin, nagdaos ng mga kumperensya 
Mga bara sa pag-oorganisa at pagsulong ng gawain sa manggagawa 
Kumperensya sa gawaing masa sa kanayunan - pag-oorganisa, 
Mga usapin sa hukbo, at programa sa reporma sa lupa 


Ang Bagong Hukbong Bayan, sa absolutong pamumuno ng Partido, 
Naging pinakamalaki't pinakamalakas na rebolusyonaryong hukbo 
Mula nang magapi ang rebolusyonaryong hukbong Pilipino 

Sa Digmaang Pilipino-Amerikano noong nakaraang siglo 

Katuwang nito ang milisyang bayan na puu-puong libo 

At daan-daang libong yunit pananggol-sa-sarili na itinatayo 
Ng mga samahang masa sa pagkarami-raming baryo 

Para tumulong sa pagsusulong ng pakikibakang armado 


Lumahok sa negosasyong pangkapayapaan ang nagrerebolusyon 
Inilatag ang balangkas ng kasunduan sa The Hague Joint Declaration 
Nakamit ang JASIG at ipinahayag, pagtalima sa Geneva Conventions 
At CARHRIHL ay nilagdaan ng magkabilang panig sa negosasyon 


BE RATUPAD CAHRI Hao! “5 


IGALANG KARA TAN 


Ang prinsipyo't linya ng PKP sa negosasyon sa pamahalaan 
Pakikibaka para sa makatarungan at matagalang kapayapaan 
Iyon mismong pakikibaka sa pambansang demokrasya at kalayaan 
Magtatagumpay lamang kung isusulong ang pakikibaka ng bayan 


Hindi nagpatangay sa huwad na ilusyon sa usapan 

Sa halip inilahad ang makatarungang mga kahilingan 
Para sa mga reporma sa lipunan, ekonomya at pulitika 
Inilantad na kontra-sambayanan ang gubyernong Maynila 

Sa anibersaryong 45, pinanag-uli ang determinasyon 
Digmang bayan sa estratehikong pagkapatas ay isulong 
Armadong lakas ay palalakihin sa dalawampu't limang libo 
At paramihin ang bilang ng larangan sa sandaan walumpu 

Mga elemento ng digmang makilos pauunlarin sa batayan 

Ng pakikidigmang gerilya; at bibiguin ang Oplan Bayanihan 
Pauunlari’t palalawakin ang nagkakaisang prenteng pambansa 
Para sa armadong rebolusyo’t pagpapakilos sa milyun-milyong masa 


Palalakihin sa 250 libo ang kasapian ng Partido Komunista 
Kokonsolidahin sa ideolohiyang Marxista-Leninista-Maoista 
Puspusang kikilos sa pulitika ayon sa wastong linya 

At sa demokratikong sentralismo, mahigpit na tatalima 


Burukratismo at komandismo ay tuluy-tuloy na binabaka 
Malawakang mag-organisa, makisalamuha’t lumubog sa masa 
Mapagpunyaging isulong ang matagalang digmang bayan 

At armadong pakikibaka bilang pangunahing anyo ng paglaban 


Mga aral ng kilusang pagwawasto, mahigpit na panghahawakan 
Pagsusuri sa uri at makauring pakikibaka’y kinakailangan 
Armadong pakikibaka, malakolonyal at malapyudal ang lipunan 
Dalawang yugtong rebolusyon, ang sosyalistang kinabukasan 


Sa DRB at sosyalistang rebolusyon mahigpit na kailangan 
Ang pamumuno ng uring manggagawa sa lahat ng larangan 
Kung hindi tatalima sa makauring linyang rebolusyonaryo 
Ang nagkakaisang prente ay hindi kailanman maitatayo 


Geis waa | | 


33 


34 


Internasyunalistang tungkulin na digmang bayan ay isulong 
Itaguyod nang umaasa-sa-sarili ang armadong rebolusyon 

Sa mga kapatid na partido ay praternal na nakikipag-ugnayan 
Nang pinalalalim ang pang-ideolohiya’t pampulitikang kaisahan 


Isinusulong nito ang malawak na anti-imperyalistang solidaridad 
Nakikipag-ugnay batay sa paggalang sa kasarinla’t ekwalidad 
Di panghihimasok, kooperasyon at mutwal na kapakinabangan 
At sa ibayong dagat ay inoorganisa ang ating mga kababayan 


Palaki nang palaki ang banta ng agresyong militar ng US 

Sa pagdadahilang pagpigil sa Tsina at pagkontra sa terorist 
Habang naghahanda laban sa agresyon, mababawasan ang peligro 
Ng armadong paglaban sa US ng ibang mga bayan sa mundo 


Makaaasa tayong lahat na sa darating na mga taon 
Susulong ang pandaigdigang proletaryong rebolusyon 
Umiigting ang pangunahing mga kontradiksyon sa mundo 
Aagaw sa atensyon ng US at mga imperyalistang alyado nito 

Tumitindi ang kontradiksyon ng mga imperyalistang kapangyarihan 
Sa pagitan ng mga kapangyarihang imperyalista at aping mga bayan 
Sa pagitan ng mga imperyalista at mga bayang giit ang kasarinlan 
At sa pagitan ng paggawa at kapital sa mga imperyalistang bayan 


Lilikha ito ng maraming unos at pandaigdigang kaguluhan 
Lilikha ito ng magandang kondisyon para sa mga kilusan 
Anti-imperyalista’t sosyalista, at para sa pambansang demokrasya 
Pagsulong hanggang tagumpay ay tiyak nang makukuha! 


PKDB - Ang mga Partikular na Katangian ng Ating Digmang Bayan 

DPA - Deep Penetration Agent 

NL - Northern Luzon o Hilagang Luson 

ST — Southern Tagalog o Timog Katagalugan 

PKUS - Partido Komunista ng Unyong Sobyet 

Muling Pagtibayin - ito ang dokumentong Muling Pagtibayin ang mga 
Saligang Prinsipyo at Iwasto ang mga Pagkakamali 

Manindigan sa Sosyalismo - ito ang dokumentong Manindigan sa 
Sosyalismo Laban sa Modernong Rebisyunismo 

IDKP - Ikalawang Dakilang Kilusang Pagwawasto 

BKP - Batayang Kurso ng Partido 

IKP - Intermedyang Kurso ng Partido 

OKP - Organo ng Kapangyarihang Pampulitika 

JASIG - Joint Agreement on Safety and Immunity Guarantees 

CARHRIHL - Comprehensive Agreement on Respect for Human Rights and 
International Humanitarian Law 


SARTID KAO NE 


NNAS 

MGA ALON SA DAGAT NG NAKARAAN: 
MGA KWENTO NG PAKIKIBAKA 


“Ang PKB BHB at iba pang mga rebolusyonaryong 
pwersa sa lahat ng rehiyon ay may mahaba at mayamang 
kasaysayang mailalahad kung paano, sa mga taon ng 
pormasyon, sila ay lumakas at sumulong sa napakahirap 
na kalagayan, kung paano nila ikinumbina ang armadong 
pakikibaka at nagkakaisang prente, kung paano nila 
ikinoordina ang mga anyo ng pakikibakang ligal at iligal, 
kung paano sila nakagawa ng malulubhang kamalian sa 
ilang panahon, dumanas ng kabiguan at nakapangibabaw 
sa mga ito sa pamamagitan ng pamumuna at pagpuna-sa- 
sarili, aktwal na pagwawasto at muling pagpapalakas.” 
(Jose Maria Sison, Pag-unlad, Kasalukuyang Katayuan 
at mga Prospek ng Teorya at Praktikang Maoista sa 
Pilipinas, Setyembre 2012) 


Ibinabahagi ng ilang kasamang nasa kasibulan ng buhay noong 
maagang bahagi ng pambansa-demokratikong rebolusyon ang kanilang 
kwento sa pakikibaka na nagbibigay ng personal na kulay sa apatnapu't 
limang taong kasaysayan ng Partido Komunista. 


Panahon ng bagong tatag na 
Partido 


= Kwento ni Kasamang Jo. 


q Natatangi ang klima ng 
| nasyunalismo noong 1968 nang 
lumipat ako sa UP Diliman. 
1962 pa lang ay itinayo na 
ang SCAUP, 1964 ang KM, at 
dahil dati na akong narekrut 
ng KM nang nasa Baguio pa, 
| madali akong nakasama sa mga 
aktibista. Masigla ang mga DG 


kahit saang bahagi ng eskwelahan, 
kahit sa hagdan ng library o kaya 
sa mga corridor. Nasyunalismo ni 
Recto ang karaniwang talakayan, 
pero mainit na isyu ang agresyon . kf iA 
ng US sa Byetnam. Nagtatalakay NG 

rin kami ng dialectical and historical 23 
materialism sa abot ng aming 
makakaya, at mga sulatin ni Mao. 


Ang mga sulatin ni Joma, na 
kalaunan ay pinagsama-sama at 
inilimbag sa librong SND, ay iniipon namin at tinatalakay. 
Walang sistematikong programa sa pag-aaral, kami-kami ang 
nagtatalakayan, pero doon nahasa ang mga aktibista sa walang- 
kabusugang pag-aaral at walang-pagod na pagpapaliwanag. 
Dahil nga kabataan, mayroon din sa aming mga tinatawag na 
KM sa araw, tomador sa gabi. 


Nag-iisponsor ang KM ng integrasyon sa Laguna, tumitira 
ang mga aktibistang estudyante sa piling ng mga magsasaka at 
nagmumulat sa masa. Pero hindi lang kami ang nagmumulat, 
iminumulat din kami ng masa. Minsan naman, gabi, sa isang 
ilang na lugar, pinalibutan kami ng goons ng panginoong maylupa. 
Buti na lang at ang isang kasama naming estudyante ay anak 
pala ng isang panginoong maylupa doon. Nakilala siya ng goons, 
kaya pinakawalan nila kami. 


30 aaa 19705 Battle of ee 

Sa marahas na dispersal ng mga raliyista noong Enero 30- 
31, naging see-saw ang labanan hanggang maabot ang mismong 
pintuan ng Malacanang. Kapag sumugod ang mga kabataan, 
mass talaga, tapos susugod ang mga sundalo, atras naman. Pag 
nagpaputok, takbuhan kami sa mga nakaparadang sasakyan. 
Mas malakihan ang atake nang lumabas ang mga estudyante 
ng UE, at FEU, grabe na ang paglusob, naging mas matindi 
naman ang kontra-atake mula sa Malacanang hanggang sa 
pinaghahabol na kami. Ang isa sa apat na nasawi, nasaksihan 
namin, talagang binasag ang ulo. Nakatakbo kami, kasi ang mga 
estudyante sa dormitoryo ay talagang binuksan ang kanilang 
pinto para makapagtago kami. Sabi nila, “huwag kayong mag- 
alala basta dito lang kayo. Kumain na ba kayo?” Nang sunduin 
na ng tatay niya ang isang kasama namin, nakisabay na rin 
kami. Ang labanang ito ay isa sa mahahalagang bahagi ng First 
Quarter Storm (FQS). 


Kasabay ng mga demo at martsa, patuloy rin ang mga welga 
sa pabrika. Koordinado na itong lahat ng Partido noon kahit 
katatatag pa lang. Tumulong kami sa mga welga bilang mga 
aktibista. Kapag pagod na ang mga welgista, kami naman ang 
humahawak ng plakard at umiikot. Ang US Tobacco, nagbayad 
talaga ng mga lumpen, mga Sige-sige, at habang umiikot ang 
picket line, bigla kaming inulan ng “indian pana”. Natamaan sa 
tagiliran ang nasa harap ko! Biglang sinugod ng mga estudyante 
ang mga lumpen! Diyan nakilalang matatapang ang mga 
aktibista, sina Raquel Tiglao... 


Kahit hindi pa namin 
masyadong naiintindihan ang 
nangyayaring mga tunggalian, 
ang napakasiglang pag-aaral 
sa teorya at praktika ng 
buong kilusan ay bahagi na 
ng Unang Dakilang Kilusang 
Pagwawasto na isinulong 
bago at pagkatapos muling 
itatag ang Partido Komunista 
ng Pilipinas. 


Panimulang paglalatag ng Pakikidigmang Gerilya 
Pagpapatuloy ng kwento ni Ka Jo 


Nakarating ako sa Isabela noong 1970. Isinama ako sa 
kumikilos na mga armado doon - sa Cauayan, Benito Soliven, 
San Mariano, at Tumauini. 1969 nang buksan ang Isabela bilang 
isang larangang gerilya, at dito nagkanlong ang Partido nang 
tambakan ng pwersa ng kaaway ang Tarlac. Sa pagsisikap kasi ng 
gubyerno na wasakin ang rebolusyonaryong kilusan sa Gitnang 
Luzon, dinala sa iba’t ibang prontera ang mga magsasaka para 
doon mabigyan daw ng sariling lupang matatamnan. Kaya 
marami sa forest region ng Isabela ay mga settler mula sa Gitnang 
Luzon, na dating tagasuporta ng HMB, kamag-anak nila, o 
dating HMB mismo. Sila ang naging kontak para sa pagbubukas 
ng bagong larangang gerilya doon. 


Tabako, mais at saging ang produkto ng masa. Ang mga 
palayan ay nasa patag, mas 
marami sa West Isabela. 
Minimal pa noon ang pagto- 
troso. Napakalawak ng 
lupang pwedeng sakahin. 
Ang kagyat na problema ng 
mga magsasaka sa kinilusan 
naming lugar ay hindi ang 
panginoong maylupa kundi 
ang presyo ng kanilang 
mga produkto. Kaya may 
kinausap kaming alyadong 
komprador sa bayan at 
nagkasundo na siya ang bibili 
sa mga produkto ng masa 
sa mas mataas na presyo. 
Tuwang-tuwa ang masa sa 
panimulang benepisyong 
nakamit nila. 


Medyo kumprehensibo 

ang pagpapaunlad ng baseng masa sa Isabela, mula sa pagbubuo 
ng mga kontak hanggang sa pagtatayo ng mga samahang masa. 
Kabilang sa konsolidasyon ang pagtatayo ng mga grupong 
pangkultura na pinangunahan ng mga aktibistang nagmula sa 
mga tanghalan noong FQS. 


Ang narekrut namang mga doktor o estudyante ng medisina 
noong FQS ay doon nagbibigay ng serbisyong medikal sa masa. 
Kasama na noon sina Johnny Escandor, Leo Velasco at marami 
pang ibang galing sa mga kolehiyo ng medisina. 


Ang Isabela ang nagsilbing sentro para sa pambansang 
pagpapalawak. Ang mga aktibista na nagmumula sa iba't ibang 
rehiyon ay dinadala sa Isabela para magsanay at pinababalik sa 
kanilang pinanggalingang rehiyon para doon naman magtatag 
ng mga sonang gerilya. May mga galing Mindanao at Visayas, 
meron pa ngang Moro. Pinasasama sila sa SYP para matuto ng 
gawaing masa, gawaing edukasyon, at kilos ng hukbo. Masinsin 
ang pag-aaral noon ng mga aktibista kaya sila ang nagiging 
giyang pampulitika ng mga iskwad. Meron ding mga pagsasanay 
militar sa mga indibidwal na kasanayan tulad ng paggamit ng 
baril, pero hindi tulad ng pagsasanay na ginawa sa naitayong 
kumpanya noong sumunod na mga taon. 


Nang kumilos ako sa isang expansion unit sa La Union- 
Ilocos erya, nakapagpaunlad 
kami ng apat na kabataang 
dadalhin sa Isabela. Ang byahe 
namin ay daraan sa Maynila, 
pero pagdating namin doon 
ay wala akong mapagdalhan 
dahil walang tao sa alam kong 
© bahay, kaya dinala ko sila 
sa himpilan ng KM noon sa 
Kamias Road. Laking gulat 
ng mga kasama roon, buti na 
lang dumating si Billy Begg. 
Tinulungan niya akong ilipat 
sila sa isang bahay na mas 

mahusay ang seguridad. 


Sa Isabela ginawa ni Joma ang 
Philippine Society and Revolution. 
Nagmamakinilya siya hanggang gabi 
sa ilaw ng gasera. Noong huling araw 
ng pagsusulat niya, dahil kinabukasan 
ay lalakad na papuntang Maynila ang 
magdadala ng PSR para mailimbag 
ito, nakakita si Julie ng kabute na 
mukhang masarap at niluto niya. Ewan ' = DU 
kung hindi nga pwedeng kainin ang S acca ieee 
kabuteng ‘yon o kulang lang ng luto, basta nahilo kaming lahat. 
Si Joma lang ang hindi tinamaan dahil sa kamamadali niyang 
matapos ang mga huling pahina ng PSR, hindi siya kumain sa 
panahong ‘yon. Kaya natapos ang PSR sa takdang iskedyul. 


At makasaysaysan ang naging resulta sa rebolusyonaryong 
pakikibaka sa buong Pilipinas ng isinulat na ito. 


Kwento ni Ka Perse 


Namulat, naorganisa at naging aktibista ako ng Kabataang 
Makabayan dahil sa lokal na pakikibaka sa aming lugar noong 
1970. Sumampa ako noong huling bahagi ng 1971 at napaloob 
sa unang yunit ng BHB sa Bikol. Ang magkapatid na Romulo 
at Ruben Jallores (Ka Che at Ka Benjie) ang nag-inisyatibang 
magbuo ng yunit na ito noong unang bahagi ng 1971. Aktibista 
sila noong Sigwa ng Unang Kwarto ng1970 sa Maynila at 
umuwi sa kanila sa Tigaon, Camarines Sur upang doon isulong 
ang armadong pakikibaka. Nang maugnayan na sila ng Partido, 
ang isang greasegun at ilang mabababang kalibreng armas ay agad 
na dinagdagan ng Partido ng isang cal. 30 BAR (mula sa PMA 
armory raid), dalawang Armalite, mga granada at isang claymor 
mine. 


Mabilis na lumaki ang hukbo at lumawak ang eryang 
kinikilusan sa lalawigan sa loob lamang ng ilang buwan bunga 
ng napakasiglang pagtangkilik ng masa sa rebolusyonaryong 

- kilusan, sa kanilang 
sariling hukbo. Agad 
ayong naragdagan 
'ng dalawang yunit 
SYP) na ang mga 
armas ay mula mismo 
'sa masa, kamag- 
anak, kaibigan, at 
@ kaalyado. Mula sa 
z = Tigaon, narating ang 
Goa, Tinambac, Caramoan at Parubean (pasilangan), Ocampo at 
Baao (pakanluran), at Sangay, Buhi at Iriga (patimog). Nangyari 
ang paglaki at paglawak na ito ng kilusan sa Camarines Sur o 
CamSur bago at matapos ang unang engkwentro sa Bikol. 


n 


Hunyo, 1971 nang maglabanan sa Sityo Mambulala, San 
Pedro, Iriga, CamSur. Nagpapahinga sa isang maliit na kubo 
sa tabi ng kaingin ang yunit nina Ka Che nang madaanan 
ng isang platun ng PC na nagpatrolya mula Buhi. Unang 
nagpaputok ang mga kasama. Sa labanang ito namatay ang 
mandirigmang si Ka Joe at si Celia Naldo, isang 18-taong kasapi 
ng organisasyong kabataan sa baryo. Sila ang unang mga martir 
ng Bikol. Patay naman si Sgt. Valdez at may ilan pang sugatan 
sa panig ng konstabularya. Bunga ng labanang ito, naglunsad 
ng 600-kataong operasyon ang kaaway para tugisin ang anim- 
kataong SYP ng BHB. Ang pwersang ito ng PC ay tinipon 
ng kaaway mula sa anim na probinsya ng rehiyon. Naitaboy 
ang mga kasama hanggang sa Maipon, Guinobatan, Albay, at 
nakabalik na lamang paghupa ng atake ng kaaway. 


Naganap ang sumunod na labanan sa Tinawagan, Tigaon, 
CamSur, noong Disyembre 18, 1971, isang ambus na nauwi sa 
engkwentro sa pagitan ng Task Force Bulusan (naging TF Isarog 
sa kalaunan) at ng dalawang pinagsanib na SYP ng BHB. Ito 
ang unang labanan na naranasan ko. Si Ka Che, Ka Karyo at 
ako ay nasugatan habang walo ang patay at anim ang sugatan sa 
panig ng reaksyunaryong sundalo. 


Sa tatlong sugatang kasama, pinakamalubha si Ka Karyo na 

may tama sa tiyan sa may tabi ng pusod at sa siko na bahagyang 
nawasak ang buto. Si Ka Che ay tinagusan ng bala sa bandang 
gitnang itaas ng kanyang kanang pulsuhan at daplis sa kanang 
bahagi ng leeg, at ako naman ay mababaw na daplis lamang sa braso. 


Magdamag naming inilakbay si Ka Bojie, palit-palitan 
kami sa pagkakarga sa kanya sa duyang tinuhog na kawayang 
palo. Sa karimlan ng gabi at tigil-buhos na ulan, tinahak namin 
ang madudulas at mapuputik na daan para maiwasan ang 
naglipanang patrolya ng tumutugis na kaaway. Kalat na ang 
liwanag ng sumunod na araw nang dumating kami sa relatibong 
ligtas na pahingahan, sa isang abandonadong bahay-asyenda na 
abakahan ang paligid, sa liblib na lugar ng Tigaon. 


Tyempo namang dekotse na bumisita sa bahay-asyenda ang 
binatang anak ng asendero kasama ang isa niyang kabarkada. 
Pinakiusapan nina Ka Benjie ang binata na ihatid palabas 
ang sugatan para magamot ng doktor. Sa una, matigas siyang 
tumanggi, pero nahimok din. 


Kami nina Ka Benjie at Ka Ben ang sumama sa pagbibiyahe 
ng sugatan, dala ang isang AR-15 armalite at isang grease gun. 
Si Ka Che ay armado ng .45 cal. pistol. Iniwasan ng binatang 
anak ng asendero ang mga tsekpoynt 
ng kaaway. Medyo nakahinga kami 
nang maluwag nang marating ang 
relatibong ligtas na haywey sa 
dugtungan ng bayan ng Sangay sa 
CamSur, Tiwi, Malinao at Tabaco 
sa Albay. Gayunman, dahil lubhang 
malakas ang ulan at maraming 
baku-bakong bahagi ang kalsada 
, na may ilang lubog sa baha, naging 
mabagal ang takbo ng sasakyan. 
May mga tulay na spillway na lubog 
din sa tubig-baha kaya mas mahirap 
daanan ng kotse. Nang nasa gitna 
# na kami ng huling spillway, tumigil 

ang makina ng kotse. Ninerbyos 

ang driver dahil baka anurin ng malakas na agos ang sasakyan 
at mahulog sa malalim na bangin sa kaliwa ng tulay. Bumaba 
si Ka Benjie at kinausap ang mga taong nakatambay sa isang 
tindahan, at pito o walo sa kanila ang tumulong na itulak at 
iabante ang sasakyan sa mataas na bahagi ng daan. 


Iniwasan ang pinakasentrong bayan ng Tiwi at Malinao, 
narating ang Tabaco, at tumuloy ang grupo sa bahay ng kapatid 
ng isang kasamang kumikilos sa kalunsuran. Nagpabili si Ka 
Benjie ng mga gamot sa botika sa bayan at nilapatan ko ng 
pangunang lunas ang mga sugatan. Matapos kausapin, bigyan 
ng nauukol na instruksyon at pasalamatan ni Ka Benjie ang 
anak ng asendero at kabarkada niya, sila ay masayang umalis. 
Marahil nagpapasalamat din dahil walang anumang masamang 
nangyari, ligtas kaming naibyahe at ligtas din silang nakauwi. 


Papadilim na nang kinuha ng mga kasama sa syudad sina 
Ka Bojie at Ka Che para ipagamot sa doktor. 


Noong 30 Disyembre 1971, nakub- IG 
kob ng kaaway at nasawi sa labanan si 0) Jire: 


Ka Che sa Ateneo Avenue, Naga City, 
habang nagpapagaling ng kanyang sugat. 
Patay din sa labanang ito si Lt. Agahan sa 
mga bala ng .45 mula kay Ka Che. Anim 
na buwan matapos nito, nasawi rin si Ka 
Benjie sa isang kubkob sa Villa Florida, 
Ocampo, CamSur. 


T. 


Oktubre 1973, nagplano ang dalawang 
kagawad ng Komiteng Subrehiyon, sina Ka Zoilo (Francisco 
Portem) at Ka Nena, at ang pamunuan ng probinsya na 
maglunsad ng ambus upang magpalitaw ng armas at bala para 
sa pagtatayo ng SYP sa probinsya ng Albay. Pinagsanib ang 
SYP I at 2 at pinamunuan ni Ka Zoilo. Bago ang ambus, nag- 
aral muna ng kursong primarya, na tumagal ng isang buwan, 
ang mga namumunong kasama sa yunit at pinasumpa bilang 
kandidatong kasapi ang mga nagtapos. Nagdaos din ng mga 
simpleng pagsasanay militar sa pang-aambus, pagpusisyon, 


YS nanso 2014 


pagkamuplahe, at pagbaril sa kaaway 'pag pumasok na ito sa 
“killing zone”, pag-cleaning, at pagkalas mula sa ambus. 


Isinama ang anim-kataong yunit milisyang Ayta na armado 
ng mga lantakan kaya labingwalong lahat ang mang-aambus. 


Nilakbay ng buong pwersa ang target na lugar sa haywey 
ng Tiwi-Iabaco, isang lugar na walang masang kontak. Sa 
gabi kami kumikilos para makalapit sa ambus erya hanggang 
sa makapusisyon sa gilid ng highway. Ngunit pagkatapos ng 
maghapong ambush position sa ulan at naubos na ang baong 
pagkain, walang nagdaang kaaway, kaya iniwanan namin 
ang gilid ng haywey. Pumunta kami sa kulumpon ng bahay 
sa Patitinan, Tiwi, Albay para magpropaganda na lang sa 
masa. Pinakain at pinatulog ng isang tao ang buong yunit sa 
kanyang bahay ngunit pagkatapos ng hapunan ay nagpaalam 
na matutulog siya sa kabilang bahay dahil masikip na sa bahay. 
Tulad ng nakagawian, may tuluy-tuloy na relyebo ng taliba sa 
magdamag, pero bandang alas dos medya ng madaling-araw, 
umalingawngaw ang mga putok mula sa kumubkob na kaaway 
na binubuo ng PC at mga elemento ng pulisya ng Tiwi. 


Nasawi doon sina Ka Diego, Ka Jake, Ka Cely, Ka Nolan 
at isang kasama sa yunit-milisyang Ayta. Malubhang nasugatan 
si Ka Pael, at bahagyang nasugatan si Ka Ener. Tatlo kaming 
lumaban pero hindi namin nagawang iligtas ang mga kasamang 
nasawi, o makuha man lamang ang kanilang mga bangkay. 


Hindi umatras ang mga kaaway. Nang magliwanag na 
bandang alas 5:00 ng 
umaga, nirapido pang 
muli ng mga kaaway ang 
bahay, at ang tubuhan sa | 
palibot nito. Napilitan 
na kaming umatras 
nina Ka Zoilo. Sadyang 
nagpaiwan si Ka Pael, 
kahit anumang himok xo ni 
ang gawin namin na LG. Kag? PAWANG 

isama siya sa pag-atras, sa pag-aakalang mamamatay na siya. 
Pero hindi naman siya namatay at naka-regrup sa mga kasama 
kinabukasan ng umaga. 


Sa layunin ng 
preserbasyon dahil sagsag 
na ang atake ng kaaway 
at kakaunti na ang 
pwersa, nagpasya ang mga 
namumunong kasama na 
isanib ang natitirang SYP 
sa pangunahing yunit ng 
$ rehiyon na noon ay nasa 
hilagang bahagi ng Sorsogon. 


Ang yunit na lumakad 
mula CamSur ay binubuo 
ng anim na natira sa FU, 
armado ng anim na natirang 
HPR at binubuo nina Ka 
Zoilo, Ka Nena, Ka Boning, 
Ka Panyo (Rogelio Calubad) at ako. Nagsimula ang martsa 
pagkagat ng dilim noong 23 Disyembre, 1973 sa Buhi, CamSur 
at bumagtas patungong Polangui, Albay. Sa gabi ang kilos, 
kahuyan at abakahan ang dinaraanan, nilakbay ang mga 
bundok at kapatagan, palayan, binagtas o sinunson ang mga 
ilog at sapa, sinundan ang baku-bakong highway ng Ligao-Pio 
Duran, at humiwalay lamang dito nang magbubukang-liwayway 
na, hanggang nakarating ng Bangiawon, Oas, Albay noong 26 
Disyembre 1973. Dito, nakakontak ng isang kasama sa yunit 
ng gawaing masa ng lalawigan. Giniyahan niya ang yunit sa 
paglalakad nang gabi upang makaugnay kina Ka Teroy Llamas 
na noo'y namumuno ng pagkilos sa Albay. 


Sama-sama na kaming nagpatuloy ng martsa patungong 
Donsol at Pilar, Sorsogon sa ruta ng Pio Duran, Albay. Dito, 
habang naglalakad ay nagmumulat at nag-oorganisa kami sa 
masang dinaraanan. May pinauunang tim sa araw na siyang 
nagsisiyasat ng ruta, nakikiusap sa mga taong pwedeng matuluyan 

ang bahay, at pagdating ng gabi ay sumusunod ang buong yunit. 
Sa loob ng bahay, hati-hati ang buong yunit sa mga tim para 
tumulong sa pagluluto, paglilinis ng bahay, pagpopropaganda o 
pagmumulat sa masa, pagbabantay sa paligid, at tim na lalabas 
sa pag-aayos ng ruta para sa susunod na gabi. 


Huling dako ng Pebrero o maagang bahagi ng Marso 
1974 nang makaugnay kami sa SYP ng hilagang Sorsogon na 
pinamumunuan ni Ka Ramon (Virgilio Maceda). Sa kanila 
namin nalaman na dinudurog na ng kaaway ang “base” sa 
Ikalawang Distrito ng Sorsogon, kaya hindi na kami tumuloy. Sa 
Albay na muling nagpalakas at nagparami ang yunit na nagmula 
sa CamSur. 


Paggiit ng pakikibaka sa panahon ng Puting Lagim 
Kwento ni Kasamang Anita 


Pangunahing diin ng aking gawain noong 1974 hanggang 
1975 ang komunidad ng Boulevard kung saan ang partikular 
na isyu ay ang pagbaha dahil sa ginagawang reklamasyon para 
itayo ang modernong fisheries landing sa Navotas. 


Marami ang itinayong organisasyong pangkomunidad at ang 
alyansa ng mga organisasyon doon ay ang Samahang Pangnayon 
(SPN) na masiglang kalahok sa mga hayag na kilusang masa. 
Pinamunuan ito ni “Sister Miling”. Ipinagwagi ang kahilingan 
ng pagtatambak sa baryo para maibsan ang baha. Ang SPN ay isa 
sa mga organisasyong masa na katuwang ng ZOTO sa paglaban 
para sa makataong 
pamayanan na hu- 
miling sa Bs walang 
relokasyon kundi on- 
site development, o kung 
kinakailangan talaga 
ng relokasyon ay in- 
city relocation gaya ng 
Dagat-dagatan. Sa 
kalakhan ay ipinanalo 

sa mga panahong iyon ang mga kahilingang ito. 


Ang SPN ay mahigpit na katuwang sa laban ng mga 
batilyo. Ang bulto ng naninirahan sa Boulevard ay mga batilyo, 
kargador, taong-laot, magyeyelo at iba pang kaugnay na trabaho 
sa pondohan ng isda. Kaya nga sabi ng SPN, mga asawa nila ang 
mga nagtatrabaho sa pondohan, kaya ang laban nila ay laban 
din ng SPN. 


Mula sa deep-sea fishing vessels, inililipat ang huling 
isda sa mga barko na hindi NO 
nakakadaong sa Navotas. Kaya . 
mga amphibian ang humahakot 
ng isda mula sa barko, mga 
taong-laot ang nagkakarga © 
sa amphibian. Pagdating sa 
pondohan, mga batilyo ang nag- 
aayos, nagsasalansan, nagbu- 
buhat ng isda para sa mga F 
namimili nang bulungan. May || 
malalaki at maliliit na namimili 
ng isda. Dalawang-katlo ng isda 
ng Luzon ay nanggagaling noon 
sa Navotas. Nakapaligid ang ice- 
crushers. Ang dinurog na yelo na pampalamig sa isda ay ibinebenta 
ng mga magyeyelo. Ang mga kargador naman ang nagbubuhat 
ng isda pasakay sa mga sasakyan ng mamimili. Syempre, may 
mga tindahan, meryendahan sa paligid, nagtitinda ng gantso, 
banyera, atbp. Mayroon ring nagbibilad ng reject na isda para 
gawing fishmeal, at marami pang iba. 


Maraming pwesto sa pondohan na may kani-kanyang 
may-ari gaya ng Frabel, DCruz, 99, 77, 44, 22, atbp. May mga 
unyon sa bawat pwesto. Malapit sa 1,000 ang kabuuang bilang 
ng batilyo. 


Itinayo ng mga unyong ito ang isang payong na organisasyon 
na nakilala sa pangalang Samahan ng Nagkakaisang Batilyo 
(SNB). May gumagabay na seksyon ng Partido rito. 

Inilabas ni Marcos ang dikreto na dapat nakapailalim ang 
paggawa sa pondohan sa isang Labor Contractor at ipinatutupad 
ito ng Ports Authority sa pamumuno ni Rolando Geotina, na ang 
tanggapan ay nasa Pier sa Tondo. Ipinagkaloob ng diktadura ang 
kontrata sa paggawa sa pondohan sa Navotas sa MASTARSCO, 
na balitang-balitang pag-aari ni Donya Josefa Edralin Marcos. 


Mangyari pa, nangangahulugan ito na tatanggalin sa trabaho 
ang lahat ng taong-laot at batilyo at hahalinhan ng mga tauhan ng 
MASTARSCO. Nagkaisa ang lahat ng batilyo sa lahat ng pwesto 
na labanan ang pagpasok ng MASTARSCO. Nakipag-usap ang 
SNB sa mga may-ari ng pwesto, na sumuporta rin sa paglaban sa 
pagpasok ng MASTARSCO. Sumuporta rin ang mga taong-laot, 
magyeyelo at kargador, at ilang digaton (maramihang mamimili 
ng isda na dinadala sa iba’t ibang bahagi ng Luzon). 


Para konsolidahin ang laban, pumirma sa sariling dugo ang 
mga batilyo, kasama ang mga asawa, sa isang puting kartolina 
na humihiling ng pagpapaalis sa “kumpanyang eskirol”, at 
pagkilala sa SNB. Ginawa ito sa Misa Para sa Katarungan na 
idinaos sa isang kapilya sa Navotas at pinangunahan ni Msgr. 
Gaudencio Rosales. Pagkatapos ng misa, nagmartsa ang mahigit 
500 sa opisina ng MASTARSCO, at tumuloy sa NFLMA kung 
saan namudmod ng mga polyeto sa iba pang batilyo at mga 
namimili ng isda. 


Apat na piket-protesta ang inilunsad sa DND, subalit 
hindi natinag ang diktadura at ipinagpatuloy ang pagpasok ng 
MASTARSCO sa pondohan sa Navotas. Minobilisa ang buong 
pulisya ng Navotas at humanay kasama ang mga tauhan ng 
MASTARSCO para pasukin ang pondohan. 


Mahigpit ang hanay ng mga batilyo, kasama ang mga 
taong-laot, kargador at magyeyelo. Buong suporta rin ang 
SPN, na kasama ang ilan sa hanay at naghanda ng tulong sa 
komunidad gaya ng pagkain, tubig, at atrasan. Marami sa mga 
batilyo ang nagpakalbo. Dala ang kanilang mga gantso, matatag 
nilang sinalubong ang mga pulis at eskirol, na natakot dahil sa 
nakitang determinasyon ng mga batilyo. Umatras ang mga pulis 


MARSO 2014 fos 


49 


50 


at eskirol. Hindi natuloy ang kanilang take-over sa pondohan. 


Sa sumunod na araw, nagmobilisasyon ang mga batilyo at 
buong komunidad sa tanggapan ng Ports Authority sa Pier sa 
Tondo para hilingin ang pagbawi sa permit ng MASTARSCO 
at panatilihin ang umiiral na kaayusan. Halos lahat ng tao sa 
baryo ay nagpunta roon. Ang ulo ng martsa ay nasa pier na sa 
Tondo, habang ang dulo ay palabas pa lamang ng baryo. Ito 
ang una kong nasaksihang welgang baryo/pag-aalsang baryo na 
kumilos ang halos lahat ng tao sa baryo. 


Nahintakutan si Rolando Geotina. Binawi niya ang permit 
ng MASTARSCO at hindi na natuloy ang pagkuha nito sa 
cargo-handling sa pondohan sa Navotas. Di nagtagal, nagbitiw si 
Rolando Geotina, nagbalik sa Surigao at doon tumakbo para sa 
lokal na pwesto. 


Dahil sa tagumpay na ito, 
hindi na nakapasok ang labor 
contracting sa cargo-handling sa 
Navotas. 


Malaking pwersang sumu- 
porta sa La Tondeha ang mga 
batilyo ng Navotas, at isa ito sa 
pinakamalalaking contingent sa 
susunod na mga mobilisasyon, 
laluna laban sa PD 823, na siya 
ang bumubuo ng kalakhan ng 
grupong “compo”. 


Tatlo sa mga manggagawa ng SNB ay naging bahagi ng 
mga nagtungo sa kanayunan sa ilalim ng Peasant Department, 
at dalawa sa kanila ang bumutas sa Calabanga, Camarines Sur 
noong 1981. 


Sa pamamagitan ng tamang mga taktika, ng wastong 
mga patakaran sa alyansa (sa komunidad, sa mga may-ari ng 
pwesto sa pondohan, sa ibang mga manggagawa sa pondohan), 
ng malawakang ahitasyon at mobilisasyon sa komunidad, 

ipinagwagi nila ang laban. 
Kwento ni Ka Levi 


Tinutukan nina Kasamang Wendy at Rey Kulot, noong 
1974, ang pag-oorganisa sa pinapasukan kong Central Knitting 
Factory sa Corazon de Jesus, San Juan, noo'y Rizal. Pag-aari 
ito ni Chua, malapit na kaibigan ni Marcos. Sister company ito 
ng Central Textile Mills sa Balintawak. Nasa dyeing ako nang 
pumutok ang welga sa La Tondena noong 1975. Nagwelga kami 
noong 1976. Sumama rito ang halos lahat ng manggagawa ng 
aming pabrika. Paralisado ang trabaho, mga 500 ang nagpiket 
sa labas. Martial Law noon, pero hindi na namin iniisip na 
bawal ang welga, karapatan namin iyon. Ang mahalaga ay 
ipaglaban ang kapakanan 
ng mga manggagawa. Bago 
pa man ang Martial Law, 
may unyon na sa ilalim ng 
NAFLU, pero dilawan ang ff 
presidente, at matindi na i 
‘yong isyu sa CBA. Hindi ? 
tinutupad ng management 8 
ang mga napagkasunduan. È 
Napakababa ng sahod na 
walong piso ang minimum, f 
at kahit kinse anyos nang 53t 
nagtatrabaho, 90 sentimos Qs 
lang ang idinagdag. 


Dalawang pasada ang i i 
welga. Sa una, tatlong araw lang ay hinuli na kami. Dalawang 
trak kami, pero sumama ang iba pang welgista hanggang 
Crame kahit hindi naman sila hinuhuli. Mga tatlong araw lang, 
pinalabas na kami dahil nabwisit na ang mga sundalo sa Crame. 
Dinala ng mga manggagawa ang mga pamilya nila sa Crame. 
Nagkampo-kampo na sila sa Kampo. Napakaingay, nagsitae na 
doon ‘yong mga bata. Kasama namin ang mga lider unyon mula 
sa mga pabrika sa Cainta at Canlubang. Limang pabrika kaming 
sabay-sabay na nagwelga. Nang makalabas kami sa kulungan ng 

Crame, balik kami sa pabrika, tinanggap naman at nagwelgang 
muli. Itinaon namin ang welga nang minamadali ni Imelda 
ang order niyang mga kubrekama para sa Manila Hotel. May 
darating yatang mga V.I.P. noon, pero hindi na makaandar ang 
pabrika. 


Sa pangalawang welga, tinanggal na kami. Preventive 
suspension daw, hintayin mo na lang daw ang tawag pero 
ibig sabihin noon, tanggal ka na talaga. Hindi ka naman 
talagang tatawagin. Walang separation pay. Tapos, hindi ka na 
makakapasok ulit sa ibang pabrika ng textile dahil magkakakilala 
ang mga kapitalista diyan, nakatimbre ka na sa kanila. Mahalaga 
naman ang experience, pero kung may ganun kang rekord, wala 
ka nang trabaho. 


Marami ring nasuspinde sa Gentex at mga pabrika sa Pasig. 
Punumpuno kami sa kumbento ng San Loreto sa Legarda, 
lahat preventive suspension, at lahat ay handang magpultaym sa 
rebolusyonaryong kilusan... 


Pinasumpa ako sa sangay ng Partido sa pabrika nang matapos 
na ang welga, pero ayaw na kaming papasukin, kaya tumanggap 
ako ng gawain sa kilusang lihim sa syudad. Nagpapaandar ako ng 
mimeo machine na naglilimbag ng iba’t ibang rebolusyonaryong 
babasahin. Kasama ko sa trabaho ang mga galing sa pabrika 
o estudyante; naku! napakahirap naman talaga ng buhay 
noon. Palipat-lipat kami sa mga bahay ng kaibigan, para hindi 
matukoy ng kaaway. Madalas nga solo lang ako. Pinapasan ko 
lang ang makina. Napakaingat namin, hindi lumalabas ng bahay 
maliban kung bibili ng papel, o magdedeliber ng nailimbag. Sa 
higpit ng sitwasyon noon, kung bumili ka ng maraming papel ay 
pagdududahan ka, kaya hiwa-hiwalay at paunti-unti ang pagbili. 
Kung nagpapaandar ng mimeo machine, pinatutunog rin namin 
nang malakas ang radyo para hindi halata. Ngayon nga kung 
makakita ako ng radyo, parang gusto kong ihampas sa pader, 
hahaha. Pero malinaw sa akin ang kahalagahan ng trabaho, kaya 
tumagal ako rito hanggang 1978. 

Pagsulong ng Rebolusyonaryong Kilusan 
Kwento ni Ka Siana 


Tinalakay at ipinatupad sa Bikol ang Mahigpit Nating 
mga Tungkulin noong 1977 na. Binuo ito noong 1976 mula sa 
paglalagom ng Komite Sentral ng Partido, pero mabagal pa ang 
komunikasyon noon dahil Martial Law. Walang mga cellphone o 
internet, at ang tanging mga kuryer na nagbibitbit ng mga sulat o 
dokumento ay nadadakip at kinukulong pa kung minsan. 


Sa panahong ito, nagsimula nang malampasan ng kilusan 
sa Bikol ang pinakamahirap na mga kalagayan mula nang 
maiwanan ang sonang gerilya sa Camarines Sur at bumagsak 
ang base sa Sorsogon noong 1975. Buong 1976 nga, iisa ang 
aming rekrut sa BHB sa buong rehiyong Bikol, si Ka Laura lang. 
Pero noong 1977, maraming kabataan at manggagawang mula 
sa Maynila ang sumampa sa hukbo sa Bikol, mga produkto 
ng masiglang hayag na kilusang masa sa kalunsuran. Papataas 
na rin ang rekrutment sa hukbo sa hanay ng mga magsasaka. 
Nailigtas at muling natipon sa Albay ang natirang sampung 
kasamang survivor ng dati'y mahigit laking kumpanyang 
pwersa sa Sorsogon. 


Dahil idinidiin ng Mahigpit Nating mga Tungkulin na 
dapat bigyan ng pangunahing pansin ang pag-oorganisa ng mga 

magsasakang nasa batayang saray, masigasig na inilunsad ng 
aming SYP ang panlipunang pagsisiyasat sa mga baryong 
kinikilusan sa hangganan ng Libon, Albay, at Bato, CamSur para 
malaman ang mga uri't saray ng mga inoorganisa. Pero dahil 
hindi namin alam kung paano ito ipatutupad, ang isinagawa 
namin ay pagsesensus ng bawat pamilya para makakuha ng 
datos. Minsan nagbabahay-bahay kami, minsan nagpapatawag 
ng pulong pagsisiyasat, minsan nga masmiting pa, pero lagi't 
lagi, ang laman ng pagsisiyasat ay napakadetalyadong sensus. 
Halos alam namin kung ilan ang manok at pusa, at ilang pirasong 
kubyertos ng bawat bahay, pero hindi nga lang namin alam kung 
paano na aanalisahin ang mga ito. May isa nga kaming tim na 
napaengkwentro at naiwanan ang kalahating sako ng kinuhang 
sensus. Siguro pati kaaway noon, sumakit ang ulo sa pagbabasa 
ng pagkarami-raming papeles na iyon. Tumagal rin ng ilang 
buwan ang kalituhan bago namin nagagap ang pamamaraan 
ng pagkuha lamang ng mahahalagang datos at indicators para 
sa pag-oorganisa. Kapag natiyak na ang isang pamilyang 
magsasaka ay nagpapaupa ng kanilang lakas paggawa bilang 
pangunahing ikinabubuhay o kaya'y para sa mahalagang dagdag 
sa kita, pwede agad silang ipasok sa grupong pang-organisa ng 
magsasaka. Nang makasanayan na ito, naging mabilis ang pag- 
oorganisa at napakasigla ng organisadong pagkilos sa luyo-luyo 
o palusong, at sa pagpapababa ng upa sa lupa. Noong 1978, 
laganap na sa maraming niyugan ang tersyong baligtad mula 
sa dating hatiang tersyo sa kinikilusang lugar, sa gilid ng Lawa 
ng Bato. Dahil maraming magsasaka ang napakaliit ang lupang 
sinasaka, sa isang ikot lang ng luyu-luyo ay tapos na ang lahat ng 
kanilang gawain sa sarili o inuupahang lupa kaya nagtatrabaho 
ang mga grupo sa niyugan ng malalaking panginoong maylupa, 
at dahil organisado, napataas nila ang sahod. Nagpapaligsahan 
ang mga GP ng kababaihan at GP ng kabataan sa palakihan ng 
kasapi at lawak ng tinatamnan. Madalas din na may humahabol 
sa amin na kabataang nakalagay ang damit sa isang “basket 
butas-butas” at gusto nang sumampa sa hukbo, pero pinauuwi 
namin dahil wala pa sa itinuturing namin noon na pamantayan 
at programa. 

Ang masiglang anti- 
pyudal na pakikibaka ang 
naging base ng sumigla ring 
kilusang antipasista. Mga 
kasapi ng GPM, GPKbb 
at GPKbt ang bumuo ng 
kauna-unahang malaking 
hayag na mobilisasyon 
sa rehiyon noong 1980 a PTA 
na tinawag na “Sulo sa pop GEMA 
Libon”. Dito, mahigit 
isanlibong magsasaka mula 
sa kabundukan ng Bato 
at Libon ang humugos #@ 
sa munisipyo ng Libon. 
Tumakbo ang mga pulis. 
Naging sunud-sunod ang mga hayag na kilos masa sa iba't 
ibang larangan pagkatapos nito, kahit nananatiling mahigpit 
ang militar dahil panahon ito ng Martial Law. At nagmula sa 
Libon-Bato ang maraming kasamang ipinadala sa pagbubukas 
o pagbawi ng sonang gerilya sa Balatan, Nabua, Bula, Iriga, at 
Buhi ng CamSur at sa Polangui, Malinao, at Tabaco ng Albay. 
Nang sumunod na taon, nakapag-ambag rin ng mga kadre para 
tumulong sa yunit ng ST na muling magbubukas sa Mindoro. 


ZN 

Kaya dito rin idinaos noong Marso 1981 ang unang 
Panrehiyong Kumperensya ng Partido sa Bikol, kung saan 
napakaraming nakuhang mga aral sa sampung taong karanasan 
na nagpabilis pa ng pagsulong. 


Pagpapatuloy sa kwento ni Ka Levi 


Idineploy ako sa Bundok ng Caraballo noong Hunyo 1979 
para sa ekspansyon. Pinakakapal ang erya natin sa bundok sa 
dugtungan ng Nueva Ecija, Aurora at Pangasinan. Kinilusan 
namin ang Pantabangan, Caranglan, Maria Aurora, hanggang 
Castaneda. 


Katatayo pa lang ng dam nang kumilos kami doon, kaya 

karamihan sa magsasakang pinalayas sa lupa ay trabahador na 
lang sa pagtatanim ng g’melina at iba pang kahoy na ginagawang 
papel sa reforestation ni Marcos. Kakarampot ang pasweldo ng 
gubyerno. Nang wala nang mataniman ay kung saan-saan na 
lang sila dumarayo ng hanapbuhay. May magyayantok, may 
ilang magkakaingin at nagtatanim ng kung anu-anong pagkain 
tulad ng kamote, pero halos wala nang lupang makakaingin. 


Ang yunit namin ay kadalasang apat-limang katao, minsan 
umabot ng pito. Itinayo natin ang mga grupong pang-organisa 
ng mga trabahador sa NIA at grupong pang-organisa ng 
magyayantok. Ibinababa sa bayan ng mga magyayantok ang 
produkto upang ipambayad sa utang nila sa bigas. Naitaas nila 
ang presyo dahil hindi nila ibinaba ang yantok hanggat di itinaas 
ng kapitalista ang presyo. 


Minsan, may namasyal na CHDF at pumasok sa bahay na 
pinapahingahan namin. E' di huli siya. Nalaman namin mula sa 
kanya na wala doon ‘yong CO ng CHDE natinik ng karpa sa 
lalamunan at nagpaduktor. Ang iniwan niya sa detachment ay 
tatlong CHDE umuwi sa bahay niya ang isa at ang isa ay ‘yong 
hawak namin. Kaya iisa na lang. Nagpagiya kami sa bihag na 
CHDBE Biglaan ‘yon, kaya nilakad namin nang araw. Pito kami, 
Carbine, Thompson, Springfield at ang isyu kong de-sabog na 
iisa ang bala ang baril namin. Kasama namin si Alex Boncayao. 
Nakumpiska natin ang pitong Garand at isang M2, walang 
putok, biglang yaman sa 
baril. 


1981 nang i-deploy 
ako sa Bongabon, Nueva 
Ecija, para tumulong na 
panatilihin ang presensya 
ng hukbo doon at ipag- 
patuloy ang ugnay sa 
mga kasama sa lokalidad, 
dahil napakatindi ng 
militarisasyon. Ito ang 


dating pinakakon- 
solidadong bahagi 
ng larangan at di- 
to idinaraos ang 
karamihan ng 
aktibidad pang- 
konsol ng rehiyon. 
Pagkatapos mabira 
rito si Major 
. Turingan, ang CO 
ng PMG, tumindi 
Si Ka Joma ang naka-Tshirt ng puti sa gitna ng mga nang tumindi ang 
mandirigma atake ng kaaway. 

Dito nga nasawi 
noong '79 si Ka Lori [Lourdes Garduce], ang asawa ni Popoy 
Lagman. Tapos, nahuli ang kalihim ng seksyon at bumaligtad, 
lansag lahat ng organisasyong masa. May detatsment ng kaaway 
mula Vega, Luna, Tugatug, Digmala, sa paanan ng bundok 
hanggang pataas. Makapal ang kaaway sa itaas kaya sa patag 
kami kumilos dahil walang kaaway doon. Iniikot lang namin 
ang mga barangay na may kaaway para mapanatili ang ugnay 
natin sa masa. Napakahirap. Gumagapang kami sa gabi upang 
kausapin o pulungin sila. Kahit hindi makapagbuo ng mga 
organisasyong masa, ang mahalaga, tuluy-tuloy nating nalalaman 
ang kalagayan nila at nabibigyan ng mga oryentasyon. May mga 
yunit pangkonsol din sa Rizal Taas at sa iba pang erya. 


Napabilang ako noon sa LGY (Larangang Gerilya Yunit) 
na tinatawag naming LiGaYa. Isang M14 at apat na M16 lang 
ang baril namin. Pasalubong kami sa isang platun sa kabila na 
mula sa Cagayan Valley, na bumabawi sa mga bayan ng Diadi, 
Bagabag, Villaverde, Solano, at Kasibu sa Nueva Viscaya. Mga 
lugar ‘yon na nabalikan lamang noong 1981 mula nang maiwan 
noon pang 1975. 


Kalaunan, nakonsolida pati bayan ng Bongabon. Noong 
panahon nga ng lihis, isang platun ang nakadikit at kumikilos 
na sa sentrong bayan. 

"Regularisasyon" at Adbenturismong Militar 


Pagpapatuloy sa kwento ni Ka Perse 


Noong 1985, sa pagtalima sa pambansang panawagan ng 
Partido para sa “estratehikong kontra-opensiba,” pinagpasyahan 
ng Komiteng Rehiyon ng Bikol na buuin ang dalawang “regular” 
na kumpanya sa rehiyon, at kagyat itong sinundan ng isa pang 
maliit na kumpanya na tinawag naming “Baby Coy”. Tumutugon 
ito sa tatlong larangang gerilya ng Bikol noon, ang Camarines 
Sur, Camarines Norte at Albay-Sorsogon. May tatlong platun 
ang bawat kumpanya na humigit-kumulang sa 90 katao. Ang 
Baby Coy naman ay binubuo ng 50-60 katao. Armado ang mga 
kumpanya ng M16, Garand, BAR, auto at semi-auto carbine, at 
ilang shotgun. Ang tauhan at armas ng mga coy ay hinugot sa 
mga Fighting Unit (maliliit na platun, 24 ang tauhan) at SYP (6-9 
katao) ng mga distrito ng mga Komiteng Larangang Gerilya sa 
rehiyon. Nag-aral din sila ng pinagsanib na batayang pagsasanay 
pol-mil sa antas kumpanya. Ang pampulitikang bahagi ng 
kurso ay para sa pagpapataas at pagpapatatag ng kapasyahang 
lumaban ng mga mandirigma. Para naman sa pagpapahusay 
ng taktika at teknika sa pakikidigma ang bahaging pangmilitar 

at kabilang dito ang military drills, combat drills and maneuvers, 
range firing at iba pa. Nagsagawa ng mga TO ang bawat Coy 
pagkatapos ng pol-mil training. Sa TO, may ilang matagumpay 
ngunit marami ang bigo. Marami sa matagumpay na ambus 
ay kaunting armas lamang ang nasamsam. Ang ambus sa Oas, 
Albay ang maraming nasamsam na armas. Dito, isang jeep at 
dalawang six by six ng Philippine Army ang epektibong ginamitan 
ng command detonated land mines na pumaralisa agad sa kaaway. 
Di bababa sa 30 sundalo ang patay kabilang ang mga opisyal 
na nasa jeep, isang machinegun at 29 na HPR ang nasamsam ng 
kumpanyang nang-ambus. Ang ibang HPR na nasamsam bukod 
sa 29, ay hindi na mapakinabangan, wasak ang tatlong sasakyan 
at ang ilang sundalong nakaligtas ay hindi na nakapanlaban at 
tumalilis nang tuluyan. 


Kadalasan ay di nagtatagumpay ang mga reyd sa 
portipikadong pusisyon ng kaaway, laluna iyong itinuloy pa rin 
kahit salat ang paniktik. Sa buong panahon ng pag-iral ng mga 
“regular” na coy, dalawa o tatlo lang yata ang matagumpay. 


Pana-panahong naglunsad rin ng mga pagsasanay sa 
medikal, sniping, command detonated na eksplosibo at paniktik, 
na kailangan talaga ng isang rebolusyonaryong hukbo, “regular” 
man ito o hindi, tuwid man o naging lihis ang linya nito sa isang 
panahon. 


Sa isang pagtingin, may bahaging positibo ang pagtatayo 


paglakas ng por- 
masyon ng hukbo. SIN 

Kumpara sa iskwad -, kid ( 
ng SYP o maliit 2 À 

Gayunman, mas negatibo talaga ang epekto ng pagbubuo 
ng mga kumpanya, wala sa panahong “regularisasyon“ at 
adbenturismong militar. Kumitid ang erya na dating epektibong 
kinikilusan ng Partido at hukbo dahil hinatak ang mga yunit sa 
gawaing masa para ipaloob sa kumpanya. Kung may natira mang 
SYP o pangkat sa gawaing masa, ito'y napakaliliit, napakahihina 
sa tauhan at armas para sa tuluy-tuloy na pagpapaunlad ng 
baseng masa, rebolusyong agraryo at armadong pakikibaka. 


Tumamlay ang masiglang rebolusyong agraryo dahil ang 
mga kadreng bihasa sa paglulunsad ng agreb ay naroon na rin sa 
mga kumpanya at nakatuon sa gawaing militar. Ang mga nasa 
sangay ng Partido sa lokalidad ay hindi pa ganoong kahusay sa 
lahatang panig na gawain laluna sa agreb. Di iilang lider-masa 
ang nagmistulang simpleng “kolektor” ng “buwis” sa agreb na 
tumungo sa liberalismo sa pinansya. 


Humina rin ang edukasyong pampulitika sa hanay ng masa 
dahil nasa kumpanya ang karamihan ng kadre at hindi sapat na 
nasanay sa gawaing edukasyon ang mga kasama sa lokalidad 
at organisasyong masa. Di naglaon, matapos buuin ang mga 
kumpanya, naramdaman na ang kakapusan sa lohistika at ang 
pagsusustini ng pinansya at suplay ng pagkain. Halos masaid 
ang kabuhayan ng masa at maging ng kalikasan sa binabasehan 


ng mga kumpanya. Kahit ang mga ilog at sapa na dati’y sagana 
sa isda, hipon, suso at talangka ay kadalasang said pag-alis ng 
kumpanya matapos ang ilang linggong pagbabase. Pati mga 
ahas sa basehan, maging iyong makakamandag, ay takot na ring 
magpakita dahil tiyak adobo o inihaw ang aabutin nila. 


Hindi naging manhid ang KR at mga KLG sa negatibong 
epekto ng "regularisasyon” ng hukbo, pagkitid ng mga larangang 
gerilya at paghina ng gawaing pampulitika. Noong 1990, bago 
pa man ng IDKP, nagbalangkas ito ng mga panimulang hakbang 
para malutas ang gayong mga suliranin, gaya ng pagtatalaga 
ng kumpanya ng mga tim o iskwad na tutulong sa gawaing 
masa sa teritoryong binabasehan. Kahit bahagya man lamang 
ay nakatulong ito sa pagpigil sa pagkitid ng mga larangan, sa 
kalagayang tuluy-tuloy ang mga kampanyang SOT-Gradwal 
Konstriksyon ng kaaway. Tinanggihan din ng rehiyon ang 
panukalang magbuo ng batalyon pagkat hirap na hirap na nga 
ito sa pagsusustini ng mga kumpanya, batalyon pa kaya? 


Ang IDKP ang mas nakapaglinaw sa mga ugat ng suliraning 
kinaharap ng rehiyon at mga larangan. Lubusang nakatulong 
ang IDKP sa pagpigil sa pagkitid ng mga sona at larangang 
gerilya at sa unti-unting muling komprehensibong pagsulong ng 
rebolusyonaryong kilusan ng rehiyong Bikol. 


Pakikipagtunggali sa mga Rebisyunistang Taksil 
Kwento ni Ka Jojo 


Noong 1991, tinipon kami ng nakatataas na organo para 
itayo bilang isang pansamantalang kolektibo dahil nahuli ang 
GC na nakabase sa kalunsuran. Dito inilinaw ng sentro na hindi 
si Tabara ang gumagabay, kahit pa umuugnay siya sa amin nang 
magkahulihan. “Yon pala, may hinahawakan siyang grupo sa 
mga pwersa namin at pinakikilos sa mga operasyong gangster 
na lingid sa aming kaalaman at kahit sa sentral na pamunuan 
mismo. 


Bago pa man ang makasaysayang ika-10 plenum ay nakakuha 

na kami ng mga 
borador na dokumento 
ng pagwawasto na 
aming tinalakay, at 
pagkatapos ay may 
nakuha pa kaming 
mga dokumento na 
tinalakay naming muli 
sa kolektibo. Sumulat 
si Tabara sa amin na 
nahalal siya sa KTKS 
at ipinahahanda niya 
ang mga armas para 
gamitin sa security ng 
sentro, hindi na raw siya makakapasok sa amin dahil kailangan 
pa niyang ibaba sa VisCom ang mga desisyon. Pero ipinatawag 
niya ako para kausapin sa syudad. Nang bumaba ako, hindi siya 
humarap kundi isang tauhan niya na wala naman sa pusisyon 
para maglinaw ng mga gabay para sa amin. Ayon daw kay 
Tabara, siya na lang muna dahil abala ang una, at may atas na 
raw sa amin na magbalik sa mga rehiyon, at dalawa na lang raw 
kami sa Visayas na hindi nila nakausap. 


Kahit pa nagpipilit akong si Tabara ang gusto kong 
makausap, dinala niya ako sa isang kainan sa red light district 
ng Maynila kung saan siya nagkwento nang nagkwento ng 
mga paninira kay Joma at sa KTKS, mga reklamo sa resulta ng 
plenum, at nagsabing marami na silang nahatak sa kanilang 
panig, pati mayorya ng Komite Sentral. Nagulat ako sa ganitong 
mga kwento na para nang intriga, pero dahil lasing na lasing na 
siya, hinayaan ko lang siyang magkwento. Sa huli, sinabi niyang 
inutusan na nila ang isang dati naming pwersa na AWOL ang 
katayuan para pumunta sa aming lugar at kunin ang mga armas 
dahil isesentralisa nila. 


Naalarma ako. Maliban sa halatang-halata sa mga sinasabi 
niya na may grupo silang binubuo, sangkot na pati ang mga 
armas. Kaya pinuntahan ko ang aking mga kasamahan sa 

gawain na nasa syudad. Sinabihan kong maging alerto sila sa 
gayong mga napansin ko. Hindi ko na inabutan ang ilan sa 
kanila na nasa mga operasyong gangster sa go-signal ni Tabara. 
Nagmamadali akong bumalik sa sona. Hindi pa alam ng mga 
kasama ang gayong mga pakana at nauna na doon ang kumuha 
ng armas. Buti na lang may naiwan pa, ‘yong hindi pa naipon. 
Ninakaw talaga nila ang pili at mahuhusay na klase ng armas. 


Nag-ulat agad kami sa sentro. Pumusisyon kami na hindi 
kami sasama sa nagpaksyon. Kaya pinatipon kami ng sentro 
sa kanilang lugar at mayorya ng mga istap sa ilalim ng GC ay 
naging aktibo sa paglulunsad ng Ikalawang Dakilang Kilusang 
Pagwawasto. 


Kwento ni Ka Mauring 


Oktubre 7, 1992 nang pumusisyon ang mga paksyunalista 
ng Komiteng Rehiyon sa Negros na “autonomous” sila pero sa 
esensya ay umisplit na. Dahil sa disoryentasyon at malalang 
kakulangan ng pag-aaral, marami sa kasapi ng Partido sa rehiyon 
ang naniwala sa pambabaluktot ng mga paksyunalista na ang 
kahulugan daw ng demsen ay kailangang sumunod sa kanila ang 
mga nakabababang organo kahit mali at sila naman ang bahalang 
managot sa organong nakatataas sa kanila, sa Standing Group 
ng Visayas na pinamumunuan ni Tabara. Kaya't isa lang sa mga 
kagawad ng Komiteng Panrehiyon ng Negros ang sumunod sa 
desisyon ng Komite Sentral tungkol sa kilusang pagwawasto. 


Nobyembre 1993, itinalaga kami sa 
Negros para tumulong laban 
sa mga paksyunalista at 
~ itayong muli ang nawasak 
na mga organisasyon 
“ng Partido, hukbo at 

organisasyong 
masa. Sa ma- 
higit 500 pwersa ng 
hukbong armado na may 
» 700 HPR, iisang weapons 

platoon at tatlong SYP na nagdeklarang independyente sila 
ang hindi natangay ng paksyon. Sila ang tumanggap sa amin 
at nakumbinsing pumanig sa pagwawasto. Sa kanilang lugar 
namin idinaos ang simple, tahimik, walang ilaw na pagdiriwang 
ng anibersaryo ng Partido, kung saan nagtipon ang mahigit 
limampung kasama at masa. 


Nang makapwesto sa kanayunan, una naming inasikaso ang 
pagtitipon sa mga pwersang naninindigan sa pagwawasto, lalo 
na ang karamihan ng kasama sa lunsod. Matiyagang pag-aaral 
sa mga dokumento ng pagwawasto, pagtulong na malagom ang 
kanilang kolektibo at indibidwal na karanasan, at pagpupunahan 
ang nakapagpatimo ng kilusang pagwawasto sa humigit kumu- 
lang 60 kadre at kasapi ng Partido at ng BHB, na naging binhi 
ng muling pagbabangon ng rebolusyonaryong kilusan sa Negros. 
Sa panimulang apat na baryong kinilusan sa kabundukan ng 
Central Negros, itinayo nating muli ang isang larangang gerilya 
na naging base ng bagong pamunuan at sumaklaw sa mga bayan 
ng Guihulngan, Kanlaon at Vallehermoso sa Negros Oriental, at 
Moises Padilla at Isabela sa Negros Occidental. 


Sinikap ng buong rebolusyonaryong pwersa na abutin ang 
iba’t ibang pwersa, mga kaalyado at dating kasama sa kalunsuran 
at kanayunan para maliwanagan ang mga natangay sa panlilinlang 
nina Tabara. Tinutukan namin ang lihim na pag-ugnay sa mga 
pwersa ng hukbo. Pumanig sa atin ang isang iskwad ng Special 

Unit sa Southwest 
E ll Negros, dala ang 
kanilang armas. 
Galit na galit si 
Tabara. Inugnayan 
din natin ang coy 
ng Southwest. 
Lima kaming pu- 
munta doon at 
. nakipagliwanagan 
sa mga pwersa. 


Mapanganib, 


pero tumagal pa kami ng ilan pang araw ng tuluy-tuloy 
na talakayan sa kumand at iba't ibang kasama at masa. 
Pinagkasunduang tipunin ang buong kumpanya para mas 
malalim na talakayin ang mga isyu ng pagwawasto, pero bago 
dumating iyon, may ilang dating kasapi ng nawasak na KR ang 
nakipagharap. Mainitan ang naging debate sa mga sagadsaring 
maka-Tabara. Dinalhan kami ng isa pang yunit na pinili nila at 
kinontrol ang yunit na ibinigay ng coy bilang security namin. 
Sa takdang araw ng pagtitipon, hindi nila pinayagang humarap 
sa amin ang coy command. Ang mga pinuno ng grupong maka- 
Tabara, kasama ang isang platun ng armadong galit na galit ay 
nagbabala na aarestuhin kami kung hindi aalis. Pumapasok daw 
kami sa kanilang teritoryo. 


Si Carapali ang pinuno ng platung ito. Sinabi niyang kahit 
malapit ang personal na relasyon namin sa isa't isa ay utos pa 
rin ni Tabara ang kanyang susundin kaya kailangang agad na 
kaming umalis. Nagsikap kaming manatili hanggang hapon 
para sa patuloy na pagpapaliwanag. Nakikinig ang masa at 
mga karaniwang mandirigma, pero lalong uminit nang uminit 
ang tunggalian at pinagtumpukan ako ng mga namumunong 
isplitista. Pinagpasyahan naming umalis. Wala nang saysay 
na kausapin pa sila. Sa isla, sila ang namumuno sa paksyon. 
Sa sumunod na mga buwan ay maramihan nang umalis ang 
kanilang mga tauhan. 


Binalikan at itinayo natin noong 2011 ang larangan sa 
Southwest Negros. Sa buong Negros, tatlong larangan ang 
itinayo natin sa panahong iyon. May mga RPA-ABB pa pero 
goons na sila ng mga pulitiko at panginoong maylupa, at di 
kalauna'y nakipagkasundo na sa gubyerno. 


Pagpapatuloy ng kwento ni Ka Levi 


Kumilos ako sa Bulacan noong 2001, sa Front Offshore 
na mas kilalang FOS. Larangang gerilya ito sa katubigan, sa 
palaisdaan. Dala ko ang isang platun. Dalawa ang kaharap 
naming kaaway, ang Seagull Battalion ng Marines at ang tatlong 
platun ng RHB. Napakahirap doon, 'yon na ang pinakamahirap 

sa kinilusan ko, 


dahil katubigan. Sa RE ISESI 


ibabaw ng pilapil ka Sera R 
lang makakalakad. Mga Rebisyonistang Taksil OF t=: 


“Pag mapalaban. ka sa Gitnang Luzon, a 
mapipilitan kang R A ; |. KS 
lumangoy dahil hindi [tinakwil ng Partido Komunista „asss: 
naman dikit-dikit , SSE 
ang pilapil. Bangka sa Gitnang Luzon nanasa 


ang ginagamit ng 
mga nagbabantay 
ng palaisdaan para 
tumawid-tawid. 
Nakadikit pa sa 
Maynila, sampung 
minuto lang, nariyan 
na ang helikopter. Okey na ako kung sa patag, kahit araw-araw 
ang labanan, parehas lang ang laban halos. Dito, ‘pag nawalan 
ka ng bangka, naku, tagilid. May isang labanan nga sa army na 
tumawid kami sa tubig. Nang mapuno ng tubig ang malalaking 
bulsa ng aming pantalon, halos hindi na kami makakilos. Kaya, 
nagdisenyo ang rehiyon ng shortpants na pantubig at nakakuha 
ng mga jacket na “pag hinipan nagkakahangin at lulutang ka. 


RHE: Ang mga 
Bagong Taruc- 


Noong una, iniwasan naming makipaglaban sa RHB. 
Nagpopropaganda lang kami sa masa para maliwanagan, 
sinasabi kasi ng RHB na sila ang tunay. Dahil sila ang dating 
kumikilos dito, sila ang mas kilala ng masa. Kami talaga ang 
nahirapan. Marami-rami pa sila noon at armado. Kaya lang, 
dahil wala naman talagang tamang prinsipyo, hindi talaga 
sila umubra. Tapos, ang RHB mismo, sa sarili nilang kilos ang 
naglantad ng sarili. Mula nang nagpaksyon, nag-iba na rin ang 
pakikitungo nila sa masa. Sobrang nangungulekta. Nangingikil 
na talaga. Tinatakdaan ng buwis kahit maliliit na palaisdaan. 
Tapos, nakikikain sa bantay ng palaisdaan, ubos ang baon 
ng kawawang bantay. Kami nga, nagbabaon ng pagkain kung 
pupunta sa bantay. Kasi, ang pang isang linggong baon niya ay 
utang pa sa propitaryo, halos wala na nga siyang kinikita. 

Napakatindi ng pagsasamantala ng mga propitaryo sa mga 
bantay. Malayong hamak ang usapin ng pagsasamantala ng 
panginoong maylupa sa magsasaka sa palayan sa dati kong erya. 
‘Pag kumita ng isa hanggang dalawang milyon ang propitaryo, 
lugi ‘yan, kaya walang parte ang bantay. Ang bawat propitaryo 
dito ay nagmamay-ari ng aabot sa 300 ektaryang palaisdaan ng 
bangus at sugpo, at may tig-isang bantay bawat tatlong ektarya. 
Ang propitaryo ang gumagastos sa feeds. Ang pagpapakain, 
paglilinis at buwanang paghaharvest ay sa bantay, hati sila sa 
neto. Pero sa parte ng bantay kinakaltas ang utang sa pagkain, 
at hindi naman ipinapakita sa kanila ang kwenta ng neto o ng 
utang. Ang may-ari na lang ang nagsasabi sa kanila kung ilan 
ang kanilang tatanggapin. Nangangahas lang ang mga bantay na 
ipaglaban ang mas malaking bahagi kung nariyan tayo. Diyan 
lang gumaganda ang kanilang kita. 


Mahilig maglibot doon ang RHB dahil maraming may-ari 
ng palaisdaan ang makikikilan. Noong 2001, inambush kami, 
mga 14 o 15 kaming nakasakay sa tatlong bangkang de-motor 
samantalang ang RHB ay isang platung nakapusisyon sa pilapil. 
Ang primera namin sa unang bangka ang binira nila, mga apat 
o lima sa amin ang nakasakay dito. Patay ang dalawang kasama, 
ang dalawa pa ay nakalukso at lumangoy. Nasa ikalawang 
bangka ako at kami ang gumanti, ipinasadsad namin ang 
bangka sa pilapil at umatras ang RHB. Kaya naglunsad na rin 
kami ng mga opensiba laban sa kanila. May humigit-kumulang 
limang opensiba bago naitaboy ang RHB sa Bulacan noong 
2003. Papunta-punta pa rin sila, pero hindi na pinaniniwalaan 
ng masa. Doon na lang sila sa Zambales dahil nandoon ang 
kanilang sentro. 


Ang mga karanasang naangkin ng mga kasama sa rebolusyonaryong 
pakikibaka ay bahagi ng maningning na kasaysaysan ng Partido. 
Patuloy itong nadaragdagan ng bagong karanasan ng mga anak, ng 
mga apo, ng masang magiting na nagpapatuloy at nagpapasulong sa 
pambansa-demokratikong rebolusyon. 

SCAUP - Student Cultural Association of the University of the 
Philippines 

DG - discussion group 

HMB - Hukbong Mapagpalaya ng Bayan 

SYP - Sandatahang Yunit Pampropaganda 

BAR - Browning Automatic Rifle 

ZOTO - Zone One Tondo Organization 

CBA - Collective Bargaining Agreement 

PMG - Provincial Mobile Group 

KR - Komiteng Rehiyon 

KLG - Komiteng Larangang Gerilya 

SOT - Special Operations Team 

GC - General Command ng NPA 

VisCom - Visayas Commission 

KTKS - Komiteng Tagapagpaganap, Komite Sentral 

RHB - Rebolusyonaryong Hukbong Bayan 

mula sa Pasa Bilis, Agosto 2012 


MANGGAGAWA NG PLANTA, 
MANGGAGAWA NG SAMBAYANAN 


NI MARIA CATALONAN 


Monolog mula sa panayam kina Ka Flor Flores at iba pang 
manggagawa 


| umatagos sa buto ang 


ginaw sa madaling 
araw. Kahit doblehin pa |4 
ang pira-pirasong plywood 
na sinapinan ng karton na 
ipinambabanig namin sa 
sidewalk, tinatagos pa rin 
ng lamig. Kabaligtaran 
ng init ng planta sa loob. 


Manggagawa ako. 
Dalawampu't pitongtaon |M 
nang nagpapaandar ng |} 
makinaryang lumilikha 
ng mga pako, alambre, 
cyclone wire, iba't ibang 
produktong yaring bakal. 
Dalawampu't pitong 
taon nang nag-aalaga ng 
makinaryang halos kaming manggagawa na rin ang nagdisenyo 
at nagkumpuni. Ba't sa gilid ng kalsada ako natutulog ngayon? 
Ba't nagsisiksikan kami ng kapwa ko manggagawa sa maliliit na 
kubol kasama ang aming mga pamilya? 


Dahil ayaw kaming papasukin ni Bejo sa kanyang planta. 
O mas eksakto pa, ayaw kaming papasukin ng kapitalista kung 
hindi kami susunod sa kanyang mga kundisyon. 

Naku, sasabihin ninyo, sa 
hirap maghanap ng trabaho 
ngayon, swerte ka nga at 
nandyan ka pa sa planta. 
Kung ako 'yan, kahit anong 
kundisyon pa ang sabihin 
ng kapitalista, susunod ako, 
mairaos lang ang araw-araw na 
pangangailangan ng pamilya 
ko. 


Pero, alam ba ninyo kung 
anong kundisyon ang mga 
iyon? 


Sabi ko nga kanina, 
dalawampu’t pitong taon na 
ako rito. Kaya marami na 
akong namasdan at natutunan. 
Ganyan katagal na akong 
nagtiis sa init ng pugon na 
kung magsimulang paandarin 
ay dalawang linggong walang 
patayan. Nagsusubo ‘yan ng 
bakal, kaya dapat saktong- 
sakto ang init. At dahil walang 
bentilasyon sa loob ng planta, 
tiis kang parang kasama ng 
bakal na niluluto sa loob. 
Naghuhubad na nga kami, 
naka-brief na lang pero lutung- 
luto pa rin ang balat namin. 
At kahit man lang tubig na 
inumin ay wala. Wala. Pupunta 
ka pa sa deep-well para uminom. 
Di syempre iiwanan mo ang 
makina mo. Masisita ka na 
naman. Kaya hintay ka na lang 

ng breaktime, kung kelan pa 
‘yon. Madalas, meron sa aming 
nahi-heatstroke. 


Kung breaktime naman, 
tiyaga ka sa mahal na presyo 
at walang lasang pagkain sa 
kantin ng kumpanya. Hindi 
kasi pwedeng lumabas. 


Di lang 'yan. Napaka- 
delikado ng mga makina. 
Kung maubos na ang wire rod 
na ipinakakain sa makina, 
hindi pwedeng patigilin ang 
makina kaya kailangan mabilis 
mong maipasok ang susunod. 
Kung mabagal-bagal ka lang 
nang bahagya, pati daliri mo 
kakainin. Pero walang safety 
equipment. Kaya maiisip-isip 
na rin ninyo na kung minsang 
napupukpok ninyo ang daliri 
kung bumaluktot ang pako, 
nagmumura kayo, di ba? Kami, 
ilang beses nang napuputulan 
ng daliri sa paglikha ng 
mga pakong iyon. Hindi ba 
may karapatan din kaming 
mapangalagaan ang katawan 
namin habang nagtatrabaho? 


Kung nakita nga ninyo si 
Lito, “yong isang kasama namin, 
pudpod na sa asido ang mga 
daliri ng kamay at paa, patuloy 
pa rin siyang nagtatrabaho at 
nagpapapudpod dahil wala 
nang masulingang iba. Walang 


ibinibigay na kompensasyon 
diyan ang kapitalista. 


E lalo na si Roco. Nang 
nahulugan siya ng wire rods na 
kinakarga sa trak, nahimatay 
siya at napisat ang kanyang 
bayag. Pinagamot ba ni Bejo? 
Oo naman. May bonus pa 
ngang insulto at mura. Pero 
ang nagastos sa pagpapagamot 
ay ibinawas sa susunod niyang 
sweldo. 


Ganyan ang kalagayan sa 
loob. Bilib na ba kayo sa lakas 
ng katawan ko at nakayanan 
ang  dalawampu’t pitong 
taong ito? Lahat kami, sanay 
man o hindi, matagal na sa 
trabaho o bago, ay walang mga 
benepisyo, tumatanggap lang 
ng minimum wage, kulang pa 
para sa disenteng pamumuhay 
ng aming pamilya. Kung 
makita ninyo kami pagkatapos 
ng trabaho, halos hindi na 
ninyo makilalang sa 
pawis at dungis 
ng mga katawan. 
Sa bawat araw ng 
aming paggawa, 
pakiramdam ko 
nga, parang hindi 
kami pumapasok 
para magtrabaho, 
para kaming kusang 
nagpapatortyur 


tao 


para sa minimum wage. 


Sa kontrata ay lakas 
paggawa lang namin ang 
ipinangako sa kapitalista, hindi 
ang aming mga daliri, mga 
buhay at kaluluwa! 


Kaya kailangan ng isang 
unyon para ipagtanggol ang 
karapatan ng mga mang- 
gagawa. Pangangailangan ‘yan 
at karapatang ipinaglaban ng 
mga manggagawa sa buong 
daigdig daang taon nang 
nakaraan. Nasa batas nga ng 
reaksyunaryong gubyerno, 
pero kahit hindi iligal ang pag- 
oorganisa, basta’t nakaharap 
ka sa kapitalista, lahat ‘yan 
iligal sa mata niya. Tanggal ka 
kaagad kung matunugang nag- 
oorganisa ka. Napurbahan na 
nga 'yan sa ibang pabrika na 
nagtatawag agad ng CE kung 
walang unyon, LE kung may 
nakatayo na pero inutil ang 
pamunuan. Wasak agad sila. 
Kaya nagbago 
kami ng tak- 
tika. Lihim. 
Tatlong 
buwan bago 
box. magtapos 
Nal ang 2010, 
ANG! nakapagtayo 
na kami ng 
mga lihim na 

grupo sa bawat 
departamento ng 
planta, at patuloy 
na nagpalaki. 


Maagang 
bahagi ng 2011, 
sitenta porsyen- 
to na ng mga 
manggagawa ang 
nakapag-aral sa 
kurso ng Tunay, 
Palaban at 
Makabayang Unyonismo na 
idinaos sa isang ed fest noong 
mahal na araw. Bago matapos 
ang Abril ay naitayo namin 
ang sangay ng Partido sa loob 
ng planta. Kaya pagdating ng 
Mayo Uno, halos lahat kaming 
mga manggagawa, kasama 
ang asawa at mga anak, ay 
tuwang-tuwang dumalo sa 
kauna-unahang pagkakataon 
sa rali na gumunita sa Araw ng 
Manggagawa. 


Dahil ilang piraso na 
lang ang hindi nakapaloob 
sa mga grupo, nagpasya na 
kaming magtayo ng unyon. 
Ang problema, dahil may 
isang nakadalo sa pag-aaral na 
pumiyok kay Bejo, isinumbong 
ang aming plano. Kaya 
inihahapag pa lang namin sa 
management ang kahilingan 
para kilanlin ang itinayo 

naming unyon, 


milagro, 
biglang may unyon na raw 


kami sabi ng management. 
Isang dog union na nasa ilalim 
ng dilawang pederasyon ang 
nakipagsabwatan sa kapitalista 
bilang sole and exclusive 
bargaining agent mga isang 
buwan pa lang ang nakalipas. 
Ginawang pamunuan dito 
ang iilang manggagawang 
hindi pa sumasali sa amin. At 
may CBA na raw, na walang 
laman na mga benepisyo para 
sa mga manggagawa. ‘Yon 
palang mga blangkong papel 
na pinapirmahan sa amin para 
maka-vale ay  ratipikasyon 
na ng CBA. Limang taon 
kaming itinali sa tinaguriang 
kasunduan na hindi naman 
kami natanong man lamang! 


Nagdaos kami ng lokal na 
eleksyon para mapalitan ang 
pamunuan ng dilawang unyon, 


pero inipit kami sa iba’t ibang 
teknikalidad. Pina-rotation pa 
kami at tinangkang bawasan 
ang araw ng paggawa dahil daw 
sa sirang makina. Naglunsad 
kami ng sama-samang pagkilos 
bilang protesta. Bawat 
breaktime ay sabay-sabay na- 
ming kinalampag ang mga lata 
at mga baldeng lalagyan ng 
langis. Ang ingay! Tatlong araw 
lang ay ibinalik na ang normal 
na operasyon ng planta, 
pero tinanggal ang dalawang 
manggagawa at sinuspinde ang 
pito. Tapos, hindi na pinaba- 
vale ang hindi magtatakwil ng 
kanyang pagsapi sa unyon. 
Araw-araw sa halos isang 
linggo ay nagsuot kami ng 
itim na T-shirt o kaya'y itim na 
ribbon sa aming braso at nag- 
ikot na may mga plakard laban 
sa harasment. 


Biglang naghigpit. Dinag- 

dagan ang mga security guard at 
nilagyan ng CCTV ang bawat 
departamento para bantayan 
kami. Konting pahinga mo 
sa trabaho, suspendido ka. 
Pinagbawalan muli ang pagpa- 
parada namin ng mga bisikleta 
at motorsiklo sa loob ng 
gate, kaya napilitan kaming 
maghanap ng kung saan-saang 
pwedeng mapag-iwanan ng 
sasakyan. Ninakaw nga ang 
bisikleta ng isa sa amin dahil 
nasa labas na ng gate. 


Inilagay rin ng kapitalista 
si Garcia bilang bagong human 
resources officer, isang ubod 
ng yabang na ubod naman 
ng duwag. Nakadispley ang 
kanyang kalibre 45, tinakot 
kaming nakikilala raw niya 
ang mga komunista sa aming 
hanay, at kanyang ipapahuli. 


Ngunit muli, nagprotesta 
kami--kinalampag ang kantin 
at ang lugar ng produksyon. 
Gumawa kami ng mga plakard 
sa loob mismo ng planta, araw- 
araw na inilibot ang mga ito at 
dinala sa harap ng opisina ng 
kapitalista sa oras ng break. 
Nataranta si Bejo, akala niya 
magtutuluy-tuloy na kami 
sa welga, at nakipag-usap 
siya. Dahil sa lakas ng aming 
pagkakaisa, sumang-ayon 

ang kapitalista sa aming mga 
kahilingan. 


Nangako siyang ibabalik 
ang mga tinanggal at sinuspinde 


pagkatapos ng tatlumpung 
araw nilang preventive 
suspension. Dahil iligal ang 


pagsuspinde, babayaran niya 
ang kanilang nawalang araw 
ng paggawa. Bibigyan pa raw 
kami ng upisina na hiwalay sa 
dilawang unyon, at magtatayo 
ng joint grievance committee na 
bubuuin ng mga kinatawan 
namin at ng dilawang unyon, 
may pauupuin pang kinatawan 
namin sa pamunuan mismo 
ng dilawan. Pinayagan rin 
kaming magparada uli ng 
mga bisikleta namin sa dating 
pinagpaparadahan. 


Kaya sa unang pagkaka- 

taon, nakapaglunsad kami 
ng Christmas Party na 
may ambag sa gastusin ang 
management. Ang pagsasalu- 
salo naming mga manggagawa, 
kasama ang aming pamilya, 
ay ginawang pagkakataon 
para malagom ang mga 
tagumpay na nakamit namin 
sa buong taon ng pakikibaka, 
at muling pinagtibay ang 
aming pagkakaisa para 
mapaghandaan ang malamang 
na magpapatuloy na labanan 
sa darating na taon. 


Totoo nga. Pagtapak pa 
lang ng 2012 ay umigting ang 
tunggalian. Mantakin mo ba 
namang hindi naman sinunod 
ng management ang mga 
pinagkaisahan. Isinulat namin 
ang lahat ng pangako niya sa 
isang MOA, pero gumawa siya 
ng sarili niyang MOA kaya 
hindi nagkapirmahan. 


Hindi binayaran ang mga 
sinuspinde, nagdayaan pa sa 
kwentahan ng thirteenth month 
at overtime pay naming lahat. 
Ang mga nag-aaplay ng vale ay 
hindi binibigyan kung hindi 
pipirma ng waiver na hindi na 
sila sasama sa mga aktibidad 
ng aming unyon. Maya't 
maya'y pinaglilipat-lipat ka-mi 
ng mga departamento, kahit 


sa mga trabahong hindi mo 
nakasanayan, at kung umayaw 
ka'y isang buwan kang 
suspendido. Pero halatang kahit 
naghahamon, takot din siya, 
dahil binakuran at nilagyan na 
ng gate ang mismong harapan 
ng upisina. May gate sa labas, 
may gate rin sa loob. 


Kaya nagreklamo kami. 
Tinanggal na naman sa trabaho 
ang ilang kasamahan namin. 
Sobra na. Nang mag-breaktime 
uli, nagpiket kami sa harap ng 
opisina pero pinagsarhan kami 
ng dalawang gate kaya hindi na 
kami makalabas, pinalibutan 
kami ng mga gwardya at 
nangangantyaw pa sila ng 
“ilabas na ninyo ang mga 
baril ninyo!” Nagpalibot na 
naman ng blangkong papel na 
pipirmahan si Garcia. Syempre, 
hindi kami pumirma, kahit pa 
ginaw na ginaw na kami sa 
pagkakabasa ng malakas na 
ulan. Pati ang mga kasamahan 
sa labas na naghahatid sa amin 
ng kape ay di pinalalapit. 
Hindi kami nakabalik sa 
trabaho sa takdang oras kaya 
kinabukasan, kinasuhan kami 
ng abandonment of duty. 


Inulan kami ng sunud- 
sunod na harasment. May 
paninirang puri raw kay Garcia. 


May panggugulo. Kung anu- 
ano pa. Mahigit limampu sa 
amin ang sinuspinde ng isang 
buwan, preventive suspension 
daw. Pero hindi kami natakot. 
Sumagot kami ng isang buwang 
piket protesta na umiikot sa 
loob at labas ng planta tuwing 
breaktime. 


Iginiit namin sa management 
na pabalikin sa trabaho ang 
mga iligal na sinuspindi nang 
may bayad ang araw na hindi 
sila nakapagtrabaho, at kung 
sa loob ng tatlumpung araw ay 
hindi nila ito ipinatupad, pati 
kaming nasa loob ay lalabas din 
at tototohanin na ang welga. 


Nang sumang-ayon si 
Bejo, para ngang nagtagumpay 
kami ulit. Pero ang sabit, 
bawat bumabalik sa trabaho 
ay pinapipirma ni Garcia sa 
papel na nangangakong hindi 
na sila sasali ulit sa anumang 
aktibidad ng unyon. Wala 
naman sa usapan 'yon, a. Nag- 
walk out na kaming lahat. Pati 
ang mga hindi suspendido. 
Isang oras kaming tumambay 
sa labas ng pabrika. Akala ng 
management, welga na talaga, 
kaya iniatras ang pirmahan. 


Makatarungan 
ipailalim kami 

panggigipit nang wala naman 
kaming ginagawang masama? 
Pag-uunyon lang naman at 
mga batayang karapatan ang 
hinihiling namin. Ni hindi 
pa nga namin nakakanti ang 
paghingi ng dagdag na sweldo, 
tamang pagkukwenta pa lang 
ng obertaym na napakatagal 
nang dinadaya. At akala ba 
ninyo, ito lang? 


Buong 2013 ang haras- 
ment at pananakot-- 
pagtanggal sa trabaho, 
suspensyon, paglilipat ng mga 
departamento, pag-floating sa 
trabaho. E kung floating ka, 
wala syempreng sweldo. Laging 
nakaamba sa mga myembro 
ng unyon ang ganitong mga 
babala sa bawat kaunting 
kilos. Para bang kulang pa 
ang pisikal na pagpapahirap 
sa kalagayan ng pagtatrabaho 
namin sa loob ng pabrika, pati 
kaisipan namin ay gustong 
pahirapan. Para lang makapiga 

at makapiga pa ng tubo mula sa 
pako at alambre. Mula sa pawis 
naming pinipiga sa paggawa ng 
pako at alambre. 


At talagang kulang pa para 
kay Bejo. Noong Abril, walang 
kaabug-abog, nagbaba ng 
memorandum ang management 
na ang lahat ng manggagawa 
ay kailangang makaalis na 
sa buong bakuran ng planta 
trenta minutos pagkatapos 
nila ng trabaho. Hindi ‘yan 
kakayanin dahil maliligo ka pa 
bago lumabas, nanggigitata ka 
ba naman sa dinaanan mong 
trabaho. At ang panggabi, 
naghihintay talagang mag- 
umaga bago lumabas dahil sa 
alanganing oras ng alas dos sa 
madaling araw, delikado kang 
maholdap. 


E’ di kaming mga pang- 
gabi ay natulog pa rin sa 
planta tulad ng nakagawian. 
Pinuntahan kami ni Bejo at 


ni Garcia at pinalayas, kaya 
sa labas na lang kami ng 
gate tumigil. Doon na kami 
naabutan ng mga pang-umaga, 
na sa pagpasok ay pinapipirma 
na naman ng management ng 
pangakong hindi sasama sa 
amin. Ano pang aasahan mo, 
syempre hindi sila pumirma 
kaya hindi sila pinapasok. 
Sama-sama na kami sa labas ng 
gate na inabutan ng susunod 
na shift ng mga panghapon 
o panggabi. Pinagsarhan 
kami. Ilegal lock-out kung sa 
salita pa ng abugado. Kaya 
nagpiket-protesta kami laban 
sa ganitong pagkakait sa amin 
ng hanapbuhay. 


Tumigil ang paggiling 
ng mga pako at alambre, 
kinalawang ang mga bakal. 
Hindi kaya ng kakapiranggot 


na mga eskirol ang kasanayan 
sa pagpapaandar ng mga 
makinaryang ilang dekada 
nang naging bahagi ng 
aming buhay. Nandahas 
ang kapitalista katulong ang 
mga bayarang pulis, goons 
at militar. Pinalibutan kami 
ng mga security ng planta 
na may dalang mga tubo. 
Binira kami ng isantrak na 
mga special forces. Tinakot, 
binantaan, pinangakuan, 
nilinlang. Sinampahan kami 
ng sari-saring kaso sa regional 
trial court. Nagpa-injunction 
at TRO pa para mailabas 
ang mga gamit sa planta o 
kaya'y mapapasok ang mga 
eskirol. Binigo namin lahat 
‘yon. Ganito pala talaga ‘yan, 
tumutulong sa kapitalista ang 
buong lakas ng naghaharing 
gubyerno kung nagrereklamo 

ang manggagawa. Sa huli’y nakipag-usap si Bejo, pero iginigiit pa 
rin ang kanyang gusto, ang pagbalik sa mga dating kundisyong 
nagtulak nga sa amin para mag-unyon. Hindi naman sana kami 
mahirap kausapin kung makatwiran lang ang ipinakikiusap. 
Kaya't deadlock at deadlock pa rin. 


Mag-iisang taon na ngayon ang aming laban. Tinitiis ang 
gutom, ang daing ng mga pamilya namin, ang pandarahas ng 
kapitalista at mga pulis. Kasama na namin sa piketlayn ang mga 
pamilya naming napalayas dahil hindi na makapagbayad ng upa 
sa bahay. Mag-iisang taon nang tumulong kami sa pagpapataas 
sa kamulatan ng mga kabataan at iba pang aktibista sa iba't 
ibang sektor na nakikisalamuha sa amin sa piketlayn. Natututo 
kami sa maraming bagay at sa iba't iba pang larangan ng gawain 
para sa pagmumulat at pag-oorganisa. Kasabay nito ay tumibay 
ang pagkakaisa naming mga manggagawa. Napagtanto naming 
hindi hiwalay ang ginagawang pang-aapi sa amin sa ginagawa 
sa iba pang aping mamamayan sa lipunan. Kaya hindi na lang 
ang mga karapatan sa pabrika ang aming ipinakikipaglaban, 
kundi ang karapatan at kalayaan ng uring anakpawis, ng buong 
sambayanan. Patuloy naming pinatutunayan sa uring kapitalista 
na ang uring manggagawa, kapag namulat at naorganisa, ay may 
di-maigugupong lakas at kakayahang bumangon at lumaban! 


BUMANGON NA ANG SINGKO 


Mula sa panayam kay Ka Rodel 


ikas ang tunggalian sa lipunang makauri, sa loob ng 
| kilusan, at sa loob ng kaisipan ng bawat kasama. Ang 

wastong paglutas ng mga tunggaliang ito ay nagdudulot 
ng ibayong pag-unlad, tulad ng pinatunayan ng karanasan sa 
isang syudad sa Metro Manila. 


Nawasak ang mga organisasyong pangmasa sa syudad ng 
Singko nang magpaksyon ang pangkating Lagman noong 1992. 
Napatatagng paksyonang kanilang pusisyon dito sapamamagitan 
ng kanilang armadong lakas na ABB at sa pakikipagkasundo 
at pagdikit sa reaksyunaryong meyor, na siyang humahawak sa 
lahat ng organisasyong diumano'y organisasyong masa ngunit 
kontrolado niya ang pamunuan. Binaluktot at winalanghiya ng 

paksyon ang rebolusyonaryong tradisyon ng mamamayan sa 
syudad ng Singko na matagal nang pinanday sa mga pabrika 
at kabayanan nito mula pa noong panahon ng Unang Sigwa at 
nakapagpalitaw na ng maraming kadre at martir sa pambansa- 
demokratikong rebolusyon. 


Muhing-muhi ang mga mamamayan ng Singko sa nagsanib 
na paghahari ng meyor at paksyon ng mga kontras, ngunit 
nahihirapang lumaban dahil sa ganoong kontrol. Mula nang 
maupo rito ang meyor, napakarami nang nawalan ng hanapbuhay 
nang bumagsak ang lokal na industriya sa syudad dahil sa 
pagpabor niya sa iilang kapitalistang nag-aangkat lang naman ng 
yaring produkto sa China at tinatatakan ng lokal na pangalan. 
Kakaunti na rin ang mga pabrika sa dating textile factory belt ng 
syudad, at walang ginawa ang reaksyunaryong pamahalaan para 
tugunan ang ganitong krisis sa hanay ng mamamayan. 


Marami sa maralitang 
komunidad ang itinaboy 
sa tabing-ilog, nagsilbing 
pambakod sa mga taha- 
nan ng mayayaman at 
pangharang sa madalas na 
paglaki ng tubig sa bawat 
tag-ulan. Dahil bagsak 
ang lokal na industriya at 
mga pabrika, karamihan sa 
naninirahan dito ay mga 
mala-manggagawa, mga 
tagapaglako ng iba’t ibang 
produktong pangkonsumo 
lalo na ng gulay. 


Taong 2008, isang tim ng organisador ang naglunsad ng 
panlipunang pagsisiyasat at pagsusuri sa uri sa mga komunidad 
na ito. Iba’t iba ang pinagmulang kabuhayan ng bumubuo ng 
tim, na halos lahat ay residente ng mga komunidad sa naturang 
syudad. Dating OFW na naging organisador ng komunidad, 
may dating manggagawang organisado sa malapit na pabrika 

ngunit nawalan ng ugnay mula nang manggulo ang paksyon, 
may mga estudyanteng hindi na nakapag-aral, at mayroon pang 
organisador sa malapit na pabrika na nakikitang mahalaga sa 
pakikibaka ng mga manggagawa ang pakikibaka ng komunidad 
sa palibot nito. Binalik-aralan nila ang Mahigpit Nating mga 
Tungkulin, pinag-aralan ang mga resulta ng panlipunang 
pagsisiyasat, at nagkaisa sa mga angkop na taktika sa pag- 
oorganisa sa komunidad. 


Dahil kontrolado ng upisina ng meyor ang mga organisasyon 
sa komunidad, itinayo ng tim ang mga tsapter ng Party List. 
Ito lamang ang maitatayong organisasyon na hindi kayang 
kontrolin ng meyor. Kitang-kita ang malakas na pagnanais 
ng masa na magkaroon ng organisasyong tunay na magiging 
daluyan ng kanilang tinig sa mabilis na pagdami ng mga ito, at 
bago dumating ang panahon ng eleksyon ay may 100 tsapter 
na ang naitayo. Naging masigla ang pag-aaral sa batayang kurso 
ng mga maralita sa lunsod, ang Lagutin.... Ang mga interesado 
sa mas malalim pang pag-aaral ay nagtalakay na rin agad ng 
Maikling Kurso sa Lipunan at Rebolusyong Pilipino at ng 
Araling Aktibista. 


Bumalik ang sigla ng mamamayan sa komunidad. Kinaya 
na, at hindi nakontrol ng meyor, ang itinayong iba't ibang grupo 
na hindi na lamang 
Partylist. May mga 
grupo ng maralita 
sa komunidad, 
t may mga grupo ng 
| maglalako (vendor), 
` may mga grupo ng 
“ kabataan. Itinayo 
rin ng kabataan ang 
sarili nilang Partylist. 
Higit pa, sa patuloy 
na mga pag-aaral, 
maraming aktibista 
ang hindi na 

nagpakasapat sa mga lokal 
na sektoral o teritoryal na 
grupo kundinagtayongmga .. 
lihim na rebolusyonaryong ._ 
organisasyon ng KASAMA “3T. 
at Kabataang Makabayan. a 
Bawat barangay ng 
maralita ay may balangay 
na ngayon ng KM. Ang 
pinakamauunlad na akti- 
bista ay binuo bilang 
mga sangay ng Partido sa 
lokalidad, na nagpunyaging 
mag-aral ng Batayang Kurso 
ng Partido at Intermedyang Kurso ng Partido. May iba pa ngang 
dating nasa pangkat ng kontras na nag-aral, naliwanagan ukol 
sa Ikalawang Dakilang Kilusang Pagwawasto at nagpultaym sa 
pagkilos. Nabasag ang nakasasakal na paghahari ng pangkating 
Lagman. Naihiwalay ang kinasusuklamang pangkatin ng meyor 
sa syudad. Muling nag-ugat ang rebolusyon sa syudad ng Singko. 


Kaya nang pumutok ang isyu ng demolisyon ng mga 
maralitang komunidad, mabilis at masiglang tumugon ang 
masa. Nagtulung-tulong ang mga organisasyong masa, mga 
lihim na rebolusyonaryong organisasyon, at mga sangay ng 
Partido sa pagharap dito. Labimpitong barangay ang nagdala 
ng panawagang “Rehabilitasyon, hindi Demolisyon”, nagmartsa 
ang buu-buong komunidad, at nakipagdayalog sa meyor. Natigil 
ang demolisyon. 


Unti-unti, naipakita sa buong mamamayan kung sino 
ang tunay na kumakatawan sa masa. Nang magkagitgitan sa 
ginawang demolisyon sa lupa ng isang kilalang pulitiko, sinaktan 
ng goons ang mga organisadong pwersa natin samantalang ang 
tumayong lider ng KPML ng mga kontras ay walang ginawa. 
Kaya't nakuha natin ang tiwala ng mamamayan, maraming home 
owners association (HOA) ang sumama sa ating hanay, at pinataas 
pa natin ang kamulatan ng mga pamunuan. 

Gayon din ang nangyaring pagharap sa problema ng mga 
tagapaglako, na matinding kinikikilan ng lokal na gubyerno 
at ginagawang gatasan ng mga lokal na upisyal. Ang kanilang 
hanapbuhay ay labis na nilimitahan ng mga ordinansang pabor 
sa malalaking kapitalista tulad ng limang minutong limit sa 
pagtigil ng ambulant vendor sa mga pangunahing kalsada, na 
kung tutuusi'y kulang pa nga sa pakikipagtawaran lamang 
sa namimili, huwag nang sabihin pa ang pagpili ng bibilhin, 
pagbabayad at pagsusukli. Mayroon pa ngang wala man sa 
pangunahing kalsada ay hinuhuli pa rin. At nangyari na nga ang 
panunutok ng baril ng mga armadong tauhan ng dating meyor 
sa isang matandang babae. 


Palibhasa'y organisado at mulat na sa kanilang mga 
karapatan, nagreklamo ang mga tagapaglako at inilunsad ang 
Black Saturday kung saan mahigit 800 vendors ang nagmartsa. 
Napilitan ang gubyerno na ayusin ang ordinansa at bigyan ng 
aksyong pandisiplina ang nangharas sa tagapaglako. 


Nariyan ding ginulpi ang isang 16 na taong gulang na 
batang tumutulong sa magulang sa pagtitinda ng prutas. Agad 
itong inireklamo ng organisasyon at iniugnay sa kasalukuyang 
mainit na isyu tulad ng pork barrel. Isang bagong tsapter ng 
organisasyon ang naitayo dahil dito. Mula nang bigyang-diin 
ng mga organisador ang pagkilos sa hanay ng mga tagapaglako 
noong 2010, umabot na sa mahigit 1000 ang myembro ng 
organisasyon nito. 


Nakipag-ugnayan 
ang mga organisasyong 
s masa sa mga komunidad 
sa iba pang mga karatig 
na syudad upang 
mabuo ang malawak 
na pagtutulungan ng 
maralita. Sama-sama 
silang humarap sa mga 
problema ng maralita 
tulad ng pagtulong sa 

mga biktima 


ng Ondoy at 
pagtutol sa 
demolisyon, 


hanggang sa 
pagdalo sa mga 
pangkalahatang 
isyu ng mama- 
mayan. Gayang ME 
dating ginagawa == mo 
noong panahon ==. 
ng kasagsagan 

ng pagkilos bago pa man magkapaksyon, nagpapadala ng mga 
contingent ang mga organisasyon ng Singko sa iba't ibang pagkilos 
sa pabrika at malalaking mobilisasyon sa lansangan. 


Tumulong rin ang organisasyon ng Partido sa pagbibigay 
ng kinakailangang pag-aaral, at sa ngayo'y mahigit 200 ang 
nakatapos ng Batayang Kurso ng Partido. Mula sa isa, umabot 
sa halos 30 ang sangay ng Partido sa lokalidad. 


Kaya ilang taon nang nasusustini ang pagkilos ng masa 
sa komunidad. Anumang mainit na isyu ng mamamayan ang 
lumitaw, agad na pinag-aaralan ito ng mga organisasyon, nag- 
oorganisa ng mga kanto-kantong pulong masa, rekorida sa bawat 
kalsada, mga martsang protesta na lumilibot at nagsusuyod 
sa buong komunidad. Kilalang-kilala ang mga organisasyong 
masa kung may kalamidad, dahil pinamumunuan nila ang 
masa sa paglilinis, pamamahagi ng relief, at pag-oorganisa ng 
mga medical mission katulong ang mga alyadong organisasyong 
pangkalusugan. 


Nitong Kampanyang Elektoral ng 2013, nakapagbuo ng 
mga organisasyon ng mga drayber. Isang bagong pag-unlad ito at 
napapanahon dahil sa walang kontrol na pagtataas ng presyo ng 
langis at gasolina. Ang kabuhayan nilang dating kasya na naging 
pinagkakasya ay pilit nang pinagkakasya ngayon. Kaliwa't kanan 
ang multa kahit diretso lang ang pamamasada. Walang menor 

o tigil ang laging 
abanteng pagtaas 
ng presyo ng bilihin 
at humahataw ang 
pagtaas ng singilin 
ng gubyerno. 
Ilang panahon na 
lang at mabubuo 
nila ang city wide 
alliance para ilaban 
ang kanilang sari- 
ling sektoral na 
kahingian at kara- 
patan. 


Ngunit hindi naging madali ang pagkamit sa mga tagumpay 
na ito. Sinuong ng kilusan sa syudad ng Singko ang mga 
kahirapang karaniwang nahaharap sa mga naglulunsad ng 
rebolusyon, sa kanayunan man ito o sa kalunsuran. Nariyan ang 
problema sa harasment. Kung sa kanayunan ay hinaharap ng mga 
baryo ang operasyong militar, dito sa kalunsuran ay nariyan din 
ang harasment na ginagawa ng mga ahente ng estado. Saan mang 
komunidad na maamoy ng kaaway na may nag-oorganisa, agad 
itong ipinadedemolis, kaya't dapat mabilis na makapaghanda 
ang organisasyong masa sa ganitong pangyayari. 


Nariyan din ang palagiang problema sa karalitaan. 
Ginagamit pa ito ng gubyerno upang linlangin at kontrolin ang 
mamamayan, tulad ng ginawa ng dating meyor sa Singko na 
pagtatayo ng kung anu-anong mga livelihood project at huwad na 
kooperatiba na maliban sa nakapanlilinlang sa masa upang ilayo 
sila sa rebolusyonaryong landas at gamitin sa burges na eleksyon 
ay ginagamit pang gatasan ng mga lokal na upisyal. 


Kabilang ang mga ito sa nilutas at nilulutas ng mga 
organisasyong masa sa mga komunidad ng Singko ngayon. 
Pinauunlad nila ang tulungan ng magkakapit-bahay sa halip 
na mga kooperatibang nagiging kurakot, ibinubunsod ang 
pagtatanim ng mga halamang gulay sa bawat kapirasong lupang 

matatamnan, at tulung-tulong silang naglilibot sa mga alyado sa 
pagpapalitaw ng mga materyal at pinansyang gagamitin sa mga 
pangmasang mobilisasyon. 


Kinikilala ng mga kadre, organisador at kasapi ng mga 
rebolusyonaryong organisasyon sa Singko na_ kailangan 
nilang patuloy na magpaunlad ng kanilang kaalaman sa 
Marxismo-Leninismo-Maoismo, ang kamulatang gabay sa 
rebolusyonaryong pagkilos. Kailangan pa rin ang patuloy na pag- 
aaral sa nangyaring paksyunalismo at pagkabiyak ng kilusan sa 
Singko upang mabigyan ng wastong kaliwanagan ang nahaharap 
nilang mga katanungan sa proseso ng praktikal na pagkilos. 


Sa mga pag-aaral, nagiging kasanayan na ng mga kasapi ng 
Partido at mga organisasyong masa ang pagbabaon ng “isang 
tasang bigas?” sa mga pag-aaral, samantalang kinakalap ng 
organisasyon sa mga alyado ang pang-ulam. Nagpapalitaw rin 
ang organisasyon ng kabuhayang maaaring iwanan sa pamilya 
ng pinakamahihirap para makadalo sila sa mahaba-habang 
mga pag-aaral. At ang maliliit na anak ay pinagtutulungan ng 
organisasyon kung paanong aalagaan sa panahong may pag- 
aaral ang mga magulang. 

Ang diwa ng tulungan ay tumatagos hindi na lang sa mga 
kasama sa lokalidad. Tumutulong na sila sa hukbong bayan sa 
kanayunan sa pamamagitan ng pag-iipon at pagpapadala ng 
mga gamot at iba pang mga bagay na magagamit doon, pati 
na ang pangangalaga sa mga may sakit na kasama. Nakagawian 
na ang pagpapadala ng mauunlad na aktibista sa kanayunan 
upang mag-integrasyon, at ang nais sumapi sa hukbong bayan 
ay tinutulungan sa kanyang mga gamit. Muli, nakapagpadala 
na ang Singko ng mga manggagawa at kabataan sa komunidad 
upang maging Pulang mandirigma ng Bagong Hukbong Bayan. 


Samantala, ang dating naghahari-hariang ABB ay lubusan 
nang naitakwil, nagbabarilan na sila-sila mismo. Lubhang lumiit 
ang kanilang bilang pati na ng kanilang tagasuporta. Marami na 
sa kanila ang naging mga maton at mangingikil. 


Sa matinding pakikipagtunggali sa panlilinlang at panggigipit 
ng kaaway sa uri at sa pakikipagtunggali sa mga maling kaisipang 
inilako ng grupong paksyunalista, pinangingibabawan ng masa 
sa Singko ang mga problema sa hirap ng buhay at kawalan ng 
organisasyon upang muling mapasigla ang rebolusyonaryong 
kilusan sa kanilang komunidad. Bumangon na, at patuloy na 
bumabangon, ang syudad ng Singko. 


Lunsod ng Singko - Hindi inilagay ang tunay na ngalan ng lunsod para 
mapangalagaan ang seguridad ng mga kasamang kumikilos dito. 

T.O.D. 


NI V. SANGGANG BAYAN 


aisang jeep na bumibyaheng 
hangganang Quezon-Bicol 
sila nagpana-panagpo. 


“Pare, badge ha. Army 
ito.” 
“Brad, pulis,” sabay pakita 
ng tsapa. 


“Mama, ayre ho ang 
bayad. NPA ako,” at saka siya 
pumara at bumaba. 


Hagalpakan ang mga 
nakikinig sa kwentong ito. 
Binigyan sila ng pagkakataong 
magtawanan ni Ka Digo, 
ang kumander ng platun na 
nagpapadaloy ng pulong- 
talakayan, saka siya 

nagpatuloy. 


“Mga kasama, magandang 
hapon. Tanggal na ba ang 
antok?” entrada ulit ni Ka 
Digo sa kaharap niyang mga 
bagong mandirigma ng New 
People’s Army. 


Nasa kabilang dulo ako 
ng kubol, nagsusulsi ng duyan 
kong napunit. Buwan ng 
Agosto noon. Mas malimit 
na naulan kaysa hindi. Ang 
nagaganap na talakayan ay 
bahagi ng pulong-pag-aaral ng 
SAB at RM ng mga bagong 


sampang mandirigma. 


Anim na kalalakihan. 
Apat na binata at dalawang 


may-asawa. Ang isa sa kanila 
ay singkwenta’y kwatro anyos 
na. Lahat sila ay mag-uuling, 
mga maralitang magsasaka, 
mga karaniwang tao na 
magkakaroon ng pambihirang 
ambag sa kasaysayan. 


Si Ka Jeric ang pinaka- 
huling rekrut. 8 Kasasanib 
lamang niya noong makalawa. 
Nagpasya siyang maghukbo 
matapos maipaloob sa GP 
ng kabataan at makakuha 
ng MKLRP na hindi pa nga 
natapos dahil sa ulat na may 
kaaway. 


“Handa na po ako, buo 
na po ang loob ko,” pawisan 
si Ka Jeric na humabol sa 
yunit namin habang nagpa- 
briefing 


kami 


final 


para 


magmaniobra. Wala siyang 
bitbit kundi maliit na pak na 
di namin tiyak ang laman. 


“Ha?!  Napapaano ka, 
“To?” si Ka Digo iyon na 
naputol ang pagbi-briefing sa 


amin. 


“Ang kalaban n'yo po ay 
kalaban ko na rin,” diretsong 
sagot ni Ka Jeric. 


Ok ok ok ok 


Ang unang madaling araw 
tulad nang inaasahan ay parang 
paggising mula sa mahabang 
tulog. Pupungas-pungas, may 
mga di-matandaang panaginip. 
Nagbabantulot kung tutupiin 
pa nang maayos ang malong 
o isisiksik na lamang sa bag. 
Ang mahalaga — nakapakat at 
hawak ang baril. 


Natuyot ang dahon ng 
balinghoy pati ang gata sa 
apoy na ikinulong ng tungko. 
Sinipsip wari ng sibuyas 
ang katas. Mahirap lunukin 
kasabay ng sumobra sa ligat 
na kanin. Inihabol ko agad 
ang asin. Parang shotgun na 
isinabog sa baunan. Paglapat 
sa sikmura, nagputukan ang 
gutom. 


Sabaw ang patak ng ulan 
sa kanin na hindi kursunada 

ang ulam. Medyo 
mapait. Hindi malunok 
ang karalitaan sa kana- ff 
yunan, pero kaunting 
tiis na lang. 


KK ok ok ok 


Dinatnan ko ang 
sinaniban kong yunit 
ng NPA na nakatipon sy 
sa kampuhan para sa gi 
idinaraos na pag-aaral 
sa tatlong aklat ng Batayang 
Kurso ng Partido. Sabi sa akin 
ni Ka Zam, ang political officer 
ng yunit, 50 lahat ang kanilang 
estudyante. Kasapi ng Sangay 
ng Partido sa Lokal ang 30 na 
mula sa iba't ibang baryo at 
ang 20 pa ay mga mandirigma 
at kumander ng BHB. 


“Mga iskolar sila ng Pulang 
Paaralan natin,” pagmamalaki 
ni Ka Zam sabay sabing, “Para 
na rin silang gradweyt ng 
kolehiyo pagkatapos ng pag- 
aaral.” 


“Ang mga kasapi ng 
Partido natin sa lokal ay puro 
padre-de-pamilya. Tiniyak 
natin ang pangangailangan 
ng iniwan nilang pamilya. 
Mula sa bigas, pambaon sa 
iskul ng anak, hanggang sa 
mga kasamang totoka muna 
sa kanilang trabaho sa bukid. 

Pati kung paano iuula ang mga 
kalabaw,” dagdag ni Ka Zam. 


“Umupo ka sa paksang 
Imperyalismo, ha,” alok niya 
sa akin at saka pumaling kay 
Ka Digo. 


Sabi ng Kumander, 
“Nakapwesto na ang mga 
bomba sa lahat ng pormasyon. 
Nabura na ang mga bakas 
natin. Andyan na rin ang mga 
kasamang nag-rekon. Galing pa 
sa kabundukan sa hangganang 
Quezon at Bikol ang mga 'yan. 
Walang kakaibang obserbasyon 
maliban sa sangkaterbang pik- 
iw na dala nila. Yun na raw ang 
pinakamaamong hulihin.” 


Si Ka Zam, “Pasaklawin pa 
natin ang ikot nila hanggang 
tabing highway. Paobserbahan 
ang lahat ng galaw sa kalsada. 
Itoka natin sa GP ng kabataan 


na nasa sentro. Itakda natin ang 
minimum na 2-kilometrong 
rekon galing dito sa atin para 
walang anumang makakalusot. 
Tiyaking nasusugsog lahat ng 
ilog at sapa. Marunong din 
kamo tayong kumain ng hipon 
at kimpi bukod sa puso ng 
saging.” 


Nagkatawanan kami. 


ok ok ok ok ok 


Ubos-kaya, ating isulong 
Ang matagalang Digmang 
Bayan 

Opensiba, ating pustura 
Biguin ang Oplan 
Bayanihan 


Bahagi ito ng isang awit na 
ginamit na station ID para sa 
Radyo Pakikibaka, ang regular 
na balitaan sa loob ng platun. 


“Ito si 


Maya.” 


Kasamang 


po 


“At ako naman po si 


Kasamang Julian.” 


“Nagbabalita, nagsusuri, 
nakikidigma!” duweto ng 
tumayong anchor ng Radyo 
Pakikibaka sa hapon na iyon. 


Mula sa dating nakaga- 
wian na maikling balitaan 
tuwing umaga bago mag- 
ehersisyo ang platun, pinaunlad 
namin ang Radyo Pakikibaka 
sa isang tipo ng interactive 
na radio program. Kinakalap 
ang mahahalagang balita 
na sumasaklaw sa pulitika, 
ekonomya, militar at ibayong 
dagat. Nilalapatan namin 
ng anggulo ang mga balitang 
ito mula sa perspektiba ng 
rebolusyonaryong kilusan. 


Pinagmumulan din ng 
balita ang regular na isyu 
ng Ang Bayan at Kalatas, at 
ang mga lokal na balitang 
nakakakalap sa loob at labas 
ng platun. 


Tuwing makatanghalian, 
kapag ipinapahintulot ng 
seguridad, magtitipon ang 
mga kasama mula sa iba't- 
ibang pormasyon para 
dumalo sa Radyo Pakikibaka. 
Iniimbitahan din ang mga 
masa na malapit sa lugar. 

Pinalalahok din ang mga 
mandirigma sa pagsusuri 
ng mga balita. Mayroong 
Ronda Gerilya na tipong field 
reporting na siyang kukuha ng 
mga panig at pahayag ng mga 
mandirigma at kumander. 


Tinatapos ang balitaan 
sa isang regular na segment na 
sumusuma at nagpapalalim ng 
mga balita. Ito ang editoryal 
ng Radyo Pakikibaka na 
pinamagatan naming Tinig ng 
Rebolusyon bilang paggunita 
at pagdakila kay Ka Roger - 
ang una at orihinal na anchor 
ng Radyo Pakikibaka, ang 
himpilang panghimpapawid 
ng rebolusyonaryong kilusan 
sa Timog Katagalugan na 


nagsimulang umere noong 
1991, 
Parahigit na pasiglahin ang 


radio program, nilangkapan 
ito ng maiikling bahagi 
tulad ng pagpili ng tampok 
na kawikaan, praktikal na 
payong pangkalusugan at ulat- 
panahon. Pinakaaabangan ng 
lahat ang mga pagtatanghal 
at patalastas sa pagitan ng 
mga balita na ginagawa ng 
Pulang Bandila, ang grupong 
pangkultura ng platun. 


Noong hapong iyon, 
tampok na balita ang naging 

resulta isang buwang 


ng 
pagtatasa ng platun kung saan 
sa loob ng dalawampu’t apat 
na araw ay nakapagtayo ng 
apatnapu’t anim na Grupong 
Pang-organisa ang mga MLP at 
main body ng platun. 


Ibinahagi ang matitingkad 
na karanasan ng paglulunsad 
ng dalawampu't pitong 
bugso. ng  MKLRP na 
nakapagpatapos sa 140 na 
mag-aaral. Nagresulta ang 
ganitong kasinsin na gawaing 
masa ng tatlong kumperensya 
ng Pambansang Katipunan ng 
mga Magbubukid sa tatlong 
linggo ring magkakasunod. 


“Ang mga GSM na itinayo 
natin ay mahalagang ambag 
sa pagkukumpleto ng rekisitos 
para umabante tayo sa 
susunod na mga taon mula sa 
depensibang pusisyon tungong 
estratehikong pagkapatas,” 
paglilinaw ni Ka Zam na isa sa 


nakatokang manguna sa Tinig 
ng Rebolusyon. 


“Ang mga kooperatiba ng 
magsasaka ay nakikinabang 
na ngayon sa kanilang ani. 
Pararamihin pa natin ang mga 
kooperatibang ito. Bahagi 
ito ng rebolusyong agraryo 
na magtitiyak ng pagwasak 
at _rebolusyonasisyon ng 
kaayusang pyudal at mala- 
pyudal sa kanayunan tungo sa 
mas maunlad na sosyalisadong 
produksyon. Sa yugtong 
ito pa lamang, titiyakin ng 
ating Gubyernong Bayan ang 
subsidyo sa produksyon at 
pagbili sa tamang halaga ng 
kanilang ani,” pagpapalawig 
ng Opisyal Pampulitika ng 
platun. 


“Tama ‘yan, Ka Zam,” 
pagsang-ayon ng co-host 
niyang si Ka Vilma. “Ay di 
nga ba’t ang huntahan daw sa 
baryo ay ganire: Totoo pala ang 


sinasabi ng mga 
NPA na babayaran 
laang nating mag- 
sasaka ang binhi 
pagkatapos ng 
anihan. Walang 
interes! At, binili 
nila sa halos 
dobleng presyo 
ang palay natin! 
Ipinaliwanag 
maige ng mga kasama kung 
paano kinukwenta ang 
makatwirang halaga na 
walang pagsasamantala at 
nakabubuhay na kita.” 


Patuloy ni Ka Vilma, 
“Talaga namang hindi mapi- 
pigilan ang pagyakap ng 
uring magsasaka sa kanilang 
rebolusyonaryong kilusang 
magbubukid. Katunayan ang 
huling kumperensyang idinaos 
natin ay inilunsad sa mismong 
tungki-ng-ilong ng kaaway 
kung saan sampung minuto 
lamang ang layo natin sa 
nagmamartsang militar.” 


“Dapat binira n'yo na sila, 
mga kasama!” singit ng isang 
masa na tagapakinig. 


Tawanan. 
“Ka Polding,” si Ka 
Zam ang sumagot, “Hindi 


natin ipagpapalit ang iilang 

kaswalti ng kaaway sa daan- 
daan hanggang libu-libo 
pang iluluwal na kasapian 


ng balangay ng inyong 
organisasyon. Pero huwag 
kayong mag-alala, may 


panahon ang pagtitimpi at 
may lugaran ang hinahangad 
n'yong pamatay-na-bira. 
Ibibigay natin sa kaaway ang 
kanilang hinahanap.” 


ok ok ok ok ok 


Kung sa tambak ng bulok 
na dayami ay may sumisibol na 
kabute ganoon din sa nabubulok 
na lipunan - lilitaw ang bago at 
demokratikong gubyernong bayan. 


|? 


“Yan ang sabi ng Lolo ko! 
si Ka Digo itong bumabangka 
na naman sa kwentuhan. Isa 
ito sa mga adlib niya sa gitna 
ng umaga at hapon na Taskum 
ng expanded kumand ng 


platun. 


Hindi ko alam kung 
iniimbento lamang o sadyang 
may pinaghalawan siya ng mga 
kasabihan, mga regular niyang 
pagdu-joke at matatalinhagang 
pangungusap. Pero paborito ko 
talaga siyang pakinggan kapag 
nagkukuwento na, sa pormal 
man o karaniwang talakayan. 


Tantya ko ay mahigit 
kwarenta anyos lamang si 
Ka Digo. Matikas na matikas 
ang tindig. Mula sa uring 
magsasaka na naintelektwalisa 
ng rebolusyonaryong kilusan. 
Panaka-nakang umiingles. Ang 
kwento niya, katorse anyos 
siya nang mamatay sa labanan 
ang tatay niya na NPA din. 


Kapag nagbibida na siya 
ng mga labanan na naranasan 
niya, aangat ang puwit mo sa 
upuan. Kumpleto sa mga twist 
at climax. Para kang nanonood 

_ ng sineng bakbakan. 
Maiisip mong lulumain 
niya si Carlo J. Caparas. 


j Kapag naman 
É nagsasalita siya sa 
pulong ng kumand, lalo 
na at mataas ang alerto 
ng seguridad, papanatag 
ang loob mo. Lagi niyang 
sabi, “Bago matulog, 
habang nakahiga sa 
4 duyan, kabisaduhin 


ang direksyon hanggang ~~ 
sa mapanaginipan. Para 


kapag nagkaputukan, 
tukoy mo agad ang WU 
susulingan.” Na siya 


ko ngang ginagawa pati 
ang tagubilin niya na, 
“Pinakamainam kung ha- 
los isang dangkal lamang | 
ang taas ng duyan mo sa 
lupa para kahit sa putok 
ka nagulantang, mahuhulog 
ka nang nakadapa na sa lupa.” 


“Dumapa agad sa unang 
putok. Kung hindi ka tinamaan 
ng signal fire, samantalahin 
ang bagong-buhay. Makinig 
sa kumand. At tumalima nang 
hindi natataranta. Tandaan 
n'yo mas takot na mamatay 
ang kaaway.” 


Kaya naman kahit parang 
amoy-pulbura na ang hangin 
at parang naririnig na namin 
ang yabag ng kaaway, kapag 
si Ka Digo ang nagsasalita 
at nagbibigay ng atas, mas 
natatakot pa akong madulas 
at madapa sa maniobra kaysa 
mamatay. 


Minsan, hindi ko matan- 
daan kung paano sumingit 
ang mga linya n'yang ito, 
“Preserbasyon ang pag-atras. 
Lumakad ka nang walang 
bakas. Magluto ka nang 

walang usok. Humalakhak ka 
nang walang tunog.” 


Sa isa namang episode 
ng Tinig ng Rebolusyon na 
si Ka Digo ang tokang host, 
ang litanya niya ay, “Patapos 
na ang 2013. Itinakda ng 
pasistang AFP na patapos na 
rin diumano ang unang yugto 
ng kampanyang supresyon 
nilang Oplan Bayanihan. 
At pagyayabang pa nila, sa 
susunod na taon ay papasok na 
sila sa konsolideysyon piryud. 
Irelebant na raw ang NPA. 
Ang ibig sabihin nila n'yan 
ay nawalan na tayo ng saysay 
bilang isang rebolusyonaryong 
hukbo ng mamamayang api. 
Mga pulis na lamang daw ang 
kokontrol sa pis en sekyuriti 
sa kanayunan. Malaking 
kabulaanan! Binigo na natin 
ang Oplan Bayanihan at 
ang alin mang kampanyang 
supresyon ng estado sa 
nakaraan! Sa oras pa lamang 

na sinusulat ng mga pulpol 
na militari taktisyan ang 
kanilang Oplan, bigo na ito! 
Ang ipinagyabang sa midya 
ni Koronel Eduardo Ano ng 
Solcom noong nakaraang 
taon na kakaunti na lamang 
at kasya na lamang daw sa 
isang traysikel ang NPA dito 
sa atin ay sasampal sa mukha 
nila. Mga kasama, hindi na 
tayo kakasya sa bus! Kahit 
istanding pa! Ang pagbigo sa 
Oplan Bayanihan ay ginagawa 
natin hindi sa antas ng iskwad, 
o platun, o kumpanya, o isang 
larangan. Binibigo natin ito sa 
pinakaminimum sa antas ng 
rehiyon kasabay ang iba pang 
mga rehiyon sa lahat ng panig 
ng bansa. Tumanaw tayo 


sa mga susunod na taon sa 
bata-batalyong laki ng yunit 
ng Bagong Hukbong Bayan 
sa lahat ng ating Teatrong 


Gerilya.” 


Sa loob-loob ko ay ito ang 
Kumander ng NPA. Mula sa 
uring magbubukid na pinanday 
ng Digmang Bayan. Parang 
nasa dulo lamang ng mga daliri 
niya ang estratehiya at taktika 
ng pakikidigmang gerilya. 
Nang maging estudyante ko si 
Ka Digo sa batayang paggamit 
ng kompyuter, siya ang 
pinakamasigasig na matuto. 


ok ok ok ok ok 


Aalis akong iiwan ang 
bakpak. 

Magaang ang balikat, 
pero mabigat ang dibdib. 
Aalis akong nakasapatos, 
may malambot na sapin 
ang paa 

pero nakabaon ang tinik 
ng makahiya, mahapdi 
ang hiwa ng dahat sa 


Tiwan ko ang 
pinakamatitibay 

na kubo, hindi humahapay 
sa anumang bagyo, o lindol. 
Hindi natutupok ng 
anumang apoy. 

Hindi naninikluhod ang haligi 
sa anumang kalamidad, 
hinding-hindi nasisindak. 


Naririto ang maraming anak 
na maituturing 

Mga Inay at Itay 

na hindi man siyang 
nagluwal sa akin 

ay kasing-giliw 

ng mga magulang ko kung 
magsabing, 

“Kumain na ba kayo?” 
at “Ingat.” 


Mga simula ng tula na di- 


natapos. Iyan ang last entry sa 
journal ko. 


ok ok ok ok ok 


“Umatend ka sa aktibidad 


, namin, sige na plis,” masuyong 


pagyayaya ng kasintahan ko. 
“Tungkol saan?” 


“E di ba may panawagang 
maglunsad na tayo ng mga 
konsol aktibiti para sa lahat 
ng Parti at UGMO members 
in taym sa 45th anibersari 
selebreysyon.” 


“Sige!” 


“Magsi-share ka ng TOD 
experience mo dun, ha.” 


Noong mismong araw ng 
aktibidad, may naka-project 
sa pader na anino ng mga NPA 
na naglalakad. Sa ibabaw nito 
ay nakasulat ang Pakamahalin 
ang Bagong Hukbong Bayan. 


Tinawag ako sa harapan. 

Entrada ko agad: 


Sa isang jeep na bumibyaheng hangganang Quezon- 
Bicol sila nagpana-panagpo. 


“Pare, badge ha. Army ito.” 
“Brad, pulis,” sabay pakita ng tsapa. 


“Mama, ayre ho ang bayad. NPA ako,” at saka siya 
pumara at bumaba. 


TOLD. - Tour Of Duty 

SAB at RM - Saligang Alituntunin ng Bagong Hukbong Bayan at 
Regulasyong Militar 

GP - Grupong Pang-organisa 

MKLRD - Maikling Kurso sa Lipunan at Rebolusyong Pilipino 

pag-uula - paglilipat ng pwesto ng hayop-pantrabaho 

nag-rekon - pinaiksing reconnaisance, terminong-militar para mag-obserba sa 
paligid ng kampo 

pik-iw - saging na maliliit ang bunga 

kimpi - talangka, katang 

Kalatas - Pangrehiyong pahayagan ng rebolusyonaryong mamamayan sa 
Southern Tagalog 

MLP - Mala-Legal na Pangkat, detached team ng NPA 

GSM - Ganap na Samahang Masa 

Taskum - Tasa-Kumentaryo 

dahat - matataas na damo na matalas at nakakasugat ang dahon 


HANAY 


NI SORAL MALAYA 
waring 'sang pamilyang matikas 
yaong mga nakahanay 


ah! mga bagong rekluta pala nitong 
ating hukbong bayan! 


at, bagamat sa simula'y nangangalay 


ano pa't makalipas lang ang ilang araw, 
sila na'y masasanay 


di lang sa paghanay, kundi pati na rin 
sa arawang pag-iral, 
may pag-alam at paggamay 


kaya naman, sa susunod pang mga paghanay 
turingan nila'y higit na sa magkakapatid, 
bunso man yan o panganay 
may makauring pagtuturingan, 


pagtuwang at pagdamay. 


99 


100 


MANGINIG KA HANGGANG 
TALAMPAKAN, PANGINOON 


NI SILVIA MADIAGA 


Mula sa Sulong ng NDF-Mindanao, Enero 2013 


Manginig ka hanggang talampakan, Panginoon, 
Ginawin ka sa pawis mong 
walang silbi sa Inang Lupa— 
Lupang pinagpala ng kalyuhing mga kamay, 
Lupang malaong ipinagkait sa mga nagbubungkal. 
Nangangatal mong igala ang makapangyarihang tanaw 
Sa mga payag ng manughag-ot, koprasan ng paralukad, 
mga banas, uyapad, kahagnaan, ayop, bangkag 
mga liwanag, kaingin, payaw, basak 
Sa malalawak na plantasyon ng saging, goma, pinya, palkata 
Sa magkakarugtong na kampo ng mga sakada 

Nagbabawa na ang lason ng iyong pangako’t nobena 
Nawawalan ng talim ang mga pamahiin mo't bibliya. 
Ang mga bulung-bulong ay nagiging pulong, 

mga grupo'y nagiging samahan, nagiging unyon. 
Mangatog na ang iyong tuhod, Panginoon, 
Magsumukot kang kasama 

ang mga kabagang mong puting santo-santita 
Wala nang dalang kilabot ang inyong latigo at espada; 

mga baril, bilangguan, batas 
Sa masang magsasakang ngayo'y umaaklas. 

Mula sa palusong, operasyon tago 

tungo sa dayalog, komprontasyon... 

Kumpiskasyon! 

Hinahamon nila ang inyong mga babala't banta 
Ang di ipinawika sa kanila'y iniuusal ng sandata 
Baya'y umaalsa, bayan ay lalaya 
Itatanghal ang tunay na langit dito sa lupang sagana 
At di ka na kikilanling Panginoong 

Maylupa. 


payag - Hiligaynon ng maliit na kubo sa taniman 

manughag-ot - Hiligaynon ng magsasakang gumagawa ng mga hibla ng 
abaka mula sa saha 

koprasan - pinaglulutuan ng tinutuyong kopra sa Bikol 

paralukad - magsasakang gumagawa ng kopra sa Bikol 

banas at bangkag - iba't ibang Ilokanong katawagan sa palayang walang 
patubig sa bundok 

uydpad - Kinaray-a ng palayang tubigan sa Panay 

kahagnadn - Cebuano ng palayang tubigan sa Leyte 

ayop at liwanag - iba't ibang katawagan sa mga kaingin sa Albay 

basák - palayang tubigan sa Cebu, Bohol at Leyte 

payaw - hagdan-hagdang palayan sa Kordilyera 

TIYO CARDING 


NI KALAYAAN ESGUERA 
Mula sa Sulong ng NDF-Mindanao, Enero 2013 


Nagpadala og mensahe 

si Tiyo Carding 
Ang tiyo nato nga dili tiyo 
May mensaheng gipaabot 
Nagsuksuk og 45 
Kulang daw iyang bahin 

sa humay nga giani. 
Pag-ingon ko nga gidumog ang tanom 

Sa peste ug ilaga, 

Gihatagan tag semana aron mag-alsa-balutan 
Dugay na daw gani ang semana 
Kay wala man tay mga gipanag-iyahan 
O, husto siya. Wala tay gipanag-iya bisag unsa 
Ang yutang dugay na natong gitikad dili atoa 
Ang kabaw nga gialimahan dili atoa 
Hasta ang humay ug mais dili sab atoa. 
Wala kitay gipanag-iya gawas sa kusog 
Nga naglatay sa atong kaugatan 
Ug kining sundang nga gitakin 
ug dugay nang gibaid niining malungtarong pag-alsa 

TIYO CARDING 


SALIN NG ULOS 


Nagpahatid ng mensahe 
si Tiyo Carding 

Ang tiyo nating di naman t 

May mensaheng ipinaabo 

Nakasukbit ng .45 

Kulang daw ang kanyang par 
sa palay na inani. 

Nang sinabi kong ang tanim ay inatake 

Ng peste at daga, 

Binigyan tayo ng 'sang linggo para mag-alsa-balutan 

Matagal na nga raw ang linggo 

Dahil wala naman tayong pagmamay-ari 

Oo, tama siya. Wala tayong pagmamay-ari kahit ano. 

Ang lupang matagal na nating binubungkal ay hindi sa atin 

Ang kalabaw na inaalagaan ay hindi sa atin 

Maging ang palay at mais ay hindi rin sa atin. 

Wala tayong pagmamay-ari maliban sa lakas 

Na dumadaloy sa ating mga ugat 

At itong sukbit na itak 

na laon nang hinasa nitong matagalang digma. 

SI ROSITA AT SI YOLANDA 


NI MARIA CATALONAN 


Maikling kwento mula sa panayam kina Ka Gabby 
at Ka Louie 


hindi makatulog si Dodot sa tunog ng haplit ng ulan sa 
bintana. Parang pinalakas pa ng dilim ang pagaspas ng mga 
dahon ng mga punong nagsasayaw sa hangin. 


S a kanilang bahay na tulad ng bahay ng sino mang bata, 


“Pahinga na, Anak, malayo sa atin ang dinaraanan ng bagyo. 
huwag kang matakot, wala tayo sa panganib.” Hinaplos-haplos 


YS nanso 2014 


ng ina ang buhok ng nababalisang bata. “Ituwid mo nga ang 
katawan mo, masyado ka nang nakabaluktot, 0, pwede ka nang 
isilid sa sako.” 


Napangiti nang hilaw si Dodot sa biro ng ina. Hindi naman 
talaga siya natatakot sa hangin at ulan. Ang totoo’y nag-aalala 
siya sa dinaraanan ng bagyo—ang lugar na kinaroroonan ng 
kanyang ama. 


“Si Tatay...” 


Hindi niya mabigkas ang kanyang nadarama, ngunit 
nadakip agad ito ng ina. 


“Maraming tutulong sa Tatay mo, sa lahat sa kanila, sa mga 
tinatamaan ng bagyo. Kukwentuhan na lang kita, ha. Makinig 
ka at magpakapanatag.” 


“Tulad mo, alalang-alala si Ka Rosita sa nangyayari nang 
tumama ang superbagyong Yolanda sa Guian, sa Leyte. Hindi 
lang kasi ang tatay niya ang nandun, kundi buong pamilya 
niya—tatay, nanay, mga kapatid. Di ba, nabalitaan naman natin 
ang nangyari sa Leyte, hinampas ng mga higanteng alon ang 
buong syudad at mga bayan, mas mataas pa sa simbahan, kasing 
taas ng bahay-kubong pinaglalaruan mo sa ibabaw ng punong- 
kahoy... 


Tulad ng Tatay mo, malayo si Ka Rosita sa kanyang pamilya. 
Isa siyang kasapi ng Bagong Hukbong Bayan at kumikilos siya 
sa hanay ng masa ng Tarlac. Kaya't narinig na lang niya sa 
radyo ang nangyari. Ilang beses niyang sinubukang tumawag sa 
kanilang bahay pero nasira pala ng bagyo ang lahat ng linya ng 
telepono doon kaya walang sumasagot. Sa sobrang pagkabahala, 
nagpaalam siya sa mga kasama na uuwi muna para tumulong sa 
pamilya niyang nasalanta ng bagyo. 


Pero iba ang naisip ng mga kasama sa kanyang yunit. 
Napakalakas ng dumaang bagyo, at hindi kakayanin ni Ka Rosita 
ang tumulong kung mag-isa lamang siya. Kaya pinagpasyahan 
nilang maglunsad na lang ng operasyon tulong sa kanilang lugar 

para makapagpadala ng tulong, hindi lang sa pamilya ni Ka 
Rosita, kundi sa iba pang pamilyang nasalanta ng bagyo. 


Syempre, nag-aalangan si Ka Rosita kung uubra ang 
ganoong plano. Kadaraan pa lang ng Bagyong Santi sa Gitnang 
Luzon. Di man kasing 
lakas ni Yolanda, hindi 
rin naman pipitsuging 


bagyo si Santi dahil 


bareta de kabra, at 
f sudsod ng pison nang 
dumaan siya, kaya 
pinatumba niya ang 
maraming poste ng 
koryente, inilipat ang ilang bubong sa katabing bahay, pinadapa 
ang mga tanim ng masa doon— sibuyas, palay, at mais—marami 
ang nabunot. Pinahapay rin ang mga puno ng kalamansi at 
mangga, nakahubad na kumakaway na ngayon sa langit ang 
kanilang mga ugat. Paano pang tutulong ang mga magsasaka 
rito kung sila nga’y nangangailangan din ng tulong? Pero wala 
naman siyang magawa, dahil putol naman ang mga byahe 
papuntang Leyte. 


Nang pulungin ng yunit ng hukbong bayan ang mga grupong 
pang-organisa ng magsasaka, kababaihan at kabataan sa baryo, 
nagkaisa silang tutulong kahit katatapos pa lang ng pananalanta 
ni Santi, dahil mas malawak ang dinaanan ni Yolanda. At ang 
mga nasalanta roon ay mga masa ring katulad nila na walang 
maaasahang tulong mula sa reaksyunaryong gubyerno. 


Habang nagtuturuan, nagduduruan, nagsisisihan at 
nagpapasahan ng pananagutan ang mga pulitiko sa pambansang 
gubyerno at sa lokal na gubyerno, ang mga kasama sa hukbong 
bayan ay nakahiram ng isang kulung-kulong na may 15 
litrong gasolina, at naglibot sa mga baryo para manawagan at 
mamahagi ng mga polyeto. Pinulong nila ang mga grupo sa iba't 
ibang baryo. Ipinaliwanag nila kung paanong ang kayabangan at 

kabagalan ng gubyerno ay nagpapalala pa sa kahirapan ng mga 
nasalanta. 


Tumawid ang panawagan sa mga kaibigan, kamag-anak, 
kapitbahay. Dumagsa ang mga volunteer para sa pangangalap ng 
relief goods, mga nanay, mga tatay, na mga kasapi ng PKM at 
MAKIBAKA. Ang mga kabataang kasapi ng KM ay tumulong 
sa pagpipinta ng mga banner na inilagay sa mga sasakyang 
naglibot, sa paggawa ng mga polyeto, at paghahakot ng mga 
natipon. Ang mga hindi nakasama sa pangangalap ay nag- 
ambag para sa sasakyan, gasolina at pagkain ng mga volunteer. 
Nagtakda ng mga lugar sa bawat baryo kung saan ihahatid ang 
mga natipong tulong. 


Sa paglilibot ng mga sasakyan, kusang lumabas sa kanilang 
bahay ang masa para iabot ang tulong. 


May isang batang humabol sa sasakyan ng mga volunteer, 
bitbit ang supot na may isang gatang na bigas at kalahating 
kilong asukal. Nagsigawan ang mga bata sa palibot para tumigil 
ang tricycle, pero malayo na nang mapansin ng mga nakasakay 
na kasama. Hapung-hapo ang bata sa kahahabol, kaya ang 
volunteer na lang ang bumaba para balikan ang bata. 


May isang magsasakang may gamit sa pangongoryente 
ng isda na nagpahiram ng kanyang baterya para magamit sa 
sound system 
ng naglilibot na 
sasakyan. 


May isang 95 
taong gulang na 
lola na pagkabasa 
ng polyeto ay 
inutusan ang 
anak na umutang 
ng isang salop na 
bigas sa tindahan 
para iambag sa 

mga biktima ng bagyo. 


May mga tindahan namang 
í ą nadaanan na nagbigay ng 
ð ilang balot ng noodles at mga 
sardinas. 


Ang ilang gatang na bigas 
ay naging ilang salop hanggang 
naging ilang kaban. Ang ilang 
. pirasong damit o kumot ay 
naging puu-puong sako, ang 
sampu-sampung pisong ambag 
ay naging ilang libo. 


Hanggang maging ang mga 
upisyal ng burges na gubyerno sa lugar ay nagbigay na rin ng 
kanilang ambag sa mga kasama. Nanawagan na rin ang mga 
simbahan. Dumagdag ang ambag na mga sasakyan, gasolina, 
lugar na bagsakan ng tulong, at mga mamamayang tumulong 
sa paghakot. Dalawampu't isang barangay sa apat na bayan ng 
Tarlac ang kumilos para tumulong sa mga biktima ni Yolanda. 


Bawat balot ng relief goods na kanilang inihanda ay nilagyan 
ng maliit na sulat, mga mensahe ng pakikiisa. May mensaheng 
nakikiramay sa kanilang pagkakasalanta. May paghimok sa 
kanila na magpakatatag at patuloy na magsikap makabangon. 
At may mga mensahe ring nagpapaalala na kung ano man ang 
mangyari, ipagpatuloy ang pakikibaka, at naririto ang malawak 
na masang handang tumulong sa kanila. 


Ipinasa ang saku-sakong nabalot na relief goods sa mga kasama 
sa ibang organisasyon, at ipinasa sa iba pang kasama, at ipinasa, 
at ipinasa, hanggang makarating sa baryo nina Ka Rosita. At 
pagkatapos ng ilang panahon, naugnayan niya sa selpon ang 
mga kamag-anak, at maliban sa isa na nabagsakan ng pader, 
lahat ay ligtas. Tumulong pa nga sila sa paglilinis ng balon na 
mapagkukunan ng inuming tubig, at sa iba pang mamamayan sa 
baryo na mas malala ang pinsala kaysa kanila. 

Ang mamamayan sa larangang gerilya nina Ka Rosita ay 
ilan lamang sa malawak na masa ng sambayanang Pilipino 
na tumutugon sa mga kagipitang hinaharap ng kapwa nila 
masa sa pamumuno ng bagong gubyernong itinatatag ng 
rebolusyonaryong kilusan sa kanayunan. Habang lumalakas ang 
rebolusyon, habang tumataas ang kamulatan at lakas ng masa, ay 
lalong nakatitiyak sila ng mabilis at taus-pusong pagtutulungan 
sa pamumuno ng Partido at ng hukbong bayan. 


“Kaya nga, Anak, huwag kang mag-alala kay Bagyong 
Zorayda na dumaraan kina Tatay mo ngayon. Naharap nga ng 
mamamayan sa Mindanao noon si Bagyong Pablo at patuloy 
sila ngayong nakikibaka, patuloy na sumusulong ang digmang 
bayan. Hindi mapapabayaan ang Tatay mo...” 


Ngunit nakanganga ang bibig ni Dodot. Tumutulo na ang 
laway. 


Nakangiting inayos ng ina ang kumot ng nahimbing na 
anak. Siya man ay nag-aalala rin sa kanyang asawa at mga 
kasama nitong mandirigma ng hukbong bayan dahil alam 
niyang basa at nilalamig sila ngayon dahil hindi naman kaya 
ng mga pansamantalang bubong sa gubat ang lakas ng hangin. 
Subalit alam niyang walang bagyo, walang operasyong militar 
ng kaaway, walang malawak na kagutuman, ang hindi kayang 
harapin at pangibabawan ng rebolusyonaryong mamamayang 
nagkakaisa at matibay ang kapasyang lumaban. 


kulung-kulong - ang sasakyang ginagamit sa pagbyahe ng mga hayop sa 
bukid tulad ng baboy at kalabaw 

MASS WORK 


NI JOVEN OBRERO 


In mass work there is another kind 
of waiting 
We wait for the peasants to gather 
and build their group 
We wait for them to speak, we listen long 
and hard to what they have to say 
We wait for them to understand our call 
before they'll make a move 


But as reason turns to fervor and 
fervor into action 
We reap our gains painstakingly and 
theory becomes material force 
group by group, barrio by barrio 
guerilla front by guerilla front 
our mass base grows. 
In turn the masses wait for us 
with the sweet fruits in season 
and to update us of what goes on 
in the barrio. 
How the land contractors came. 
Who were for or against the lease. 
We listen to each essential and 
intimate detail. They wait for 
our opinions and our suggestions 
what to do, how to go about things. 


But the enemy comes to destroy what 
we have built 

They kill and ravage, loot and burn 

ina frenzy to maintain their tyranny. 

At times we can’t do anything but wait 

in the peripheries, quietly and in secret. 

Only the masses know where we are, 

they bring us food and information. 

Very soon, and after many casualties, the 
enemy subsides 

to attend to other areas and many other areas 

till they are stretched to breaking point. 


Then we rebuild again, and again. 
Group by group, barrio by barrio 
guerilla front by guerilla front 

the masses will wait for us. 

Patiently and 

without fail. The masses will wait for us. 


Waiting is indeed a discipline 
a test of iron will 
and in our war, a way of life. 

GAWAING MASA 


SALIN NG ULos 


Sa gawaing masa ay may kakaibang tipo 
ng paghihintay 
Hinihintay natin ang mga magsasakang magtipon 
at magtayo ng kanilang grupo 
Hinihintay natin silang magsalita, nakikinig tayo nang matagal 
at matiyaga sa anumang sasabihin nila 
Hinihintay nating magagap nila ang ating panawagan 
bago sila gumawa ng anumang kilos 


Ngunit kapag ang katwiran ay nagiging damdaming maalab at 
ang damdaming maalab ay nagiging pagkilos 
Inaani natin ang ating mga tagumpay at 
nagiging materyal na pwersa ang teorya 
grupo at grupo pa, baryo at baryo pa 
larangang gerilya at mas marami pang larangang gerilya 
lumalago ang ating baseng masa. 
Kapalit nito'y hinihintay na tayo ng masa 
dala ang pinakamatamis na mga prutas ng panahon 
at upang balitaan tayo ng mga pangyayari 
sa baryo. 
Kung paano dumating ang mga kontratista sa lupa. 
Kung sinu-sino ang sang-ayon o tutol sa pagpapaarkila. 
Nakikinig tayo sa bawat esensyal at 
masikot na detalye. Hinihintay nila 
ang ating mga opinyon at mungkahi 
anong dapat gawin, paano haharapin ang mga pangyayari. 


Ngunit dumarating ang kaaway para sirain ang alinmang 
naitayo natin 

Pumapatay sila at nananalanta, nandarambong at nanununog 

Sa hibang na pagpapanatili ng kanilang tiranya. 

May mga panahong wala tayong magawa kundi maghintay 
sa mga gilid, tahimik at lihim. 
Ang masa lang ang nakaaalam kung tayo'y nasaan, 
Hinahatdan nila tayo ng pagkain at balita. 
Di magtatagal, pagkatapos ng maraming kaswalti, ang 

kilos ng kaaway ay huhupa 
upang humarap sa iba pang erya at maraming iba pang erya 
hanggang mabanat na sila sa bingit ng pagkasira. 


Pagkatapos ay magtatayo tayong muli, at muli. 
grupo at grupo pa, baryo at baryo pa 

larangang gerilya at mas maraming larangang gerilya. 
Hihintayin tayo ng masa 

Matiyaga at 

Tiyak na tiyak. Hihintayin tayo ng masa. 


Tunay ngang ang paghihintay ay isang disiplina 
isang pagsubok sa bakal na kapasyahan 
at sa ating digma, ang atin nang pamumuhay. 

MAPULANG PAGPUPUGAY 
KAY KASAMANG GAB 


NI YENG KASANAG 


matapat na Komunista, masigasig na punong kumander ng 

BHB, huwarang kasama at mapagmahal na asawa at ama. 
Sa depensibang labanan sa Bubon Dos, Camiling, Tarlac noong 
gabi ng Hulyo 30 hanggang madaling araw ng Hulyo 31, 2013, 
hindi sila sumuko sa harap ng ilandaang kaaway. Ubos-kaya 
silang lumaban hanggang magbuwis ng buhay. Kasamang nasawi 
ni Ka Gabriel sina Ka Rustom (Mateo Maong Capinding), Ka 
Johnny (Andrew Manuel), Ka Diego (Rodolfo dela Cruz), Ka 
Daniel (Rendal Garingo), at si Ka Irish o Ka Eli (Rachel Dorothy 
Holanda). 


S a pulang larangan ng Gitnang Luzon, pinanday ang isang 


Siya si Kasamang Nicolas Villaflor Patun-og. Nagwakas 
ang kanyang buhay ngunit hindi ang kanyang maningning na 
pakikibaka. Nakatatak na ang kanyang kasaysayan, ang kanyang 
bayanihan. Alamat na si Ka Gab ng sambayanan at ang alamat 
ay nananatiling buhay. 


Sa kahabaan ng riles at komunidad ng maralita sa Caloocan ay 
kilala siya bilang Ka Gani at Ka Levi. Sa probinsya ng Aurora, Ka 

Brando at Ka Mayet. Pero sa Pampanga at Bataan Ka Gabriel o 
Gab ang pangalan niya. Ka Miguel, Ka Brix, Ka Mael at Ka Gani 
naman sa Zambales. Ka Aquil sa Pangasinan. Sa ‘Tarlac, siya ay 
si Ka Dado. Sa kanyang pamilya, siya ang magiliw, masipag at 
simpleng si Ola. Siya rin ang malambing at maalalahaning si 
Tatay Nick sa kanyang mga anak. Siya si Pangga, mapagmahal 
na asawa at kasama. 


Iba't ibang pangalan, iisang katauhan na ang kabayanihan ay 
hindi malilimot magpakailanman. 


Buhay niya ang buhay na kakahig bago makatuka. Sa burak 
ng estero at bunton ng basura sa makikipot na eskinita ng 
syudad, natuklasan niya ang karapatang ipinagkait ng estado 
sa kagaya niya. Namulat, nag-organisa, nakibaka para sa 
pambansang demokrasya! 


Aktibista. Hayskul. Kasapi ng Gamma Epsilon. Working 
student sa janitorial services. Matalino. Pag-asa ng mga kapatid 
na makakatulong sa hinaharap. Organisador sa komunidad ng 
maralita sa Caloocan. Wala pang disi-otso nang nagpultaym. 
Matalas sa pagsapol sa kongkretong kalagayan ng lipunan, 
matiyaga sa panlipunang pagsisiyasat at pagsusuri sa uri, 
masigasig sa propaganda, at nasanay makipag-aralan sa mga 
kasama at masa. Malapit sa masa, magiliw na kasama. 


Agad siyang nagboluntaryo nang itayo ang Alex Boncayao 
Brigade (ABB) habang Kalihim ng Komiteng Seksyon ng 
Partido sa Caloocan at masiglang namuno at lumahok sa mga 
operasyong partisano na nagtatamasa ng malawak na suporta 
ng masa. 


Sinalungat ang agos ng hibang na insureksyunismong lunsod. 
Kumapit nang mahigpit sa saligang prinsipyo. Nagtiwala sa 
masa, nanalig sa Partido. Di siya iginupo ng nananalasang 
rebisyunismo. 


Kalaunan, dumami ang proyektong militar na iniaatas sa kanila. 
Hindi na umaalinsunod sa linyang masa ang marami rito. Kaya 

noong 1991, tatlo silang nagpasya na lisanin ang kalunsuran 
kahit walang pahintulot ng kanilang nakakataas na organo. Ang 
kanilang ginawa ay naghudyat para sumunod din ang iba. Ang 
mga nagpatianod sa agos ng linyang SCO ay nalulong sa lantay 
militar na gawain, nahiwalay sa masa at nabulid nang tuluyan sa 
korapsyon at gangsterismo. 


Masalimuot man ang landas ng pagwawasto, sa malawak 
na larangan ng Gitnang Luzon kanyang binuno. Batayang 
prinsipyo, binalik-aralan at isinapuso. Umugat sa magsasaka, 
pinagtibay ang paninindigan. Sa kanayunan pangunahin ang 
armadong pakikibaka. 


Sa Aurora siya ganap na naging Pulang mandirigma, di 
ng partisano, di ng ABB kundi ng BHB. Naging bahagi ng 
pagpapanibagong sigla ng Aurora at higit pang paglawak. Taong 
1993 ay naging kagawad ng Komiteng Probinsya. Mula sa yunit 
na laking-iskwad noong 1995, nadagdag pa ang isang laking 
seksyong Distritong Yunit Gerilya sa Sentral Aurora kung saan 
gumampan siya bilang kalihim at CO. Kasabay na naitayo 
ang dalawang iskwad sa Timog Aurora at isa pang iskwad sa 
hilaga. Sa sentrong bayan ng Baler, naitayo ang hayag na mga 
organisasyong masa ng kabataan, kababaihan at katutubo. 
Mula sa pagiging pinakahuling probinsya sa Gitnang Luzon 
noong 1992, ang Aurora ang naging pinakamalaki, sa usapin 
ng hukbong bayan at kasapian ng Partido noong 1995. Noong 
1998, naging delegadong may boto si Ka Gab sa kumperensyang 
naghalal ng Komiteng Rehiyon ng Gitnang Luzon. 


"ilipat ka na sa Pampanga-Bataan. Ikaw ang CO ng yunit, 
rekoberi at ekspansyon ang gawain. Bukod sa militar, kaharap 
din ninyo doon ang MLPP-RHB." Ito ang buod ng atas sa kanya 
ng Partido noong 1998. Ito ang kauna-unahang paggampan 
niya bilang CO sa ibang probinsya na bago pa man din sa 
kanya. Gayunman, ito ang kasanayan niya. Dito siya sinanay ng 
Partido at ng Hukbo. Lagi niyang sinasabi sa mga sinasanay na 
opisyal, “Hindi ka bibigyan ng tungkulin ng Partido kung hindi 
mo kaya. Bago mo sabihing hindi kaya, sabihin mo munang 

“sisikapin kong kayanin.” Palasak rin niyang ekspresyon ang 
“manalig ka sa Partido!” 


Pinamunuan niya ang konsolidasyon sa kabundukan ng 
Floridablanca na nagsilbing angklahan ng gawain sa laylayan 
ng Bataan at Pampanga. Tampok dito ang pag-aangat sa antas 
ng mga organisasyong masa at pagtatayo ng mga sangay ng 
Partido sa lokalidad. Inilunsad nila ang rebolusyong agraryo sa 
kabundukan, kakumbina ng masisiglang pakikibakang masa sa 
kapatagan at baybaying dagat ng Bataan. Sa ganito lumahok 
ang malawak na masa sa digmang bayan, inilantad at itinaboy 
ang RHB sa saklaw ng larangang gerilya. 


Pinapanauli at pinagyaman niya ang kulturang matubag o ang 
grupo ng mga mandirigmang Ayta bilang kwerpo ng milisyang 
bayan. Pagpapakita ito ng mataas niyang pagpapahalaga sa 
katutubong kultura at matiyagang pamamatnubay para isanib 
ito sa rebolusyonaryong kultura at pakikibaka. Saanman siya 
pumunta, malapit sa kanya ang katutubo. Kaya nga sa lugar ng 
katutubo niya piniling idaos ang kanilang kasal noong 2000 at 
Ayta na kasapi ng Partido ang isa sa kanilang ninong sa kasal. 


Tinalunton ang kabundukang sementeryo ng hukbo kung 
tagurian. Pinukaw sa malaong pagkakahimbing ang mga 
nananahang nilalang. Sa kalaharan, mga burol at dalisdis 
kasama silang naglinang. Itinayong pulang larangan, muog ng 


digmang bayan. 


Pinamunuan niya ang pagbubuo ng larangan sa Timog 
Zambales noong 2000. Bilang tanging senior cadre sa yunit, siya 
ang pangunahing tumiyak sa pampulitikang tungkulin ng BHB 
at matiyagang nagsanay ng mga giyang pampulitika at opisyal 
militar. Hawak ang wastong relasyon ng konsolidasyon at 
ekspansyon, mabilis nilang pinatatag ang base sa kabundukan 
at nagpalawak sa dalisdisan ng San Marcelino, Subic, Castillejos 
patawid sa haywey tungong baybaying dagat ng San Felipe, 
Cabangan, Botolan at Palawig. Ibinunga ng inilunsad nilang 
rebolusyong agraryo at tuluy-tuloy na pagbira sa may krimen sa 
mamamayan at kontra-rebolusyonaryong elemento ang pagsigla 

ng rekrutment sa BHB at paglaki ng kasapian ng Partido sa 
lokalidad. Taong 2002, tumayo nang hiwalay na larangang 
gerilya ang Timog Zambales sa Pampanga-Bataan. Kalaunan, 
pinagdugtong ng Timog ang Botolan, Iba at Palawig sa Hilaga 
at Tarlac sa silangang bahagi. 


Kahit nanalasa ang Operation Bantay Laya, hindi naipagkait 
ng estado ang estratehikong mahabang kabundukang Zambales 
at ang masa na siyang makapal na gubat para sa pag-iral ng 
BHB. Sa katunayan, sa ilang pagkakataon ay kinupkop nito ang 
mga yunit ng hukbo mula sa kapatagan ng Pampanga, Bataan, 
Bulacan at Tarlac. Lunsaran din ito ng mahahalagang pagtitipon 
ng rehiyon. 


Ikalawang hati ng taon 2006 nang itagubilin ng nakatataas na 
organo na tumulak ang buong platun ng Timog Zambales sa 
Norte para buuin ang larangan ng North Zambales-Western 
Pangasinan. Walang bahid ng alinlangang tumalima siya sa atas 
ng Partido. Nang iniwan niya ang Timog Zambales, malalim at 
malapad na likuran na ito ng kapatagan ng Timog na bahagi ng 
Gitnang Luzon. 


Magkakanugnog na larangan, malaking teatro ng digma. 
Umpisa sa pinag-isang tropa, sa larangang pinag-isa. Mga 
kahinaan at limitasyon, sama-samang lalagpasan. Mataas 
na antas ng digma'y pag-aaralan sa mismong pagganap sa 


digmang bayan. 


Katuwang ang mga bagong itinalagang kadre, pinatatag nila ang 
mabundok na bahagi ng Masinloc, Candelaria at Sta Cruz. Sa 
maikling panahon ay inabot ang laylayang bahagi ng mga ito. 
Taong 2008, pinagsanib ang yunit ng Tarlac at Zambales. Binuo 
ang larangan sa Kanlurang plangka na labas sa hangganan ng 
probinsyal na pagkakahati ng reaksyunaryong gubyerno. Higit 
na pinalakas ang pamumuno ng Partido sa pagsasanib ng 
mayamang karanasan at kaalaman ng mga kadre at mandirigma. 
Ipinagkatiwala sa kanya ng Partido ang pagiging punong 
kumander ng pinagsanib ng yunit. Muli, tinanggap niya ang 

tungkulin at masikhay itong § ae 
ginampanan. pb # 


Taktikal na iniwan ang | 
bahaging kapatagan ng Tarlac 
atlaylayan ng Zambales upang 
patatagin ang estratehikong | 
kabundukang hangganan 
ng Tarlac, Zambales at $ 
kanlurang Pangasinan. Bilang — 

Punong Kumander, pinangunahan niya ang pagbabata sa mga 
kahirapan at sakripisyo na hinihingi sa ganitong kalagayan. 
Malaki ang ginampanan ng seksyong pampulitika ng yunit para 
pasiglahin ang gawaing pampulitika sa hukbo at iangat sa antas 
pang-ideolohiya ang pagharap sa mga hirap at sakripisyo. 


Ang pagsulong sa pagtatayo ng baseng masa at rebolusyong 
agraryo ay sinalubong ng malalaking kampanyang militar. 
Subalit hindi naitaboy at nakulong ng estado ang BHB sa hindi 
mataong lugar sa kabundukan at hindi napigilan ang pag-abante 
ng BHB sa patag na makapal ang masang magsasakang dapat 
organisahin. Sa tuluy-tuloy na pagbaka sa konserbatismo sa 
pulitika at larangang militar, nakamit ng larangan ang lapad sa 
kapatagan hanggang baybaying dagat. 


May kalakasang pinanday mula sa mga kahinaan. May 
kahinaang palatandaan ng ibayong pagsulong. Pamamatnugot 
ng Partido ang laging isinasapuso. Hanggang kamatayan ang 


prinsipyo'y hindi nagupo. 


Kagawad siya ng Komiteng Rehiyon sa Gitnang Luzon. Bilang 
pinuno, demokratiko ang kanyang istilo. Matamang nakikinig. 
Mapanghikayat ang kanyang paraan. Huwaran ng simpleng 
pamumuhay at puspusang pakikibaka. Matiyagang maglinaw 
ng mga disiplina't patakaran. Namumuno sa pamamagitan ng 
halimbawa upang mahikayat ang mulat na disiplinang bakal sa 
hanay ng mga Pulang mandirigma. Magiliw at mapagbiro siya 
sa masa at kasama. Dulugan ng may problema, gawain man o 
personal. Ninong siya ng halos lahat ng kasamang ikinakasal. 

Karaniwang mandirigma siya sa araw-araw. Masayang kalahok 
sa gawain — ehersisyo, pagluluto, pangangahoy, pag-iis-is at 
pagdadala ng kaldero. Hindi siya makata o manunulat pero 
aktibo sa gawaing kultura. Minsan ay gumampan siyang papet 
na nagmonolog sa kalagayan ng mga manggagawa. Tuwang- 
tuwa ang masa nang nakita siyang nakaupo na maliit ang mga 
kamay at paa'y umikli. Nasorpresa maging ang mga kasama sa 
pagtatanghal. Hindi rin siya pahuhuli sa kantahan sa mga pulong 
masa. Sa kampo, sanay na ang mga kasamang marinig siyang 
kumakanta ng mga rebolusyonaryong awitin sa kanyang pwesto 
o sa kusina. Inspirado sa solong konsyerto o duweto nilang mag- 
asawa, sasabay na rin ang ibang mga kasama at mapupuna na 
sila sa ingay kasunod ng tahimik na tawanan. 


Punong kumander militar, kaya mapagsuri siya sa kanyang 
mga kakayanan at limitasyon. Nangunguna sa pamumuna 
at pagpuna-sa-sarili at sa paglalagom. Puspusan ang kanyang 
pagsisikap na mamuno ayon sa hinihingi ng pagsulong ng 
gawain. Ikinalulugod niya ang pag-abante sa kasanayan at 
kaalaman ng mga bago at higit na mas batang mga kumander. 
"Kailangang dumami tayo. Mabilis na susulong ang digma kung 
marami tayo." Sa katunayan, ipinahayag niya ang kahandaang 
magbigay-daan sa pagsulong ng ibang kumander na pwedeng 
pumalit sa kanya kung may higit na karapat-dapat sa tingin ng 
Partido. 


Sa kanya, ang pagiging Punong kumander ay hindi kakambal 
ng senyoridad o tagal sa BHB. Ito ay nangangahulugan ng 
responsibilidad at pananagutan na kailangang ubos-kayang 
gampanan, tanganan at panindigan. Ito ay kahandaang 
magsakripisyo, pagiging bukas na matuto at pakikipag-aralan 
sa mga Pulang mandirigma at kapwa kumander, at sa masa. 
Ito ay kapasyahang pamunuan ang BHB para gampanan ang 
tungkulin bilang pangunahing instrumento at katuwang ng 
Partido sa pagpapatupad ng programa ng DRB hanggang sa 


ganap na tagumpay. 


Sa kanyang mga anak, siya ang malambing at maalalahaning 

tatay. Halos pitong taon silang di nagkita. Malaking sakripisyo 
pero di niya maiwanan ang yunit para dumalaw. Mahigpit 
ang sitwasyong militar. Kailangang ikonsolida ang yunit. 
Mahal na mahal niya ang mga anak kaya't kahit malayo, hindi 
siya nagkulang sa pamamaraan para ipadama ang kanyang 
pagmamahal -- sulat, tawag sa telopono, at tulang likha nilang 
mag-asawa na nilapatan ng musika ng mga kasama. “Kahit kami 
ay malayo, kapiling namin kayo sa isip at sa puso. Pagmamahal 
namin sa inyo, nagpapaalab sa prinsipyong paglingkuran ang 
masa hanggang tagumpay.” 


Sa kanyang asawa, siya ang mapagmahal na kasama sa 
buhay at pakikibaka. Malambing, maalalahanin, maasikaso, 
pinagkukulay rosas ang paligid. Lagi niyang sinasabi, “Dapat 
pangalawa lamang ako sa puso mo. Kailangang maunang lagi 
ang pagmamahal sa rebolusyon.” Ito rin ang malimit niyang 
payo sa mga kasamang magkarelasyon at mag-asawa. Para sa 
kanya, anumang mga pagkakaiba at tunggalian ay malulutas 
kapag may pagkakaisa sa prinsipyo. Mas malusog ang mga 
pusong umiibig kapag inaruga ng makauring pagmamahal. 


Ang tanging parangal na kanyang hiling, ibayong isulong 
ang kanyang simulain. At sa inyong paggunita sa kanyang 
kadakilaan, halawin ang aral 
ng kanyang kabayanihan. 


Siya si Kasamang Nicolas Villaflor 
Patun-og. Ang kwento ng buhay 
niya ay kwento ng karaniwang 
taong mulat, rebolusyonaryo at 
inihandog ang buhay bilang isang § 
Komunista. Karaniwang taong 
rebolusyonaryo at Komunista, 
kaya't naiiba at katangi-tangi. 


Mabuhay ka, Ka Gab! 

AKO ANG BAGONG HUKBONG BAYAN! 


NI MACARIO SALAKAY 


Ito ay nirebisang bersyon mula sa orihinal na isinulat noong Ika-29 
ng Marso 2009 sa larangan ng Tarlac, Central Luzon 


Ako ang Bagong Hukbong Bayan! 

Luwal ng isang maigting na makauring tunggalian 
Maalab na inaruga, masuyong kinalinga 

Na aking Inang Larangang pandigma. 


Nuno ko ang magigiting na mga bayani't martir 

Ng makaysayang pagtutuos sa Mactan, Pugadlawin at Tiradpass 

At ngayon - sa panahon ng pambubusabos ng hayok na 
Imperyalistang Kano 

Ako ang Pulang hukbo ng nag-aalsang sambayanang Pilipino! 


Patnugot ko ang Marxismo-Leninismo-Maoismo 

At ang Partido Komunista ng Pilipinas 

Ako ay may patnubay sa pagtahak sa kadiliman 
Tinatanglawan ng dakilang liwanag ang wastong landas. 


Ang agham at sining ng digmang bayan 

Gintong pamana ng Tagapangulong Mao 

Sa aki'y animong kaluluwang nagkatawang lupa, 

Sa pamumuno ng lider-gerilyang Amado Guerrero ang ngalan. 


Ako ang hukbong may mga pulang kumander at mandirigma 
Diwa nila'y di pagagapi, disiplina'y aserong bakal 
Paninindiga'y walang kasingtibay, sila ang pinakamahuhusay 
At pinakamabubuting mga anak ng bayan. 


Ako ang isang diklap na naging isang kaparangan ng apoy 
Naglalagablab, natutupok mga kabundukang madadawag 
Pinagbabaga maging ang lupang tigang, 

Ningas ko'y pagapang mula sa kabundukan pasulong sa kapatagan. 

Ang taglay kong init ay nagpapaalab sa puso’t 

Damdamin ng mga api't kapuspalad ng kanayunan 
Kaalinsabay ay nagsasanib ang talas ng isip at lakas ng bisig 
Moog ng paglaban ang dating tumatangis na mga bukid. 


Masdan ang bumabangong alikabok, sumasanib sa hangin 
Isang dambuhalang buhawing nagtataglay 

Ng Pulang kapangyarihang sa mga panginoong dantaong naghahari 
Ay walang pakundangan at sa kanila'y magbabagsak! 


Nakapagtitipon ako ng armadong lakas 

Sa walang puknat na pagwakwak sa dibdib 

At pagbigwas sa ulo ng pasistang halimaw 

Tunay na tigreng papel ang mga palalong mandarahas. 


Sa pagdiriwang ng aking apatnapu't limang taong kapanganakan 
Milyun-milyong anakpawis sa buong kapuluan 

Ang iisang sigaw ay himagsikan 

Ito'y panandang bato sa kanilang kasaysayan. 


Ako ang Bagong Hukbong Bayan! 

Ako ang pandurog sa bulok at naghihingalong kaayusan 
At sa pagkakamit ng pambansang demokrasya at kalayaan 
Ako ang sandigan sa pagtitindig ng sosyalistang lipunan! 


Ako ang Bagong Hukbong Bayan! 
Ako ang sumisikat na araw sa 
malayong Silangan! 
Tagumpay ko'y paglagot sa 
Imperyalistang tanikala! 
Ito'y aking alay sa paglaya ng 
sangkatauhan! 

MALUTONG GABON 


NI SORAL MALAYA 


pakamahalin mo yaong kinatitirikan ng 'yong mga paa, 
pagkat sa lupang yan idinilig ang dugo, ng mga tulad mo ring 
nangarap na makahulagpos sa dalita... 


at, ngayon ngang ika'y nakatapak na sa matabang lupa; 
marapat lamang na simulan mo nang malalim na umugat at 
matamang masanay sa kapaligiran... 

pagkat yaong mababatong mga sapa, 

matataas at masusukal na mga tubuhan, 

makikipot na pilapil sa mga ginintuang palayan, 

hanggang sa pinakapayak na tahanan ng ating mga magsasaka: 


ang siyang magsisilbing muog mong bakal at kubling likuran. 


o, aking inang larangan, maligayang kaarawan. 


Malutong Gabún - Pulang Lupa 


Ang inang larangan ay ang larangang gerilya sa Tarlac, na naging 
pinakaunang larangan ng Bagong Hukbong Bayan nang itayo ito 
noong Marso 29, 1969. 

SA KRB, HIGIT NA MALAKAS ANG 
MAMAMAYAN 


NI VENER STO. DOMINGO 


Panayam sa Tagapangulo ng Komiteng Rebolusyonaryo ng Baryo. 
Salin mula sa Sulong NDF-Mindanao, Enero 2013. 


A MGA BARYO NG MINDANAO at sa iba pang bahagi 

ng bayan, unti-unti nang ipinupunla ng rebolusyonaryong 
kilusan ang tunay na kapangyarihan ng masang maralita -- ang 
mga organo ng kapangyarihang pampulitika ng mamamayan. Sa 
pakikipanayam kay Ka Naryo, tagapangulo ng isang Komiteng 
Rebolusyonaryo ng Baryo (KRB) sa liblib na barangay ng Caraga, 
makukuha natin ang ilang kaalaman hinggil sa itinatayong 
batayang yunit ng rebolusyonaryong gubyerno. 


Vener Sto. Domingo (VS): Bilang tagapangulo ng KRB, pwede 
mo bang isalaysay kung ano itong KRB? 


Ka Naryo (KN): Ang KRB ay pagbabago ng sistema ng 
gubyerno. Binubuwag ang burges na gubyerno at itinatayo 
ang gubyerno na mamamayan ang nagpapatakbo sa pulitika, 

paghulog ng balota sa halalan ng KRB 


ekonomya at kultura. At 
sa kasalukuyang yugto, 
sumusuporta sa armadong 
pakikibaka. Bilang namumuno 
ng bagong gubyerno, kaila- 
ngang matibay, matatag, 
palaban. Yung lumalaban 
talaga dahil napakaraming 
problemang nasasalubong. 
Maraming problema ang 
mamamayang saklaw. Tiniti- 
yak ng namumuno na 
naipatutupad ang gawain ng 
isang gubyerno sa pama- 
magitan ng mga myembro 
nito. Halimbawa nito ang mga 


batas na pinagtitibay ng KRB. 


VS: Paano ka nila pinili bilang 
tagapangulo? 


KN: Sa pamamagitan ng 
eleksyon, ngunit walang 
pangangampanya; prinsipyo 
ang umiiral. 


VS: Sa tingin mo at batay 
sa iyong karanasan, bakit 

ang isang myembro ay 


napipiling tagapangulo 
ng KRB? 
KN: Sa bahagi ko, 


siguro dahil kilala na 
nila ako mula nang 
itinayo. ang PKM 
(asosasyong magsasaka) 
hanggang itinayo ang 


KRB. Sa mahabang 
panahon, kilala ng 
mga tao ang bawat kandidato, 
dahil magkakapitbahay la- 


mang. Kilala ang mga gawi 
at prinsipyo ng bawat isa. Sa 
proseso ng pamamahala, ang 
kakayahan at pagtitiwala ay 
nakikita na ng mamamayan. 
Hindi nila inonombra iyong 
marami pang bagahe sa sarili. 


VS: Iba pala talaga ang 
eleksyon sa KRB kung 
ihahambing sa eleksyon sa 
barangay? 


KN: Malaki ang pagkakaiba. 
Sa burges na eleksyon, hindi 
pa nga nakapaghahain ng 
kandidatura, mayroon nang 
nanggugulo sa mga tao, nariyan 
ang pag-iinuman, pamimili ng 
boto. Ang iba, sariling kusa, 
pero kadalasan pera-pera talaga. 
Ang kanilang pagkandidato 
ay trapong pulitika, hindi 
sa serbisyo kundi para sa 
kanilang sarili. Sa eleksyon 


ng KRB, inihahanda ang 
kandidato para maglingkod. 
Kapag nananalo, nalulungkot 
dahil maraming trabahong 
haharapin, ang hindi nanalo, 
natutuwa (tawanan). Sa burges 
ang natatalo, nalulungkot, ang 
nanalo, masaya. 


VS: Nalulungkot ka pala? 


KN: Hindi naman, hindi dapat 
ikalungkot ang maraming 
responsibilidad. Ang pagliling- 
kod naman talaga ang ating 
sinumpaan. 


VS: Mabuti at hindi 
sumama ang loob ng kapitan 
ng barangay at iba pang 
opisyal ng baryo? At ano ang 
kanilang papel ngayong may 
KRB na? 


KN: Ang mga opisyal ng 
baryo ay matagal nang 
kumilala na may dalawang 
gubyerno sa Pilipinas. Kapag 


may mga tunggalian sa baryo, 
hindi kapitan ng barangay 
ang direktang tumatanggap. 
Sasabihin niya, “doon ninyo 
dalhin sa inyong mga datu 


(KRB) ang inyong mga 
problema dahil doon yan 
malulutas”. At ang pangulo 


ng KRB ang magrerekomenda 
bago pa siya kumilos. Natutuwa 
sila, dahil wala na ang sakit ng 
ulo nila, dahil wala na silang 
aayusin (tawanan). Dito sa 
amin, wala nang nagsasampa 
ng kaso sa aming kapitan. Sa 
KRB talaga pumupunta. Kung 
may isasampa o ikokoordina sa 
kanya, tumutugon kaagad siya. 
Ang mga opisyal sa barangay ay 
tumutulong sa pagdedepensa 
ng mamamayan, laluna sa 
panahon ng militarisasyon. 
Madali naman silang lapitan. 


VS: Pagkatapos ng eleksyon, 
ano naman ang inyong mga 
aktibidad bilang namumuno 
sa barangay? 


KN: May plano- 
| programa. Bawat 
buwan may pulong. 
Pag-uusapan ang 
mga batas at pata- 
| karan sa loob ng 
gubyerno at baryo, 
ang pagpapaunlad 


sa ekonomya, ang 

iskedyul ng mga aayusin. 


Tuluy-tuloy ang pagkilos 
para magkabenepisyo ang 
lahat. Pag-uusapan ang mga 
pamamaraan para umunlad. 


VS: Ano ang kasalukuyang 
proyekto ng KRB sa inyong 
baryo? Nakakatulong ba 
talaga ito sa mamamayan? 


KN: Maraming proyekto. 
Pagkukumpuni ng eskwelahan, 
pagpapalitaw ng mga kita 
sa hag-otan, chainsaw at 
gilingan ng mais; pagtatayo 
ng kooperatiba sa pagbebenta 


at pamimili; pagpapaunlad 
ng abakahan, maisan at 
kamotehan. Nakakatulong 


talaga sa amin. Ang mga 
makina ng _ hag-otan ay 
nagpabilis sa produksyon 
kaya mas tumaas ang presyo. 
Sa chainsaw, hindi lumaki ang 
gastos namin sa pagtatayo ng 

bahay; gasolina 
at opereytor 
lamang ang baya- 
rin at donasyon 
sa maintenance. 
Tinutulungan 
ng KRB ang 
mga walang 
bahay o kulang 
ang kakayahan 
sa paggawa ng 
bahay. Dahil 
may gilingan, hindi na 
kami gagastos ng mataas na 
pamasahe sa pagpapagiling sa 
bayan. 


Malaki ang naitulong ng 
kooperatiba sa mamamayan 
sa kanilang araw-araw na 
pangangailangan; halimbawa, 
kung may isang daan siya, di 
na siya bababa pa ng baryo; 50 
pesos ang pamasahe palabas 
at 400 pesos papasok. Higit 
sa lahat, dahil ang kooperatiba 
ay kanya at sa mamamayan 
din, kaya hindi negosyo, 
kundi serbisyo. Maraming 
nagtatakang mga tagapatag 
dahil mas mura sa bundok. 
Halimbawa ang mga pulitikong 
pumunta ay nagulat dahil mas 
mura. Ang aming sagot, dahil 
may kooperatiba. 


Ginagawa ang pagmamantine 
O pagsasaayos ng kalsada sa 


pamamagitan ng pakikiusap 
na tumulong ang mga 
negosyanteng pumapasok sa 
erya para mamili ng uway, 
palkata, at iba pa. 


Lahat ng proyekto ay nagla- 
laan para sa armadong pakiki- 
baka ayon sa pangangailangan 
ng mga kasama, tulad ng 
produkto ng mga sama-samang 
pagsasaka. 


VS: Ano ang mga kahirapang 
inyong nasasalubong at paano 
ito hinarap? 


KN: Nalulutas naman ang 
mga kahirapan. Milita- 
risasyon talaga ang aming 
pinakakahirapan dahil nahi- 
hinto ang pagpapatakbo ng 


gubyerno. Nakikita nilang 
umuunlad na kami kaya 
naninira naman ang mga 


sundalo ni Aquino. 


VS: Natural na hindi lingid 


sa kaaway na militar na 


organisado talaga kayo. Paano 
ninyo hinarap ang mga atake 
ng kaaway? 


KN: Kailangang matapang sa 
pagharap sa mga pakikibaka. 
Matapang sa pagharap sa 
kaaway. 


VS: Sa tingin mo, kaya ba 
talagang makairal itong 
gubyerno ng mamamayan sa 
baryo? 


KN: Bakit naman hindi? 
Nagsimula ang 7 rebolusyo- 
naryong kilusan dito noong 
1981, mga 30 taon na, 
nakapundar na, umunlad na, 
hindi na masugpo ng gubyerno. 
Programa ng rehimeng Aquino 
na durugin kami, tayo, sa halip, 
ang kanyang gubyerno ang unti- 
unting nadudurog. Dahil nga 
sa mamamayan ang gubyerno 
at mismong ang mga tao ang 


nagpapatakbo. Disiplinado, 
planado. Sa labanan talo 
naman talaga ang 
kaaway. Labanan 


sa baril talo ang 
kaaway. Labanan sa 
propaganda talo ang 
kaaway. Dahil sa 
gabay ng Partido at 
rebolusyonaryong 
landas na tinatahak 
ng mamamayan, 

makakamit ang 
tagumpay at 
uunlad tungo sa 
sosyalismo. 


VS: Ano ang 
iyong mensahe 
sa ibang baryo 
na gusto ring 
magtayo ng 
KRB? 


KN: Sa KRB, kamtin natin ang ating estado, ang estado ng 
mamamayan. Manindigan tayo, magpatatag ng paninindigan at 
pananaw. Bahagi ng pagpawi natin sa pagsasamantala at pang- 
aapi ng mga naghaharing uri ang pagpupundar natin ng mga 
KRB. Kaya walang takot na ipundar natin ang gubyerno ng 
mamamayan para palitan ang burges reaksyunaryong gubyerno 
na di makamamamayan kundi para sa naghaharing uri. Aking 
hinihikayat ang buong kasapian at inaapi na manindigan at 
labanan ang bulok na sistema ng reaksyunaryong pamahalaan 
para kamtin ang tunay na demokrasya, kalayaan at kaunlaran 
na matagal nang minimithi ng mamamayan. 


HINGGIL SA 
REBOLUSYONARYONG HUSTISYA 
NI LANDAY BAWEH 


isinalin mula sa Sulong NDF-Mindanao, Enero 2013 


| 
i 
i 


Ano ang ibig sabihin ng rebolusyonaryong hustisya? 


Bilang isang rebolusyonaryong gubyernong umiiral na 
may sariling mga batas at patakaran, ito ay may sistemang 
hudisyal at ligal kung saan nakabatay ang pagpapatupad ng 
rebolusyonaryong hustisya. 


Pangunahing layunin ng rebolusyonaryong hustisya na kamtin 
ang tunay na hustisyang panlipunan laluna para sa mga inaapi 
at pinagsasamantalahan. Mahigpit itong ipinatutupad ayon sa 
mga patakaran at alituntunin ng rebolusyonaryong kilusan at 
kumikilala sa mga internasyunal na batas katulad ng Protocol 
I & 2 ng Geneva Conventions, at ng Comprehensive Agreement on 
Respect for Human Rights and International Humanitarian Law 

(CARHRIHL). 


Sa lahat ng dako ng buong kapuluan maingat na itinatayo 
ng rebolusyonaryong kilusan ang mga Hukumang Bayan. 


Ano ang kaibahan ng hustisyang ipinapataw ng 
reaksyunaryong estado sa hustisyang ipinatutupad ng 
rebolusyonaryong kilusan? 


Magkaiba sila sa esensya. Ang buong sistemang ligal ng 
reaksyunaryong gubyerno ay nagkukunwaring para sa 
mamamayan, at nangingibabaw sa lahat ng uri ngunit ang 
totoo'y sinusupil ang mamamayan laluna ang masang anakpawis 
at pinapaboran o ipinagtatanggol ang naghaharing uri. 


Isinusulong at ipinatutupad ng mga batas ng demokratikong 
gubyernong bayan ang mga batayang demokratikong interes ng 
mamamayan. Halimbawa nito ang mga batas para sa tunay na 
reporma sa lupa na pabor sa pinakamahihirap na magsasakang 
walang lupa. Sa pangkalahatan, ang rebolusyonaryong hustisya 
ay nakabatay sa katotohanan at sa mga probisyon ng Mga 
Alituntunin sa Pagtatayo ng Demokratikong Gubyernong 
Bayan, ang Saligang Batas ng itinatayong gubyernong bayan. 
Nilalayon nito ang pagsulong ng rebolusyon, sinusupil ang 
kontra-rebolusyon, ipinapataw ang parusa ayon sa bigat ng 
kasalanan, at nilulutas ang suliranin ng buong sambayanan. 


Pinagbibintangan ng kaaway na isang “kangaroo court” 
o huwad at lutong Macaw lamang ang Hukumang Bayan 
(People's Court). Ano ang iyong masasabi tungkol dito ? 


Hindi totoo iyan. Kung "kangaroo court" ang Hukumang Bayan, 
walang mangyayaring kalutasan sa napakaraming kasong 
inihahain sa ating mga larangan at baseng gerilya sa pamamagitan 
ng hudisyal na sistema ng rebolusyonaryong kilusan. 


Sa lahat ng dako ng buong kapuluan, maingat na itinatayo ng 
rebolusyonaryong kilusan ang Hukumang Bayan. Importanteng 

instrumento ito 
sa sistema ng 
demokrasya ng 
mamamayan, 
isang institus- 
yong ang nasa 
likuran at ang 


ipinagtatanggol 
ay ang mga 
karapatan ng 


y mamamayan 
laban sa mapanupil at HA mga uri at nilulutas ang 
mga tunggalian sa hanay ng mamamayan. Ang pinakamahalaga 
ay nilulutas ang mga kasong inihahabla sa Hukumang Bayan 
at tinutugunan ang makatarungang kahingian ng mamamayan 
ayon sa sistemang ligal at hudisyal na pinaiiral ng kilusan. 


Ano ang matatatag na batayan na angitatalaga sa Hukumang 
Bayan ay may kakayahan sa pagsusuri at pagdedesisyon? 


Kailangang ang magiging myembro ng Hukumang Bayan ay 
mayroong mahusay na rekord bilang namumuno sa organisasyong 
masa at kinikilala sa kanilang integridad, kahusayan, at matalas 
na kaisipan. Kadalasan, sila ay mga responsableng masa 
at kasapi ng Partido sa lokalidad na subok sa pamumuno at 
pagkilos at nagtataguyod sa mga pundamental na prinsipyo ng 
gubyernong bayan. Tinitiyak din na ang itatalaga sa Hukumang 
Bayan ay hindi kamag-anak o kaibigan o kaaway ng akusado o 
ng nagsasakdal. Mayroon ding mga pagsasanay na ginagawa sa 
mga umuupo sa Hukumang Bayan. 


Sa mga erya ng Lumad, mahalagang maunawaan ang sistema ng 
hustisya na isinasagawa ng tribu, ano ang kanilang konsepto sa 
krimen at ano ang angkop na mga parusa at hakbang hinggil dito. 
Kadalasan, mayroon silang mga nakakatanda (elders) na higit na 
nakakaalam sa mga batas at patakaran ng tribu. Sa erya ng mga 
Moro, kinikilala rin natin ang kanilang mga korte (Shariah) at 
ang sistema ng hustisyang gumagana sa kanilang komunidad. 

Napakahalaga na maunawaan ang iba’t ibang uri ng pampulitika 
at pangkulturang usapin ng mga pambansang minorya. 


Anong mga kaso, halimbawa, ang naharap na ninyo sa 
Hukumang Bayan? 


Napakarami na, depende sa krimen. May mga krimen laban sa 
Saligang Batas ng Demokratikong Gubyernong Bayan, laban sa 
pampublikong kaayusan at kapayapaan, at mga krimen laban 
sa interes at seguridad ng mamamayan. Iba't ibang mga krimen 
ang inaakyat sa hukumang bayan. Sa aming karanasan lamang, 
may mga kaso hinggil sa paglabag sa karapatang pantao, 
panggagahasa, incest, landgrabbing, matinding pagsasamantala 
at pang-aapi sa mga manggagawa, murder, pagnanakaw ng 
kalabaw, pangungulimbat ng pondo ng mamamayan, kidnapping, 
pagbebenta ng droga, at marami pang iba. 


Kapag nasa teritoryo at naggagawaing masa, hindi maiiwasang 
mayroong masalubong na mga kasong isinampa ng mamamayan 
para lutasin, litisin at husgahan. May mabibigat, at may 
magagaan lamang. Ang magagaan na kaso ay arbitrasyon lamang 
ang ginagawa o pag-uusap-usap. Ang mabibigat na kaso ay 
isinasampa sa mas mataas na korte. Kailangang kilalanin kung 
ang akusado ang pangunahing gumawa ng krimen, kakutsaba 
o tumulong lamang. Kailangan lagi ang masusing pag-aaral at 
pagtimbang-timbang. May sinusunod na sistemang hudisyal. 


Lahat ba ng mga kaso 
na inyong nasasa- 
lubong ay isinasampa 
sa Hukumang Bayan? 


Hindi naman. Mara- 
ming kaso tulad ng 
mga tunggalian sa 
hanay ng mamamayan 
ang malulutas sa 

arbitrasyon o pag-uusap. Mga kaso ito na hindi antagonistiko 
o maaaring pag-uusapan lamang katulad ng tunggalian ng 
magkakapitbahay, away ng mag-asawa, mga tanim na nasira 
dahil nakapasok ang mga kambing o kalabaw ng kapitbahay, 


cb kalikihang utang na Si SPO1 Faizhal Juhaili, POW na maayos 


di nabayaran, at iba pa. Ja tintrato at pinalaya ng pamahalaang 
Sa ganoong kalagayan, bayan. “f 


ang mga responsableng 
masa ang nag-aayos 
nito, mga nasa komite 
sa arbitrasyon ng mga 
organisasyong masa. 
Ngunit mayroon ding 
mabibigat na kaso sa 
hanay ng mamamayan 
tulad ng homicide, sexual 
harassment at rape na kai- 
langan talagang isampa 
sa Hukumang Bayan. 


Paano ang pakikitungo ng Hukumang Bayan sa mga 
nadarakip na kaaway? 


Kung nadakip ang kaaway, halimbawa mga sundalo ng AFP, 
kikilalanin silang Prisoners of War o POW at ihahabla sila sa 
korteng militar ng NPA, hindi sa Hukumang Bayan. Titingnan 
ng korteng iyon kung may war crimes ba siya at/o mga krimen 
laban sa internasyunal na mga batas ng digmaan tulad ng 
Protocol 1 & 2 ng Geneva Convention, o di kaya’y mga paglabag sa 
CARHRIHIL. Ang korteng militar ng NPA ang may awtoridad 
nito at hindi ang Hukumang Bayan. Ngunit kung may mga 
reklamo ang mamamayan laban sa sundalong iyon, maisasampa 
nila ito sa natakdang korte. Ang lahat ng ito ay bahagi ng 
sistemang ligal at hudisyal ng rebolusyonaryong kilusan. 


Ano itong sinasabing sistemang ligal at hudisyal ng 
rebolusyonaryong kilusan? 

Ito ang sistema para makamit ang rebolusyonaryong hustisya. Sa 
gitna ng malakas na atake ng kaaway at ayon sa ipinapahintulot ng 
kalagayan, ipinapatupad natin ang tamang proseso ng sistemang 
hudisyal. Ang ganoong proseso ang tumitiyak na umuusad ang 
kaso nang walang pagkabalam, isinasagawa ang syentipikong 
pagsusuri kaugnay ng kaso, kinakamit ang katotohanan na di na 
dumaraan sa mga nakakaantalang teknikalidad, at higit sa lahat, 
tinatamo ang hustisya. Tinatanaw rin dito ang pampulitika at 
pangkulturang konteksto ng kaso at hanggang sa rehabilitasyon 
ng akusado. Dahil epektibo at mahusay ang sistemang hudisyal, 
mahigpit itong kinikilala ng masa, alyado at kahit ng ilang korte 
at husgado ng reaksyunaryong gubyerno. Ang buong prosesong 
sinusunod ay sumasaklaw sa: 


a. panimulang imbestigasyon sa kaso, pagsasampa ng sakdal, pagbubuo 
ng isang hukumang bayan para sa paglilitis ng kaso: 

b. pagbibigay sa akusado ng paunang pabatid (prior notice) ng 
pagsasakdal sa kanya at ng mga kasong isinampa laban sa kanya 
at, kung kriminal ang kaso, paghiling na kusang sumuko sa mga 
rebolusyonaryong awtoridad at humarap sa hukumang bayan para 
sa paglilitis. 

k. pagbibigay ng pagkakataon sa isang nasasakdal na makapagtanggol 
at pagtitiyak sa pagkakaroon niya ng abugadong tagapagtanggol: 

d. paglalabas ng hukuman ng warrant of arrest o mandamyento de aresto 
para arestuhin ang nasasakdal sa kasong kriminal kung hindi kusang 
haharap o tumatangging iharap ang sarili sa hukuman, 

e. pagdaraos ng patas at 
obhetibong paglilitis 
(kadalasang ginagawa 
sa harap ng publiko 
at makalalahok ang 
mamamayan para 
ibigay ang kanilang 
opinyon). Ipakikita | 
sa paglilitis ang 
mga ebidensya at 
pangyayari. Ilalatag 

din ang ebidensya at kontra-argumento 0 mga bagong ebidensya. 
(Artikulo 4, Batayang Karapatan at Tungkulin ng Demokratikong 
Gubyerong Bayan) 

g. paghuhusga kung may sala o walang sala ang akusado. Mararating 
ang pasya sa pamamagitan ng botohan ng mga hukom. Isasalaysay ng 
bawat hukom ang mga batayan ng kanyang boto. Kailangan ang 2/3 
na mayorya para sa parusang kamatayan. Ang lahat ng desisyon ay 
ipaliliwanag ng namumunong hukom (presiding judge). (Kabanata III, 
Artikulo 5, Patnubay sa Pagtatatag ng Demokratikong Gubyernong 
Bayan) 

h. pagpapalaya sa pinawalang-sala, 

i. pagbibigay ng pagkakataon sa hinusgahang may sala na iparepaso at 
iapela ang kaso; 

L. pagpapatupad sa desisyon matapos kumpirmahin, repasuhin at matalo 
ang apela. 


May kinikilala rin bang mga karapatan ang akusado katulad 
sa burges na korte? 


Mayroon. Iginagalang ng rebolusyonaryong kilusan ang mga 
karapatan ng isang akusado at nagbibigay-daan sa tamang 
proseso sa pagpapatupad ng hustisya sa kanyang kaso. Kabilang 
dito ang: 


a. karapatang kilalaning inosente hanggang mapatunayang may sala 

b. karapatan laban sa arbitraryong pag-aaresto na wala pang naunang 
kasong isinampa (maliban kung nahuli sa akto sa pagsagawa ng 
krimen) 

k. karapatang malaman ang kasong isinampa sa kanya 

d. karapatang humarap sa panimulang imbestigasyon 

e. karapatang dumaan sa patas at makatarungang paglilitis 

g. karapatang idepensa ang sarili 

h. karapatang iapela ang desisyon ng hukuman 


Saklaw ba ng sistemang hudisyal na ito ang mga myembro 


ng NPA o kasapi ng Partido na nagkasala? Mapaparusahan 
ba sila ng Hukumang Bayan? 

May sariling mga alituntunin ang NPA sa mahigpit na pagpatupad 
ng disiplina tulad ng Punto IV sa Batayang Alituntunin ng 
BHB. Sa mga krimen kaugnay ng digmaan (war crimes and crimes 
against humanity at paglabag sa IHL), naririyan ang CARHRIHL 
at Protocol 1 & 2 ng Geneva Conventions. Hindi Hukumang Bayan 
kundi ang Korteng Militar ang naglilitis sa mga myembro ng 
NPA na nakagawa ng krimen. Ngunit titingnan pa rin ang 
katangian ng krimeng nagawa at ang mga sirkunstansyang 
nakapagpapabigat at nakapagpapagaan. 


Kapag kasapi ng Partido ang nakagawa ng krimen, ipapailalim 
siya sa mga proseso at aksyong pandisiplina ng Partido at 
matapos ito, maaari siyang iharap sa Hukumang Bayan kung 
kinakailangan. 


Kapag parusang kamatayan ang naging hatol, ano naman 
ang prosesong sinusunod? 


Awtomatik na iaangat ang desisyon sa mas mataas na korte o sa 
pinakamataas na organo/korte sa rehiyon at isasangguni ito sa 
Kataastaasang Hukumang Bayan sa rehiyon o sa kasalukuyang 
katumbas nito. Sa mga mayor at kumplikadong kaso, kailangang 
siyam na hukom ang bubuo sa korte at 2/3 ang kailangang boto 
para sa hatol na maksimum na parusa. Ngunit kailangan ang 
masusing pagtitimbang, kailangan nating higit na matuto at 
mapaunlad ang sistemang hudisyal. 


Ano ang pinakamahirap na naranasan ninyo sa 
pagpapatupad ng rebolusyonaryong hustisya? 


May kakulangan pa ang mga kasama sa masinop na pag-aaral 
at dokumentasyon laluna sa mabibigat na kasong kriminal 
at sibil na isinasampa sa mga rebolusyonaryong awtoridad. 


Kulang pa rin ang pagsasanay sa mga Hukumang Bayan. 


Mahalaga ang dokumentasyon para maging bahagi ito ng 
kabang-yaman ng mga karanasan sa rebolusyonaryong 
hurisprudensya at mapaunlad pa ang sistema sa hustisya ng 
rebolusyonaryong kilusan at ng Demokratikong Gubyernong 
Bayan. Ngunit dahil sa dami ng gawain sa larangan at sa sunud- 
sunod na kilos ng kaaway, minsan di nabibigyan ng prayoridad 
ang pagdodokumento sa mga kaso. Malaki ang maitutulong ng 
mga kasamang abugado at mga kadre at masang may sapat na 
karanasan sa rebolusyonaryong hurisprudensya para patuloy na 
buuin at paunlarin ang mga Hukumang Bayan sa antas baryo, 
munisipalidad, rehiyon at sa Kataas-taasang Hukumang Bayan. 

UGNAYAN 


NI SORAL MALAYA 


ito ang mga naghihiwalay sa atin, 
university ave, 
elliptical road, 
komonwelt, 
nasyunal haywey 
at napakatrapik 
na ekspreswey 

-sa isang panig 


-at sa kabila nama'y 
malawak na palayan, 
masukal na tubuhan, 
kalat-kalat na mga 
dasdas, 

sapa, 

ilog 

at mga kugunan. 
matataas na mga gasangan 

at magkakanugnog na mga kabayanan. 


$ \W 1 TUWAANG ug 
~ Aaii wa | iihi ' 


ANG 

ito naman ang mga nagdurugtong sa atin; 
piketlayn ng mga obrero sa Pentagon, 
lakbayan ng mga ortilano sa Department of Agrarian Reform, 
kontra demolisyong piket sa San Roque't Corazon De Jesus, 
iglap rali ng Kabataang Makabayan sa piling mga kalsada ng 
kalunsuran 

-sa isang panig 


-at sa kabila nama'y 
bungkalan ng mga magsasaka sa mga lupang tiwangwang 
hakbang pamuwersa sa mga dambuhala't mapanirang minahan, 
hakbang pamarusa sa mga lambat paniktik ng kaaway at mga kriminal, 
pag-usbong ng mga pulang binhi ng kapangyarihang pampulitika 
sa mga purok na di aakalaing maaaring punlaan 
at, mga opensibang taktikal na may koordinadong kumpas at 
paniguradong bigwas 


lahat ng ito at marami pang mga dahilan 
ang siyang esensyal at batayang materyal na ating pinagkaisahan 
at patuloy na pagsasalubungan 


dahil sa gitna ng mga bagay 

na sa 'ti'y nagdurugtong at naghihiwalay, 

lagi't lagi'y pumapagitna ang makauri nating digmaang 
s'ya ring nagsisilbing makauri nating ugnayan. 

PAGPAPASYA NG ISANG INA 
NI KA DEZ 


abing-anim na taon na akong FT. FT sa pag-aalaga ng 

bata, paggampan ng gawaing bahay, pagiging asawa, sa 
pagbabadyet ng sahod at pagharap sa mga nag-uusbungang 
karaniwang problema ng pamilyang Pilipino. 


Noong Abril, nagkaroon ako ng oras makapagbakasyon. 
Sa kabundukan ako ng Davao dinala ng pagkakataon kung 
saan namamalagi ang tiyuhin ko sa mahabang panahon bilang 
isang myembro ng Partido Komunista. Dito ako nagkaroon 
ng oportunidad na mas lalong maunawaan kung ano at para 
kanino ang ibinuwis na buhay ng aking ama, bakit hindi siya 
natakot manindigan sa kanyang pinaniniwalaan. Ngunit ang 
inakala kong panandaliang pahinga ay mauuwi sa pagbubukas 
ng daan tungo sa pagsisimula ng panibagong kabanata ng aking 
kasaysayan. Muling nabuhay ang mga katagang “itutuloy ko 
ang laban ng tatay ko” na mahaba na ang panahong napalitan 
ng “tama na, sila na lang”. 


Muli, gusto kong manindigan hindi bilang isang anak 

kundi bilang isang ina at bilang isang magiging lola sa darating 
na panahon. Isang inang may pagnanasang makibahagi 
sa pagbabago ng lipunan upang sa pag-usbong at paglago 
ng kanyang salinlahi ay di na niya danasin ang mapait na 
karanasang dulot ng kulturang umiiral at lipunang malapyudal, 
malupit at mapagsamantala sa mga babae at mahihina, bagkus 
ay matatamasa niya ang pinagbuwisan ng buhay ng maraming 
mandirigmang ina para sa tunay na demokrasya at kalayaan ng 
kanyang susunod na henerasyon. 


Nais ko ring manindigan bilang tao, para sa kapwa tao'y 
kikilos at nang sa kinabukasan ang lahat hindi lamang ang 
pamilya niya ang may sapat na pagkain sa lamesa kundi ang 
lahat ng masang salat at kapos. 


Nais kong manindigan para sa karapatan na mabuhay 
nang maayos -- ng isang matandang Lumad at suklian ng tunay 
na serbisyo ang mahigpit niyang yakap na siyang nagpaguho sa 
sinimento ko nang pangako. 


Ngayon buo na ang puso kong kumilos at gampanan 
ang aking papel bilang isa sa milyun-milyong Pilipinong 
matagal nang pinagsasamantalahan at pinaghaharian ng iilang 
umaangkin sa kapangyarihang tayo ang tunay na nagmamay- 
ari. May lakas na akong maging isa sa mga lumalaban upang 
bawiin ang yamang 
tayo ang lumikha. 
Handa na akong 
makihanay sa mga 
kawal ng masa 
kapalit man nito'y 
gabi-gabing pagluha 
pagkat hindi maka- 
kapiling ang mga 
mahal na anak, 
kapalit man nito'y 
katotohanang 
hindi ko na 
magagampanan ang 

responsibilidad ko bilang asawa. 


Alam ko, darating ang panahong maiintindihan ng aking 
pamilya kung bakit gusto kong dito sa kabundukan kasama ang 
hukbo at masa magsimula ang pahina ng aking pakikibaka. Ang 
hukbo at kalagayan ng masang Lumad ang naging tulay upang 
muli akong mamulat sa katotohanang hindi “sapat ang sila 
lang” pagkat habang lumalakas ang kaaway, habang lumalala 
at dumadami ang pagpatay at paglabag sa karapatang pantao, 
habang hindi napapalitan ng totoo ang huwad na demokrasya, 
hanggat hindi tayo nakakalaya sa kuko ng mabangis at mapang- 
aping imperyalistang US, hanggat iba ang namumuwalam sa 
pagkaing ang magsasaka ang nagtanim at nag-ani, habang may 
manggagawang pagod na pagod sa maghapong paggawa ngunit 
halos walang sahurin, hanggat may babaeng pinagpaparausan 
ng atrasadong kultura, habang may maralitang masang kahig 
nang kahig pero wala pa ring matuka, habang may katutubong 
minamaliit at pinandidirihan at habang may iba pang uri na 
pinagkakaitan ng kanilang karapatan ay kailangan nating 
palakasin, paramihin at paunlarin ang pwersa ng pulang 
mandirigmang puputol sa tanikalang gumagagapos sa kalayaan 
ng sambayanan. 


Alam kong balang araw, mapagtatanto din ng aking mga 
anak na sila ang pangunahing dahilan kung bakit mas ninais 
kong mahiwalay sa kanila at dito sa kabukiran magpanday ng 
sandatang magagamit nila sa 
pagtapos sa bulok na sistema 
ng lipunan. 


Nais kong ang mga 
sakripisyong kaakibat ng 
desisyong maging isang hukbo 
ng masa ang maghubog at 
magpalakas sa mithiin kong 
paglingkuran ang masa. 


Labing anim na taon 
kong ipinikit ang mga mata, 


iyon din ang tagal 
ng panahong nag- 
hihintay lamang 
ako sa  pagda- 
ting ng araw ng 
tagumpay ng rebo- 
lusyon. Bakit kopa 7 
patatagalin, palili- 
pasin ang panahon 
ng paghihiwalay | 
sa aking mga anak 
kung gagawin ko 
rin sa hinaharap? 
Paano kung sa 
panahong iyon ay wala na akong lakas ng pangangatawan at 
kung kailan tuluyan nang kinain ng bulok na kultura't sistema 
ang kinabukasan ng aking mga anak? 


Kaya't habang may lakas pa ako'y mangangahas akong 
lumabas sa munti naming tahanan, mangangahas akong maging 
isang ina na lalaban para sa kalayaan at kapayapaan, karapatan 
hindi lamang ng aking anak kundi ng iba pang anak ng bayan 
upang sa kinabukasan ay sila mismo ang magtatanggol at lilikha 
ng sarili nilang kalagayan at di ang iilang tuso't mapanlinlang 
na nakaupo sa kapangyarihan. 


ING ; 
ON G 
5 

FREE(DOM) VERSE 


NI KARLO KANUYOS 


Pagliyabin ang nararamdaman, 

pag-alabin ito nang walang patlang; 
paglagablabin ang kahapon at ngayon, 

sa daloy ng digmang gumuhit ng kasaysayan. 


Iwaksi ang kasiphayuan, 

pabahain ang rumaragasang daloy ng paglaban, 

ang tinig ay magiging hiyaw ng dalisay na adhikain, 
punglong tutugis sa kanilang nanggagahis. 


Wakasan ang kabalintunaan, 
paghariin ang pinaghaharian, 

sa pag-aklas ng mga bisig na paglaya ang asam, 
bawiin ang sa atin at pag-ugatin ang tunay na makabuluhan. 


Ilapat ang aral ng nakaraan sa kasalukuyan, 

idireksyon ang silakbo ng sinimulang siklab 

nang di magmistulang aparisyon ang lagim na nililok ng dilim, 
hanggang sumulong sa pag-igpaw at tuluyang 
mamamayani ang lakas. 


Tumindig at panindigan ang diwang mapanlaban, 

Yakapin ang kalayaan sa saliw ng kanyang himig at panawagan; 
Bawat paghulagpos ay lalagot sa bawat kawing ng tanikala 
at magtatanghal sa teatrong pinanday ng pakikibaka. 

LUZON, VISAYAS, MINDANAO 


mula sa North Eastern Mindanao Region, 
awitin sa tono ng Song of the Barricades 


Luzon, Visayas, Mindanao, 
buong bayan, palayain. 
Lumang gapos ay lagutin; 
mga tirano’y gapiin. 
Sumulong nang buong tapang, 
ipagwagi digmang bayan. 
Mapulang bukas kakamtin 

ng sambayanan. 


Sa gabay ng Partido 

dadagundong ang larangan. 

Sa siklab ng digmaan, 

tagumpay sa mamamayan 

Kaya tayo na, ating isulong ang paglaya! 


(koro) 

Luzon, Visayas, Mindanao, 
buong bayan palayain. 
Lumang gapos ay lagutin, 
mga tirano'y gapiin. 
Sumulong nang buong tapar 
ipagwagi digmang bayan. 
Mapulang bukas kakamtin 
ng sambayanan. 


I 


Mga manggagawa 
at mga magsasaka, 

kilos na't magkaisa, 


lagutin ang tanikala. 

Kaya tayo na RES x 
ating itanghal ang paglaya! a. a i 
(Koro) | NG A 
Luzon, Visayas, Mindanao, 

buong bayan palayain. 


Lumang gapos ay lagutin, 
mga tirano'y gapiin. 
Sumulong nang buong tapang, 
ipagwagi digmang bayan. 
Mapulang bukas kakamtin 
ng sambayanan. 


III 
Pagtibayin ang hanay, 
walang hihiwalay. 
Paghahari ng iilan 
atin nang papalitan. 
Kaya tayo nang 
igiit paghahari ng bayan. 


(koro) 
Luzon, Visayas, Mindanao, 
buong bayan palayain. 
Lumang gapos ay lagutin, 
Mga tirano'y gapiin. 
Sumulong nang buong tapang, | 
ipagwagi digmang bayan. 4x 
Mapulang bukas kakamtin, & 
Puk 
ng sambayanan. : 


(Balik sa I, ulitin ang Koro) 

PASASALAMAT 


Nagpapasalamat ang Patnugutan ng Ulos sa lahat ng kasamang 
nag-ambag ng obra at tumulong sa pagbubuo ng isyung ito ng 
Ulos. Salamat kina Kasamang Liway at Kasamang N. Artilla na 
lumikha ng pabalat at ilan pang mga biswal, sa mga kasamang 
nagbigay ng kanilang panahon at karanasan sa panayam, sa 
publikasyong Inang Larangan ng Gitnang Luzon at Sulong 
ng Mindanao na pinagkunan ng ilang mga likhang sining na 
ginamit sa isyung ito. 


YS nanso 2014 


